ΚΕΝΤΡΙΚΗ ΕΝΩΣΗ ΔΗΜΩΝ ΚΑΙ ΚΟΙΝΟΤΗΤΩΝ ΕΛΛΑΔΟΣ


ΘΕΜΑΤΙΚΟΣ ΚΥΚΛΟΣ:

ΘΕΣΜΙΚΑ ΤΩΝ ΟΤΑ

ΠΡΟΕΔΡΕΙΟ (Γ. ΜΑΣΤΟΡΑΚΟΣ): Οι ελάχιστοι πιστοί που προσήλθατε, καλώς ήρθατε σε αυτή την ενότητα των Θεσμικών, η οποία βεβαίως, αν δεν είχε – σύμφωνα με τις εξελίξεις – αναβληθεί ή κατά άλλους – όπως ακούστηκε στο συνέδριο – ματαιωθεί η Διοικητική Μεταρρύθμιση, θα ήταν πολύ περισσότερο το ενδιαφέρον για να την παρακολουθήσουν οι συνάδελφοί μας αιρετοί από όλη τη χώρα. 

Παρ’ όλα αυτά όμως, υπάρχουν τεράστια θεσμικά προβλήματα που απασχολούν τους ΟΤΑ και τα οποία καλούμαστε να τα συζητήσουμε σήμερα, προσπαθώντας να δώσουμε και μία διέξοδο στα αδιέξοδα του υφιστάμενου status διοίκησης, δηλαδή του Κώδικα του οποίου υπάρχει στην Αυτοδιοίκηση. 

Νομίζω ότι όλοι έχετε πάρει μια εισήγηση, ο Αντιπρόεδρος, ο κύριος Κυρίζογλου, ο Δήμαρχος Αμπελοκήπων, θα κάνει μια πολύ σύντομη εισήγηση και εν συνεχεία εγώ θα προσπαθήσω να βάλω το πολιτικό πλαίσιο της συζήτησης για τα θέματα τα οποία θα κληθείτε να εκφράσετε τη γνώμη σας και πέραν βεβαίως αυτών που θα πούμε εμείς, για τις οποιεσδήποτε ενστάσεις τις οποίες έχετε.

Στο πρόγραμμα, προβλέπεται και η παρέμβαση του Προέδρου του Ελεγκτικού Συνεδρίου, του κυρίου Κούρτη. Ελπίζω ότι θα τον έχουμε μαζί μας, γιατί όντως οι σχέσεις μεταξύ Δήμων και Ελεγκτικού Συνεδρίου, όπως ακούστηκε στο συνέδριό μας από την πλειοψηφία των ομιλητών, περνάνε μια κρίσιμη φάση και καλό θα είναι κάποιες εξηγήσεις σε ερωτήματα που έχουμε ή κάποιες θέσεις και απόψεις του Ελεγκτικού Συνεδρίου, να ακουστούν στην σημερινή μας συνεδρίαση.

Παρακαλώ λοιπόν τον κύριο Κυρίζογλου να πάρει τον λόγο και να κάνει αυτός την εισήγησή του.

Λ. ΚΥΡΙΖΟΓΛΟΥ: Κύριε Πρόεδρε, κυρίες και κύριοι συνάδελφοι της Επιτροπής Θεσμών της ΚΕΔΚΕ, κυρίες και κύριοι συνάδελφοι. 


Στην δική μας θεματική ενότητα που αφορά τα Θεσμικά των ΟΤΑ και το συγκεκριμένο θέμα το οποίο είναι καταγεγραμμένο στο πρόγραμμα του συνεδρίου, θα αναφερθώ με όσο πιο μεγάλη συντομία γίνεται για να κερδίσουμε χρόνο, να τοποθετηθούν και οι ήδη δηλώσαντες συμμετοχή συνάδελφοι που θέλουν να παρέμβουν.


Θέλω να σας ενημερώσω, όπως κάναμε και στην Κυλλήνη και τον Ιούνιο στην Αθήνα, έτσι και τώρα, ότι ήδη έχει κατατεθεί στην αρμόδια Επιτροπή της Βουλής και θα αρχίσει αύριο η συζήτηση του νομοσχεδίου για την Δημοτική Αστυνομία και λοιπών διατάξεων, όπου και στις: και λοιπές διατάξεις, περιλαμβάνονται πάρα πολλές τροποποιήσεις έτσι όπως τις ζήτησαν συνάδελφοι από όλη τη χώρα, έτσι όπως αυτές επεξεργάστηκαν στην Επιτροπή Θεσμών και ψηφίστηκαν από το Διοικητικό μας Συμβούλιο και υποβλήθηκαν στο Υπουργείο Εσωτερικών, για να γίνουν νόμος του κράτους. 


Ωστόσο, παρακαλώ πολύ τους συναδέλφους και τις συναδέλφισσες, να μην επηρεαστούν από αυτά τα οποία γράφει στο: και λοιπές διατάξεις, μόνο το συγκεκριμένο νομοσχέδιο, διότι υπάρχουν και άλλες ρυθμίσεις – τροποποιήσεις, οι οποίες θα κατατεθούν με την μορφή τροπολογίας κατά την συζήτηση που θα γίνει στην Βουλή, για τις οποίες δεσμεύτηκε, τις αποδέχτηκε δηλαδή και αυτές, ο Υπουργός Εσωτερικών. 


Εδώ η κυρία Κουτσούρη, η κυρία Αλεξίου, ο κύριος Ζυγούρης, έχουμε το Σχέδιο Νόμου όπως κατατέθηκε στην Βουλή και πρόκειται να αρχίσει η συζήτησή του αύριο. Έχουμε επίσης καταγεγραμμένη σε μία λίστα μακροσκελή, όλες όσες εμείς, αυτές που περιλαμβάνονται στο νομοσχέδιο, αυτές που καταρχήν έκανε δεκτές ο Υπουργός Εσωτερικών και όλες όσες κατατέθηκαν, προκειμένου να γίνουν νόμος του κράτους και μπορείτε να ενημερωθείτε ταυτόχρονα, ενώ θα εξελίσσεται η συζήτηση και η πρόοδος των εργασιών της δικής μας θεματικής ενότητας, για αυτές τις τροποποιήσεις. 


Να πω επίσης ότι η εισήγηση που αφορά τα κριτήρια για τον προσδιορισμό των αρμοδιοτήτων και τις αρμοδιότητες των Πρωτοβάθμιων ΟΤΑ, είναι μια περιεκτική περίληψη, θα έλεγα, μιας αναλυτικότερης μελέτης του Ινστιτούτου Τοπικής Αυτοδιοίκησης, η οποία είναι συνημμένη στην σχετική εισήγηση και έχετε στα χέρια σας όλοι πάρει, όπου στο τέλος, με μεγαλύτερη ενάργεια και σαφήνεια, γίνεται μια σημαντική και σοβαρή προσπάθεια – και θέλω εδώ να ευχαριστήσω όλα τα εμπλακέντα μέλη της επιστημονικής υποστήριξης – για να φτάσουμε σε αυτό το αποτέλεσμα, όπου η φιλοσοφία είναι να κατατάσσονται οι θεματικές ενότητες και να λέει: Τοπική Αυτοδιοίκηση, Α΄ Βαθμός, Β΄ Βαθμός, Περιφερειακή Διοίκηση, Κεντρική Διοίκηση, σε στήλες. Αν μια αρμοδιότητα ανήκει και πού αυτή ανήκει ή εν πάση περιπτώσει αν υπάρχει συγκάλυψη αρμοδιότητας μεταξύ Α΄, Β΄ Βαθμού, Περιφερειακής Διοίκησης και Κεντρικής Διοίκησης, για να δούμε πού βαδίζουμε και ποιες είναι εκείνες οι αρμοδιότητες οι οποίες θέλουν – έτσι απλά μιλώ, χωρίς επιστημονικές ορολογίες – ξεκαθάρισμα.


Τα κριτήρια για τον προσδιορισμό των αρμοδιοτήτων των Πρωτοβάθμιων ΟΤΑ, ορίζονται σε δύο βασικές κατηγορίες: πρώτον, είναι τα νομικά κριτήρια που καθορίζονται από το Σύνταγμα και το αυτοδιοικητικό κεκτημένο, όπως αυτό διαμορφώνεται από τον Δημοτικό και Κοινοτικό Κώδικα, τη νομολογία, αλλά και από τις διάσπαρτες κανονιστικές διατάξεις. Κεντρική θέση εδώ έχει η ερμηνεία της έννοιας: τι είναι τοπική υπόθεση. Όταν λέμε τοπική υπόθεση, ποια έννοια της προσδίδουμε, με μεγαλύτερη σαφήνεια, με μεγαλύτερη ενάργεια, έτσι ώστε να μην υπάρχει επικάλυψη αρμοδιοτήτων των βαθμών εξουσίας, όπως ανέφερα πριν.


Βασική ερμηνευτική αδυναμία του κριτηρίου αυτού, δηλαδή του τι είναι τοπική υπόθεση, είναι ότι δεν διευκολύνει ιδιαίτερα την ανακατανομή αρμοδιοτήτων, ιδιαίτερα των συντρεχουσών, οριζόντια μεταξύ ομοειδών αυτοδιοικητικών οργανισμών ή κάθετα μεταξύ Κεντρικής Διοίκησης, Περιφερειών και Δήμων. Για τον λόγο αυτό, συνήθως τα νομικά κριτήρια συμπληρώνονται από τα λειτουργικής φύσεως κριτήρια. Η ιδιαιτερότητα των κριτηρίων αυτών είναι ότι δεν επικεντρώνονται στις αρμοδιότητες ως σύνολο ενεργειών – δηλαδή διαμόρφωση, υλοποίηση, παρακολούθηση, έλεγχος πολιτικών – που ασκεί αποκλειστικά ένα Όργανο, αλλά κυρίως την κατανομή και εξειδίκευση του έργου που ασκείται κάθε φορά από διάφορες διοικητικές μονάδες, στο πλαίσιο συντρέχουσας αρμοδιότητας. 


Κλασικό παράδειγμα, είναι οι αρμοδιότητες που έχουν να κάνουν με την Χωροταξία ή το περιβάλλον, που συχνά διαμορφώνονται μέσα από πολυεπίπεδη συνεργασία Οργανισμών Τοπικής Αυτοδιοίκησης διαφόρων Βαθμών, εξειδικευμένων διοικητικών μονάδων σε κεντρικό επίπεδο και σε επίπεδο κεντρικής εξουσίας, υλοποιούνται κυρίως από την Αυτοδιοίκηση και παρακολουθούνται και ελέγχονται από την Κεντρική Διοίκηση. 


Η δεύτερη κατηγορία, τα λεγόμενα λειτουργικά κριτήρια. Κεντρική θέση εδώ έχει η αρχή της επικουρικότητας. Αυτή η γνωστή αρχή εξειδικεύεται συνήθως από μία σειρά άλλων λειτουργικής φύσης κριτηρίων, που αφορούν ιδιαίτερα το σκέλος της αποτελεσματικότητας και όχι τόσο της εγγύτητας. Εν συντομία, τα κριτήρια αυτά είναι: η αρχή της ολοκλήρωσης των διοικητικών ενεργειών και η αποφυγή του κατακερματισμού τους, που επιφέρουν συχνά οι αρνητικές επιπτώσεις από την ένταση των περιφερειακών, κοινωνικών και οικονομικών ανισοτήτων, καθώς και αυτών που σχετίζονται με την ποιότητα ζωής. 


Η αρχή αυτή σχετίζεται και με τις αντίστοιχες διοικητικές μεταβολές στο εσωτερικό των ΟΤΑ. Βασικότερη είναι η κατανομή των αρμοδιοτήτων όχι μεταξύ κλάδων, παραδείγματος χάρη Πολεοδομία, οι οποίοι συχνά στεγανοποιούνται λόγω της ιδιαίτερης τεχνογνωσίας τους, αλλά βάσει λειτουργιών. Παραδείγματος χάρη, γραφείο στρατηγικού σχεδιασμού. 


Δεύτερον, η αρχή της συγκέντρωσης του διοικητικού έργου. Η αρχή της συγκέντρωσης αφορά κυρίως τις αρμοδιότητες και τις λειτουργίες που σχετίζονται με την άμεση εξυπηρέτηση του πολίτη. Παραδείγματος χάρη κοινωνικές παροχές, εγκρίσεις, αδειοποιήσεις. Είναι προφανές ότι τα λειτουργικά κριτήρια απαιτούν εξειδίκευση κατά περίπτωση, ιδιαίτερα στις εξής περιοχές των πολιτικών: Χωροταξικός Σχεδιασμός, τοπικά προγράμματα, Πολεοδομία, προστασία περιβάλλοντος, πολιτική προστασία, Πυροσβεστική Υπηρεσία και πρόληψη, δημόσιες τοπικές μεταφορές, αστικές συγκοινωνίες, χρήσεις γης, διαχείριση του Κτηματολογίου μετά την ολοκλήρωσή του. Γιατί δεν μου λέει εμένα τίποτα να πληρώσει όλος ο ελληνικός λαός χρήματα. Να έχουμε βάλει πλάτη όλοι οι Δήμοι να τους βρούμε γραφεία στις περιοχές μας, να βοηθήσουμε να γίνει η κτηματογράφηση και να μην εκμεταλλευτούμε τόσο κόπο. Η εκπαίδευση, προσχολική και Πρωτοβάθμια, η επαγγελματική κατάρτιση, η δημόσια υγιεινή και υγεία, τα τοπικά Κέντρα Υγείας, οι τοπικοί υγειονομικοί κανονισμοί, η κοινωνική προαγωγή και επανένταξη, η προστασία του καταναλωτή.


Για τον λόγο αυτό, προτείνεται και μέσα από την μελέτη, η ακόλουθη μεθοδολογία: πρώτον, πρέπει να προσδιοριστούν οι κατηγορίες των πολιτικών που περιλαμβάνουν ομοειδείς αρμοδιότητες, παραδείγματος χάρη δημόσια έργα, κοινωνική πολιτική, περιβάλλον.


Δεύτερον, ο προσδιορισμός των αρμοδιοτήτων πρέπει να γίνει ταυτόχρονα για κάθε κατηγορία πολιτικών: περιβάλλον, κοινωνική πρόνοια, πολιτισμός και λοιπά. Σε όλα όμως τα επίπεδα της Διοίκησης: 1) Κεντρική Δημόσια Διοίκηση, δηλαδή Υπουργεία και ΔΕΚΟ, 2) Περιφερειακή Κρατική Διοίκηση, 3) Δευτεροβάθμια Περιφερειακή Νομαρχιακή Αυτοδιοίκηση, 4) Τοπική Αυτοδιοίκηση. Βασική λοιπόν επιδίωξη, είναι να προσδιορίσουμε για κάθε κατηγορία πολιτικών, το είδος των αρμοδιοτήτων που αναλαμβάνει κάθε κρατικός φορέας, την διαμόρφωση του κανονιστικού πλαισίου και των στόχων κάθε πολιτικής, την χρηματοδότηση, την υλοποίηση και την παρακολούθηση και τον έλεγχο, έτσι ώστε να εντοπιστεί εξ αντιδιαστολής το εύρος των αρμοδιοτήτων που θα μπορούσαν να ασκηθούν από τους ΟΤΑ Α΄ Βαθμού. 


Τρίτον – και τελευταίο – η περιγραφή και κατάταξη για τα ανωτέρω, των ελαχίστων αρμοδιοτήτων που απαιτείται να ασκούν οι ΟΤΑ Α΄ Βαθμού, αλλά και των minimum, αλλά και των επιπλέον maximum και να προσδιοριστεί η διαδικασία με την οποία ένας Δήμος θα μπορεί να ασκεί αρμοδιότητες πάνω από το minimum και μέχρι το maximum. 


Κυρίες και κύριοι συνάδελφοι, οι ελάχιστες αρμοδιότητες των ΟΤΑ Α΄ Βαθμού, σε κάθε  περίπτωση πρέπει να πούμε ότι είναι οι βασικές αρμοδιότητες που θα πρέπει να ασκούνται από όλους τους ΟΤΑ Α΄ Βαθμού υποχρεωτικά και θα σχετίζονται με τις εξής περιοχές πολιτικής: τον τομέα της ανάπτυξης, του περιβάλλοντος, της ποιότητας ζωής και εύρυθμης λειτουργίας των πόλεων και των οικισμών, της κοινωνικής προστασίας και αλληλεγγύης, της παιδείας, του πολιτισμού, του αθλητισμού, της πολιτικής προστασίας. 

Πρέπει να πούμε επίσης ότι οι Δήμοι και οι Κοινότητες αναλαμβάνουν την διοίκηση κρατικών αρμοδιοτήτων σε τοπικό επίπεδο που τους έχουν ανατεθεί από την Πολιτεία για την καλύτερη εξυπηρέτηση των πολιτών και του δημοσίου συμφέροντος, σύμφωνα με την κείμενη νομοθεσία, χωρίς βέβαια να αγνοείται η υποχρέωση της κεντρικής εξουσίας που απορρέει από το άρθρο 102 του Συντάγματος, διότι αν κατά το 101 η Πολιτεία έχει δικαίωμα, η κεντρική κυβέρνηση να λειτουργεί κατά το αποκεντρωτικό σύστημα και να έχει δικά της αποκεντρωμένα Όργανα, με το άρθρο 102 του Συντάγματος που καθορίζει σε πλαίσιο συνταγματικής επιταγής τα της Τοπικής Αυτοδιοίκησης, στο τέλος εκεί, όχι στα ψιλά, στα με ίδια διάσταση γράμματα, λέει ότι για κάθε μεταφερόμενη αρμοδιότητα, πρέπει να μεταφέρονται και οι αντίστοιχοι πόροι. Λεπτομέρειες επί όλων αυτών των τομέων των πολιτικών, που πρέπει να ανήκουν στην Τοπική Αυτοδιοίκηση, υπάρχουν στην σχετική μελέτη. 

Υποσχέθηκα να είμαι σύντομος, το ζήτησε και ο Πρόεδρος, για να προχωρήσουμε και να δοθεί χρόνος σε όλους τους συναδέλφους. Νομίζω ότι δεν πρέπει να αναπτύξω περαιτέρω το συγκεκριμένο θέμα.

Σας ευχαριστώ πολύ.

Ο Πρόεδρος της Επιτροπής Θεσμών, ο κύριος Μαστοράκος, θα κάνει το δεύτερο μέρος της εισήγησης και θα αναπτύξει την δική του εισήγηση.

Γ. ΜΑΣΤΟΡΑΚΟΣ: Αγαπητοί συνάδελφοι, θα παρακολουθήσατε 2 ημέρες τις τρέχουσες εξελίξεις σχετικά με τα θέματα της Αυτοδιοίκησης στο συνέδριό μας και είμαι υποχρεωμένος σε αυτή την εισήγηση, πέρα από τα θέματα τα οποία περιέχονται σε αυτά που προετοίμασε η Επιτροπή Θεσμών μαζί με τους επιστημονικούς συνεργάτες –  τους οποίους ιδιαίτερα ευχαριστώ – και τα οποία έχουν τύχει της καθολικής αποδοχής και έγκρισης του Διοικητικού Συμβουλίου της ΚΕΔΚΕ, να κάνω μια εισαγωγή κα στα θέματα τα οποία απασχόλησαν το συνέδριο και που άπτονται της ιδιότητας αυτού του κύκλου, δηλαδή των θεσμικών προβλημάτων της Αυτοδιοίκησης. 


Η πρώτη διαπίστωση είναι ένα θέμα το οποίο ασχολήθηκε πάρα πολύ με το μη θέμα του συνεδρίου, δηλαδή με την Διοικητική Μεταρρύθμιση. Σε αυτό έχω να πω ότι όλοι εμείς οι αυτοδιοικητικοί, πιστέψαμε σε αυτή τη Μεταρρύθμιση, δουλέψαμε πάρα πολύ για αυτή, ένα χρόνο την προετοιμάσαμε, τα μέλη του Διοικητικού Συμβουλίου της ΚΕΔΚΕ επισκέφθηκαν σχεδόν το σύνολο των περιοχών της χώρας, Ανεξάρτητα από οποιαδήποτε κομματική ένταξη ή προτίμηση ή παραταξιακή θέση, είχαμε ομοφωνήσει στην αναγκαιότητα της Διοικητικής Μεταρρύθμισης και πιστέψαμε ότι αυτή θα αποτελέσει ένα βασικό στοιχείο στην αναδόμηση και στις παθογένειες που έχει το ελληνικό κράτος.


Αναφέρομαι ενδεικτικά σε μία παρέμβαση στην ομιλία του Προέδρου μας, του κυρίου Κακλαμάνη, ο οποίος είπε αυτά που μόλις προηγουμένως ανέφερα: εμείς προετοιμαστήκαμε, άλλοι είναι οι υπεύθυνοι γιατί δεν μας έδωσαν προτάσεις για την Διοικητική Μεταρρύθμιση. Είναι μία αποστροφή του λόγου του, η οποία απεικονίζει και απογράφει την πραγματικότητα. Περιμέναμε κάποια πράγματα, αναβάλλαμε την ημερομηνία του συνεδρίου μας, για να έχουμε κάτι χειροπιαστό για να συζητήσουμε για την Διοικητική Μεταρρύθμιση. Δυστυχώς, δεν υπήρξε αυτή η εξέλιξη, η οποία οπωσδήποτε οπισθοχωρεί, αναβάλλει ή ματαιώνει μια προσπάθεια της χώρας να εκσυγχρονιστεί και να μπει σε έναν ρυθμό ο οποίος είναι επιβαλλόμενος από τις σύγχρονες ανάγκες της εποχής.


Ποια είναι η αλήθεια μας για την Μεταρρύθμιση; Εμείς πιστεύουμε και θέλουμε ένα κράτος – στρατηγείο. Θέλουμε ένα κράτος με επιτελικές αρμοδιότητες, το οποίο θα ασχολείται με τα κορυφαία θέματα της πολιτικής όπως είναι η άμυνα, η δημόσια τάξη, η εξωτερική πολιτική, ο οικονομικός προγραμματισμός. Θέλουμε μια περιφέρεια η οποία θα είναι ο βασικός μοχλός ανάπτυξης της χώρας. Όχι με τις στρεβλώσεις οι οποίες παρατηρούνται μέχρι σήμερα. Όχι με τα δεδομένα που έχουμε μέχρι σήμερα και τις παθογένειες – επαναλαμβάνω – που υπακούουν στην λογική και την συγκυρία των εκάστοτε κυβερνήσεων. Δεν αναφέρομαι στην σημερινή, αναφέρομαι σε όλη την ιστορική μεταπολιτευτική πορεία αυτής της χώρας. 

Θέλουμε μια Αυτοδιοίκηση με κυρίαρχο ρόλο στην καθημερινότητα, γιατί αυτή είναι η θεσμική μας αποστολή. Γιατί εμείς είμαστε οι άμεσοι δέκτες των προβλημάτων των πολιτών, εμείς είμαστε αυτοί οι οποίοι θα μπορούμε να δίνουμε λύση στα προβλήματα, στα οποία το κεντρικό κράτος και μακριά είναι και απρόσωπο και πολλές φορές αδύναμο – για να μην πω δεν θέλει – να δώσει λύση σε αυτά τα προβλήματα.

Ποιες είναι οι επιφυλάξεις σε αυτό το μοντέλο του κεντρικού κράτους; Καμία ουσιαστική εξουσία στην Τοπική Αυτοδιοίκηση και αυτές που μεταφέρονται, είναι εκεί που το κράτος αποτυγχάνει. Αναφέρω τα σχολεία, τα γυμναστήρια, τις προνοιακές δομές. Εκεί που το κράτος απουσιάζει, καλείται η Αυτοδιοίκηση να παίξει έναν ρόλο όχι συμπληρωματικό, ουσιαστικό και αποφασιστικό, γιατί ακριβώς το κράτος απέτυχε. Θυμόσαστε πώς ήταν η κατάσταση των σχολείων, των γυμναστηρίων, όταν αυτή η ευθύνη ανήκε στον ΟΣΚ ή εν πάση περιπτώσει στις Υπηρεσίες των Νομαρχιών. 

Σήμερα τα σχολεία ή τα γυμναστήρια, παρά το κόστος, το οποίο στην αρχή μεταφέρθηκε σαν πόρος στην Αυτοδιοίκηση αλλά σιγά-σιγά αφαιρέθηκε – και είναι διαχρονική η κριτική, δεν αφορά το σημερινό κράτος ή την σημερινή κυβέρνηση, αφορά όλες τις κυβερνήσεις, είναι μια ιστορική αντιπαλότητα κυβέρνησης και Αυτοδιοίκησης – σήμερα αυτά παρουσιάζουν μια καλύτερη εικόνα. Μια πιο ευπρεπή εικόνα για τον ρόλο που καλείται να παίξει ένα σχολείο ή ένα γυμναστήριο. Αυτή η επιφύλαξη όμως του κεντρικού κράτους, οδηγεί σε μια κακή λειτουργία της πόλης, του χωριού, γενικότερα της χώρας. 

Ποια είναι η αλήθεια μας για την Διοικητική Μεταρρύθμιση; Ζητάμε με αποφάσεις του συνεδρίου μας, πόρους για την στήριξη αυτής της Μεταρρύθμισης. Το κράτος έρχεται και μας λέει, ότι η Διοικητική Μεταρρύθμιση είναι μια προσπάθεια της χώρας η οποία απαιτεί τέτοιους πόρους, που αυτή τη στιγμή δεν έχουμε την δυνατότητα να τους δώσουμε. Αυτή είναι η επίκληση του κράτους, αυτό είναι το αντεπιχείρημά του. Υπάρχει όμως και μια πολύ μεγάλη αλήθεια. Ποιος μπορεί να πιστέψει – και το λέω εγώ που είμαι στην κατηγορία εκείνων που διεκδικούν τα πάντα – ότι μπορεί μια Διοικητική Μεταρρύθμιση να γίνει, αν το κράτος εξασφαλίσει όλα αυτά τα εφόδια τα οποία εμείς ζητάμε. Δεν μπορούν να βρεθούν αυτά τα λεφτά. Η επίκληση των δημοσιονομικών προβλημάτων, είναι μια υπαρκτή πραγματικότητα. 

Κατά συνέπεια, με την λογική του κράτους: δεν έχω άλλα, πρέπει να δω αν θα έχω να σας δώσω για να κάνουμε Μεταρρύθμιση – όπως είπε ο Υπουργός – αυτή η Διοικητική Μεταρρύθμιση δεν θα γίνει ποτέ, κάτω από το δημοσιονομικό πρόβλημα που υπάρχει. Άρα, η χώρα θα στενάζει κάτω από την λογική του πώς διοικείται σήμερα και σήμερα δεν διοικείται σωστά η χώρα. 

Γιατί ζητάμε την Διοικητική Μεταρρύθμιση από το 2010; Ήταν μια τεράστια συζήτηση που έγινε, εάν θα ψηφιστεί ο νόμος το 2008 και θα εφαρμοστεί το 2010 ή το 2014. Η επίκληση της αναβολής για κάποιο χρονικό διάστημα, υπακούει στην λογική της οικονομικής συγκυρίας, την εξασφάλιση πόρων. Περνάμε πράγματι μια παγκόσμια οικονομική κρίση. Ποιος μπορεί όμως να πει ότι αυτή η κρίση θα διαρκέσει σε τέτοιο βάθος, που η επίκληση του προβλήματος αυτού δεν θα είναι υπαρκτή και το 2009 και το 2010, ίσως και το 2011, παρ’ όλο που αυτές οι παγκόσμιες οικονομικές κρίσεις έχουν έναν κύκλο ο οποίος δεν είναι τόσο μεγάλος χρονικά, γιατί αν επεκταθεί σε 3 και 4 χρόνια, θα καταρρεύσουν όλες οι οικονομίες όλων των κρατών που δομήθηκαν πάνω στο συγκεκριμένο σύστημα.

Άρα λοιπόν, η προετοιμασία της χώρας και η επιθετική αντιμετώπιση της κρίσης, θα ήταν να προχωρήσουμε στην Διοικητική Μεταρρύθμιση και όχι να την πάρουμε πίσω, μιας και όλοι έχουμε αποδεχθεί και την θέλουμε την Διοικητική Μεταρρύθμιση.

Υπάρχει και άλλη μια μεγάλη αλήθεια η οποία επηρεάζει την Αυτοδιοίκηση. Ένα μεγάλο ερώτημα: πόσο επηρεάζει το κεντρικό πολιτικό σκηνικό τις οποιεσδήποτε ουσιαστικές εκσυγχρονιστικές μεταβολές της κοινωνίας μας. Δυστυχώς, υπάρχει μια διαρκής υποδικία της οποιασδήποτε προσπάθειας εκσυγχρονισμού, στο κεντρικό πολιτικό σκηνικό. Υπάρχει μια ρευστότητα δηλαδή τέτοια, η οποία δεν επιτρέπει να τολμήσουν, όποιοι διοικούν – διαχρονικά επαναλαμβάνω – αυτές τις μεταρρυθμίσεις. Πόσες φορές δεν σχεδιάστηκαν μεταρρυθμίσεις και ακριβώς επειδή υπήρξε πολιτική κρίση και αντιπαράθεση, αυτές δεν τις πήραμε πίσω; Δεν τις πήρε πίσω δηλαδή αυτός που νομοθετεί, η κυβέρνηση, γιατί εμείς δεν νομοθετούμε, εισηγούμαστε και ίσως αυτό να είναι το μειονέκτημα στις προτάσεις τις οποίες καταθέτουμε. 

Να πω ενδεικτικά τι έγινε με το ασφαλιστικό νομοσχέδιο επί κυβέρνησης Σημίτη; Να πω πόσες φορές δεν προωθήθηκαν σχέδια για τον μετασχηματισμό της Ολυμπιακής Αεροπορίας και αυτά, κάτω από την συγκυρία η οποία δημιουργήθηκε, δεν τα πήραμε πίσω; Να πω ότι το Κοσσυφοπέδιο ήταν αφορμή για να αλλάξει η εξωτερική πολιτική της χώρας, ένα κρίσιμο διάστημα για τις μεταβολές στα Βαλκάνια; Να πω – και επιτρέψτε μου να το πω σε εισαγωγικά, χωρίς να έχει καμία αιχμή παραπέρα – ότι το Βατοπέδιο είναι αυτό που πιθανόν και η οποιαδήποτε κρίση προκλήθηκε και οι επιπτώσεις στο πολιτικό σκηνικό, να ήταν αυτές που πήραν πίσω την Διοικητική Μεταρρύθμιση; Εύχομαι ότι δεν θα βρεθεί κανένα άλλο πεδίο ή «πέδιο», για να ανατρέψει αυτή την προσπάθεια εκσυγχρονισμού της χώρας από οποιονδήποτε θα κυβερνάει ή θα κυβερνήσει στο μέλλον.

Κυρίες και κύριοι συνάδελφοι, ο Πρόεδρος ανέφερε χτες ότι εμείς είμαστε έτοιμοι για την Διοικητική Μεταρρύθμιση και πράγματι είμαστε έτοιμοι. Ίσως έγινε ένα λάθος με την παρουσίαση της μελέτης του Ινστιτούτου Τοπικής Αυτοδιοίκησης, που είχε την πρόταση για την γεωγραφική αναδιανομή των Δήμων και ξέρετε γιατί έγινε λάθος; Γιατί και εμείς όλοι, ανεξαιρέτως και πρώτο βάζω των εαυτό μου, μπήκαμε στον πειρασμό να συζητάμε μόνο τα γεωγραφικά όρια των Δήμων που θα προκύψουν ή που προκύπτουν σύμφωνα με την πρόταση, χωρίς να συζητήσουμε όλα αυτά τα οποία είχαμε προετοιμάσει, για τον ρόλο και τις αρμοδιότητες των ΟΤΑ μέσα σε ένα διαφορετικό σύστημα διοίκησης του κράτους. Πιάσαμε έναν χάρτη κάθε Νομού και μπήκαμε σε μια υποκειμενική λογική αν αυτό εξυπηρετεί τους περισσότερους, ας μου το επιτρέψετε, το είπε και χτες ο κύριος Κακλαμάνης, αν αυτό εξυπηρετεί τις οποιεσδήποτε προσωπικές μας επιδιώξεις. 

Είναι μια πραγματικότητα, χωρίς να σημειώνω ότι η μελέτη η οποία παραδόθηκε και η οποία είχε τον Χωροταξικό Σχεδιασμό των νέων ΟΤΑ, δεν είχε κάποια προβλήματα ή κάποιες ελλείψεις, αλλά δόθηκε για να συζητηθεί, όχι αποκλειστικά αυτή. Να συζητηθεί όλο το πλαίσιο αυτής της Διοικητικής Μεταρρύθμισης με τον ρόλο τον οποίο εμείς θέλουμε να παίξει η Αυτοδιοίκηση.

Υπάρχει και ένα μεγάλο επιχείρημα, για να κλείνω αυτόν τον κύκλο της Διοικητικής Μεταρρύθμισης. Πρέπει να καταλάβουν όλοι σε αυτή τη χώρα, ότι η μεγαλύτερη επένδυση και οικονομικά αποτελεσματική επένδυση, είναι η πραγματοποίηση αυτής της Διοικητικής Μεταρρύθμισης και θα το τεκμηριώσω με επιχειρήματα. Πριν την δημιουργία των ΚΕΠ, πόσος χρόνος ξοδεύονταν; Πόσες εργατοώρες καταναλώνονταν για ένα πιστοποιητικό, που σήμερα αυτό το βρίσκεις πλάι στο σπίτι σου με τα ΚΕΠ που έχουν δημιουργηθεί. 

Κατά συνέπεια, η δημιουργία ισχυρότερων ΟΤΑ με δυνατότητα παροχής περισσότερων υπηρεσιών προς τον πολίτη, είναι μια προσπάθεια η οποία έχει βασικά αναπτυξιακό χαρακτήρα, μειώνει το λειτουργικό κόστος του κράτους, κατά συνέπεια είναι μια επένδυση οικονομίας στην ίδια την λειτουργία του κράτους και της Κεντρικής Διοίκησης. Αυτό πρέπει να το καταλάβουν όλοι σε αυτή τη χώρα. Δεν μπορεί να προστρέχουμε σε ένα αθηνοκεντρικό κράτος για να λύσουμε τα προβλήματα της ανάπτυξης, της οποιασδήποτε προσπάθειας γίνεται για την αναζωογόνηση της υπαίθρου. Πρέπει αυτές οι αρμοδιότητες να πάνε στον τόπο στον οποίο θα επενδυθούν και θα αποδώσουν και έφερα το παράδειγμα των ΚΕΠ ή το παράδειγμα των προνοιακών δομών.

Πόσο βοήθησε το πρόγραμμα «Βοήθεια στο Σπίτι»; Πόσο βοήθησαν Δημοτικά Ιατρεία όπου υπάρχουν; Για να υπάρχει Πρωτοβάθμια περίθαλψη κοντά στον πολίτη, κοντά στο σπίτι του, να καταργείται αυτό το χαρτάκι που πας στις 6.00 για να σε δεχθεί ο γιατρός στις 12.00 το μεσημέρι και καταναλώνεις μια ολόκληρη ημέρα από τη δουλειά σου, για να έχεις μια απλή εξέταση πίεσης και να πάρεις ένα χαπάκι για κάποια βλάβη την οποία έχει ο οργανισμός σου. Όλοι λοιπόν πρέπει να καταλάβουμε ότι αυτή η χώρα απαιτεί αυτή τη στιγμή την Διοικητική Μεταρρύθμιση. 

Την απαιτεί και για άλλον ένα λόγο. Σε όλη αυτή την κοινωνία της παγκόσμιας κρίσης που ζούμε, ο μοναδικός εγγυητής της συλλογικής προσπάθειας που πρέπει να γίνει, είναι το κράτος. Αυτός είναι ο φορέας που μπορεί να προστατεύσει τον αδύναμο πολίτη. Όταν λοιπόν αυτά τα όρια μειώνονται, όταν αυτά τα όρια εξατμίζονται στην προσπάθεια προστασίας της συλλογικής ευθύνης που το κράτος μπορεί να προσφέρει, τότε δημιουργείται ένα αδύναμο κράτος και αδύναμα κράτη είναι αυτά που δεν μπορούν να προασπίσουν στις κρίσιμες περιόδους, το συλλογικό συμφέρον. 

Το κράτος είναι ο εγγυητής της ασφάλειας και της προστασίας του πολίτη και είναι ο μόνος εγγυητής και δεν είναι οι οποιοιδήποτε μηχανισμοί των κερδοσκοπικών Οργανισμών ή των τραπεζών ή των οποιωνδήποτε προσπαθούν να κερδοσκοπήσουν μέσα από την λογική της εκμετάλλευσης του πολίτη. Οι ρήτρες λοιπόν που πρέπει να επιβληθούν, είναι μόνο από την εγγύηση του κράτους, αυτού του κράτους που δομήσαμε εμείς. Δηλαδή μιας δημοκρατίας, η οποία τουλάχιστον έχει αποδεκτά χαρακτηριστικά σήμερα. 

Κυρίες και κύριοι συνάδελφοι, ήταν μακροσκελής η τοποθέτησή μου, επιτρέψτε μου και μια υποκειμενική έκφραση, πιστέψαμε, πίστεψα και εγώ στην Διοικητική Μεταρρύθμιση, την παλέψαμε ένα χρόνο, την υιοθέτησε όλο το Διοικητικό Συμβούλιο της ΚΕΔΚΕ και νομίζω ότι αυτό αποτελεί και μια ομοθυμία της Αυτοδιοίκησης στο σύνολο της χώρας. Αυτή λοιπόν η αναίρεση ή αναβολή ή ματαίωση, είναι κάτι που δημιουργεί και ένα πρόβλημα σε όλους αυτούς τους συνεργάτες στην Επιτροπή, στο Διοικητικό Συμβούλιο, σε όλους τους αυτοδιοικητικούς που πίστεψαν ότι έτσι η χώρα θα ξεπεράσει βασικές τις παθογένειες.

Μετά από αυτά που είπε ο Αντιπρόεδρος, ο κύριος Κυρίζογλου και τα οποία βεβαίως είναι πράγματα που ξέρετε, απλά οριοθετούνται κάπως καλύτερα, θα δείτε στο κείμενο ότι δεν υπάρχει δυνατότητα σε εμάς να προσδιορίζουμε τον χώρο στον οποίο εγκαθίστανται οι λαϊκές αγορές. Επιτέλους, κάποια στιγμή πρέπει εμείς να αποφασίζουμε πού χρειάζεται λαϊκή αγορά στον Δήμο μας και όχι να έρχεται ο Τομέας Εμπορίου του Υπουργείου Ανάπτυξης να λέει ότι στον τάδε δρόμο θα κάνετε λαϊκή αγορά. Δεν γίνεται αυτό το πράγμα. Δεν είμαστε Αυτοδιοίκηση. 

Ανεξάρτητα λοιπόν από αυτό το συγκεκριμένο παράδειγμα και όλες αυτές τις εξειδικευμένες δραστηριότητες που λέμε, υπάρχουν και θέματα θεσμικά που απασχολούν τους αυτοδιοικητικούς, απασχολούν αυτούς που με τον έρωτα προς την Αυτοδιοίκηση έχουν δώσει ένα πολύ μεγάλο κομμάτι της ζωής τους και υφίστανται τις συνέπειες ενός ελέγχου, που πολλές φορές καταντάει να έχει αντιφάσεις τις οποίες θα προσπαθήσω να σας τις πω. 

Ζούμε σε μια εποχή που ο προληπτικός έλεγχος θεράπευσε ορισμένα από τα κενά τα οποία μπορούσαν να παρατηρηθούν εκ των υστέρων και τις ουρές που μπορεί να αφήσει μια Διοίκηση όταν  κάποιοι δεν θα είναι Διοίκηση, όταν θα έχουν αποχωρήσει από τον πολιτικό αυτοδιοικητικό στίβο και θα έχουν οπωσδήποτε ασχοληθεί με άλλες δραστηριότητες στη ζωή τους ή θα έχουν άλλες επιλογές. Ο προληπτικός έλεγχος, από τότε που υλοποιήθηκε, θεράπευσε ένα μεγάλο ποσοστό αυτών των αδυναμιών που παρατηρούνταν στον έλεγχο των ΟΤΑ σε ότι αφορά την διαχείρισή τους. 

Όμως, σήμερα ζούμε σε ένα καθεστώς που οι καταλογισμοί – και επιτρέψτε μου να πω σαν Πρόεδρος της Επιτροπής Θεσμών ότι σε ένα σύνολο αριθμού των ΟΤΑ που υπερβαίνουν τους 300 με 350, έχουν καταλογιστεί ποσά σε αιρετούς, οι οποίοι μάλιστα βρίσκονται οι περισσότεροι και εκτός Διοίκησης πλέον. Αναφέρομαι σε ιστορικές περιόδους. Θυμάμαι ότι επί Διοίκησης Κοσμόπουλου στην Θεσσαλονίκη, δεν ξέρω αν έχει τελεσιδικήσει αυτή η ιστορία του καταλογισμού στον Δήμαρχο Θεσσαλονίκης, τον κύριο Κοσμόπουλο, που έγινε για το 1985, 1986, 1987.

ΣΥΝΕΔΡΟΣ: (εκτός μικροφώνου)

Γ. ΜΑΣΤΟΡΑΚΟΣ: Τελείωσε δικαστικώς μετά από 15 ή 20 χρόνια. 


Επειδή λοιπόν βρισκόμαστε σε μια εποχή που ο προληπτικός έλεγχος έχει σχετική απόδοση – και για αυτό ζήτησα να είναι και ο κύριος Κούρτης σήμερα στο συνέδριό μας – πρέπει να πω ότι όλες αυτές οι αντιφάσεις στο σύστημα των καταλογισμών, υπάρχει καταλογισμός – ακούστε το αυτό – σε θεωρημένο ένταλμα από το Ελεγκτικό Συνέδριο. Δήμος υποχρεώθηκε να πληρώσει μια δαπάνη. Η Διοίκηση, ο Δήμαρχος τότε, έστειλε για προληπτικό έλεγχο, ενώ δεν υπήρχε υποχρέωση προληπτικού ελέγχου, το ένταλμα στο Ελεγκτικό Συνέδριο. Μπήκε μια τεράστια βούλα και σφραγίδα, θεωρήθηκε και έτσι πλήρωσε. Αυτό το ένταλμα καταλογίστηκε εκ των υστέρων, από τμήμα του Ελεγκτικού Συνεδρίου, αν αυτό αποτελεί μια τεράστια αντίφαση του συστήματος.


Υπάρχουν Δήμοι στην περιφέρεια, οι οποίοι ζουν τον χειμώνα, εννοώ τουριστικοί Δήμοι και είναι εδώ κάποιοι Δήμαρχοι, με πληθυσμό ο οποίος είναι μικρότερος από 5.000 κατοίκους και αυτός ο πληθυσμός σε κάποια περίοδο, σε κάποια εποχή, δηλαδή το καλοκαίρι που έχουμε τουριστική δραστηριότητα, εκτινάσσεται σε ποσοστό πολλαπλάσιο κατά 20 φορές του υπάρχοντος. Έχουμε Δήμους – αναφέρω ενδεικτικά τον Δήμο Κασσάνδρας – που έχουμε 5.000 πληθυσμό απογραφή και ξαφνικά ο Δήμος της Κασσάνδρας το καλοκαίρι εκτινάσσεται στις 100.000. Δεν μπορεί να έχει ένα μόνιμο προσωπικό ο Δήμος ο συγκεκριμένος, να εξυπηρετήσει τις ανάγκες του περιβάλλοντος όταν έχει 100.000 πληθυσμό, ενώ ο φυσιολογικός του πληθυσμός στους 8 μήνες του χρόνου είναι 5.000. Πήρε έκτακτο προσωπικό με αποφάσεις του Δημοτικού Συμβουλίου, οι οποίες εγκρίθηκαν και από την Περιφέρεια. Δυστυχώς, αυτά τα ποσά καταλογίσθηκαν από το Ελεγκτικό Συνέδριο. 

Τέλος πάντων, κάτι πρέπει να γίνει. Είναι Δήμαρχος, είναι Δημοτικό Συμβούλιο, είναι μια αναγκαιότητα; Προσπαθήσαμε από το Διοικητικό Συμβούλιο της ΚΕΔΚΕ, να δώσουμε μια λύση για αυτές τις ειδικές περιπτώσεις και όχι για να γενικεύσουμε την εκχώρηση των Υπηρεσιών Καθαριότητας και περιβάλλοντος στους ιδιώτες. Προς Θεού. Είμαστε απέναντι σε αυτή τη φιλοσοφία, αλλά δεν μπορούμε να μην βλέπουμε και αυτή την αντικειμενική πραγματικότητα.

Κυρίες και κύριοι συνάδελφοι, νομίζω ότι πρέπει να σταματήσω εδώ και να δώσουμε τον λόγο σε εσάς, διότι πραγματικά υπάρχουν θέματα που εσείς θα μας τα βάλετε, κλείνοντας με μια διαπίστωση. Η Επιτροπή Θεσμών επεξεργάστηκε, όπως σας είπε και ο Αντιπρόεδρος, περίπου 50 διατάξεις τις οποίες εισηγηθήκαμε στο Υπουργείο των Εσωτερικών να νομοθετηθούν ως αποφάσεις του Διοικητικού Συμβουλίου της ΚΕΔΚΕ. Περιεβλήθησαν δηλαδή με την νομιμότητα ή με την έγκριση του Διοικητικού Συμβουλίου της ΚΕΔΚΕ και μάλιστα με ομόφωνη απόφαση. Από αυτές τις διατάξεις, στο νομοσχέδιο για την Δημοτική Αστυνομία περιελήφθησαν ελάχιστες. Ο αριθμός είναι μεταξύ 10 και 15. Οι ουσιαστικές, αυτές που έλυναν βασικά προβλήματα που σας είπα προηγουμένως, δεν περιελήφθησαν. 

Δεν θα υποστείλουμε την προσπάθεια, γιατί πραγματικά πιστεύουμε ότι και το Υπουργείο Εσωτερικών, σε μια μέχρι τώρα ένδειξη καλής διάθεσης συνεργασίας που έχει δείξει με την Αυτοδιοίκηση, θα κατανοήσει ότι η Αυτοδιοίκηση τέλος πάντων, πρέπει να είναι ένας φορέας εξουσίας, που θα έχει έναν ρόλο ουσιαστικό στην περιοχή της.

Ευχαριστώ πολύ και περιμένουμε τις τοποθετήσεις σας.

Ο κύριος Ζυγούρης, ο Νομικός Σύμβουλος της ΚΕΔΚΕ, έχει τον λόγο.

Π. ΖΥΓΟΥΡΗΣ: Κυρίες και κύριοι, καταρχήν αυτές οι τροποποιήσεις οι οποίες πέρασαν στο σχέδιο νόμου για την Δημοτική Αστυνομία, θα σας έρθουν, τις έχω διατυπώσει με κάποιες ερμηνευτικές προσεγγίσεις, έχουμε δώσει να φωτοτυπηθούν, για να ξέρετε τι ακριβώς πέρασε, ούτως ώστε παίρνοντας αυτό και ρίχνοντας μια ματιά, θα έχετε την δυνατότητα στις παρεμβάσεις σας να προτείνετε και κάτι άλλο.


Εγώ θα ήθελα να θέσω ορισμένα πολύ βασικά, επίκαιρα ζητήματα τα οποία μας απασχολούν και φαντάζομαι, μέχρι να θέσω και ορισμένα θέματα του Ελεγκτικού Συνεδρίου, να έχει έρθει και ο κύριος Κούρτης, ο οποίος έθεσε και ορισμένα ζητήματα το πρωί. 


Καταρχήν, να ξεκινήσω από ένα σοβαρό θέμα το οποίο απασχολεί. Σας τα λέω αυτά, διότι γίνομαι δέκτης πράξεων του Ελεγκτικού Συνεδρίου, κατά των οποίων στρέφομαι με αίτηση ανακλήσεως κατ’ έφεση στα διάφορα τμήματα του Ελεγκτικού Συνεδρίου. Μία από τις τελευταίες πράξεις του κλιμακίου, είναι η υπ’ αριθμ. 157/2008. Λέει τα εξής, με απλά λόγια: ένας Δήμαρχος πήρε προσωπικό με συμβάσεις έργου, όπως παγίως κάνουμε όλοι οι Δήμοι με βάση τον Ν.2527 το άρθρο 6, προσλαμβάνουμε για ορισμένα έργα προσωπικό με σύμβαση έργου. Δύο προϋποθέσεις. Η πρώτη προϋπόθεση, να υπάρχει εγκριτική απόφαση του Γενικού Γραμματέα της Περιφέρειας με την οποία απόφαση καθορίζονται οι θέσεις, συγκεκριμενοποιείται ποιο είναι το έργο και στην οποία απόφαση λέει ότι αυτά τα έργα δεν καλύπτουν πάγιες και διαρκείς ανάγκες.


Ταυτόχρονα και πριν να εκδοθεί η απόφαση του Γενικού Γραμματέα της Περιφέρειας, υπάρχει μια γνωμοδότηση Νομικού Συμβούλου του Δήμου, η οποία λέει ότι οι συγκεκριμένες συμβάσεις έργου δεν υποκρύπτουν σύμβαση εξαρτημένης εργασίας, αλλά αποτελούν γνήσιες συμβάσεις έργου. Αυτή δεν είναι η νόμιμη οδός; Αυτή είναι. Προσλαμβάνεται το προσωπικό, το πρώτο ένταλμα πλέον – γιατί είπαμε, έχουμε προληπτικό έλεγχο – πληρωμής αυτού του προσωπικού, πάει στον Επίτροπο και ο κύριος Επίτροπος αρνείται να θεωρήσει τα εντάλματα, δηλαδή τους λέει: μην πληρώνετε, διότι οι συμβάσεις αυτές δεν είναι νόμιμες. 

Αντιδρά ο Δήμος, προσκομίζει τις αντιρρήσεις του και στέλνεται η υπόθεση στο Τμήμα και το Τμήμα αποφαίνεται – το έθιξε ο κύριος Κούρτης το πρωί – αλλά έχω εδώ να παρατηρήσω ότι το Τμήμα στην ουσία ασκεί παρεμπίπτοντα έλεγχο στην απόφαση του Γενικού Γραμματέα της Περιφέρειας και λέει ότι ο Γενικός Γραμματέας της Περιφέρειας, θα έπρεπε για να είναι αιτιολογημένη η απόφασή του, να προσδιορίζει ότι δεν αποτελούν πάγιες και διαρκείς ανάγκες, διότι αυτές οι εργασίες δεν είναι ποσοτικά προσδιορισμένες, ότι έχουν πρόσκαιρο χαρακτήρα και ότι δεν προβλέπονται αυτές οι εργασίες από τον Οργανισμό του Δήμου. Αν δηλαδή υπάρχει η πρόβλεψη στον Οργανισμό για αντίστοιχα έργα, η απόφαση του Γενικού Γραμματέα πάει περίπατο.

Αυτός ο έλεγχος, ο οποίος μάλιστα λέει το Ελεγκτικό Συνέδριο, επικαλείται συνταγματική διάταξη του άρθρου 103 που λέει ότι οι Δήμοι πρέπει να προβλέπουν στον Οργανισμό τους την πρόσληψη προσωπικού και λοιπά, έρχεται – λέει – η πρόσληψη του επί σύμβαση έργου προσωπικού, σε αντίθεση με το άρθρο 103 του Συντάγματος, που υποχρεούσαι να πάρεις τακτικό προσωπικό. Μα είναι δυνατόν να επικαλεστούμε την διάταξη του 103 του Συντάγματος, όταν παίρνουμε προσωπικό για πρόσκαιρες ανάγκες; Σας είπε ο κύριος Μαστοράκος, για συγκεκριμένες περιόδους. Είναι δυνατόν να επικαλούμεθα αυτή τη διάταξη; Δηλαδή η αυστηρή αυτή νομολογιακή αντιμετώπιση από πλευράς Ελεγκτικού Συνεδρίου, τινάζει πλέον στον αέρα τις προσλήψεις προσωπικού με συμβάσεις έργου.

Εδώ λοιπόν, ο μεν κύριος Κούρτης είπε το πρωί ότι θα πρέπει να υπάρξει μια νομοθετική ρύθμιση πλέον διαφορετική – το βλέπω πάρα πολύ δύσκολο, εμείς πρέπει να το προτείνουμε σε κάθε περίπτωση – πλην όμως, επί των αιτήσεων – ανακλήσεων που ασκώ εδώ, έχω βάλει πάρα πολλούς συγκεκριμένους λόγους ούτως ώστε να αντιμετωπίσουμε αυτό το θέμα σε επίπεδο πλέον ανωτέρου τμήματος του Ελεγκτικού Συνεδρίου. Αυτό είναι το βασικό θέμα που έχει σχέση με τις συμβάσεις έργου.

Ένα δεύτερο θέμα, το οποίο δημιούργησε επίσης πολλά προβλήματα και το οποίο αντελήφθη από το πρωί ότι ο μόνος τρόπος πλέον σε αυτή την κρίσιμη οικονομική περίοδο για να αντιμετωπίσουν οι Δήμοι τα προβλήματά τους, είναι να συνάψουν δάνεια. Μέχρι τώρα, πολλοί παίρνουν δάνεια από το Ταμείο Παρακαταθηκών και Δανείων. Εκεί καταρχήν δεν υπήρχε πρόβλημα, διότι οι συμβάσεις δανείου με το Ταμείο Παρακαταθηκών και Δανείων, δεν πήγαιναν για προσυμβατικό έλεγχο στο Ελεγκτικό Συνέδριο. Δηλαδή δανειακές συμβάσεις άνω του 1 εκατομμυρίου ευρώ, υποχρεωτικά πρέπει τα σχέδια των συμβάσεων να πάνε για έλεγχο στο Ελεγκτικό Συνέδριο.

Ενώ είχαμε ξεπεράσει πολλά προβλήματα και είχαμε λύσει πολλά προβλήματα με το Ελεγκτικό Συνέδριο, όπως είχαμε πει πέρυσι ότι δεν απαιτείται διαγωνισμός για να πάρει κάποιος δάνειο και λοιπά, τώρα τελευταία έβγαλαν πράξεις που προχωρούν πιο πέρα και λένε ότι δεν μπορούν να εκχωρούν οι Δήμοι προς ασφάλεια απαιτήσεως του δανείου, τα 2/3 των ΚΑΠ, που συνήθως αυτό έκαναν οι Δήμοι. Όταν παίρνουν ένα δάνειο για έργα πάσης φύσεως, εκείνα τα έσοδα τα οποία είναι ζεστά και υπάρχουν στο ταμείο, είναι οι πόροι που προέρχονται από τα 2/3 των ΚΑΠ. Οι πόροι αυτοί, λέει ο 1828, αφορούν γενικές λειτουργικές δαπάνες του Δήμου. Επομένως, αφού μπορείς να τις αναλώσεις για οποιονδήποτε σκοπό, άρα παίρνοντας ένα δάνειο 1 εκατομμυρίου ευρώ, μπορείς να εκχωρήσεις προς ασφάλεια απαιτήσεως του δανείου, τα 2/3 των ΚΑΠ. 

Στηρίχθηκαν λοιπόν στο εξής: επειδή δεν υπάρχει ρητή νομοθετική πρόβλεψη στον νόμο ότι δεν μπορείς να τα εκχωρήσεις, άρα κακώς τα εκχωρείς αυτά, άρα η δανειακή σύμβαση είναι άκυρη. Εδώ λοιπόν προσβάλαμε αυτές τις πράξεις, δυστυχώς σε ανώτερο επίπεδο τα τμήματα επέμεναν στην απόφασή τους και ήρθαμε τώρα με την τροπολογία η οποία εισάγεται – δεν υπάρχει στο σχέδιο, αλλά έχω την τροπολογία – όπου εδώ θίγονται και οι ίδιοι, διότι ο Υπουργός τι λέει με την τροπολογία; Ότι η έννοια της διατάξεως για δάνεια, είναι ότι οι Δήμοι, εφόσον ο νόμος τους δίνει την δυνατότητα να πάρουν δάνεια, μπορούν να εκχωρούν προς ασφάλεια απαιτήσεως του δανείου, τα 2/3 των ΚΑΠ και έτσι λύνεται τουλάχιστον εδώ νομοθετικά, αυτό το πρόβλημα που έχουμε με τα δάνεια. 

Επίσης, ένα άλλο θέμα το οποίο αποτέλεσε τελευταία αντικείμενο σοβαρό και όσοι είστε από εσάς Δήμαρχοι, αντιλαμβάνεστε το πρόβλημα, είναι ότι πολλές αποφάσεις των Δημοτικών Συμβουλίων και της Δημαρχιακής Επιτροπής, προσβάλλονταν κατά κόρον από Δημοτικούς Συμβούλους κυρίως της Αντιπολίτευσης. Είτε προσβάλλονταν στον Γενικό Γραμματέα της Περιφέρειας, είτε εν συνεχεία στην Επιτροπή του άρθρου 152, είτε μετά ταύτα στα Διοικητικά Δικαστήρια ή στο Συμβούλιο Επικρατείας με αίτηση ακυρώσεως.

Εδώ λοιπόν, ο Δημοτικός Κώδικας, όσοι έχετε πάρει και το σύγγραμμά μου, στα άρθρα 150-151, λέω το εξής: σε σχέση με τον παλιό Κώδικα, υπάρχει μια διαφοροποίηση όσον αφορά το ποιος μπορεί να ασκεί προσφυγές. Ο παλιός Κώδικας έλεγε ότι προσφυγή μπορεί να ασκεί ο κάθε δημότης ή και ο έχων έννομο συμφέρον. Με την φράση: κάθε δημότης, μπορούσε ο κάθε δημότης, άρα και ο κάθε Δημοτικός Σύμβουλος, να ασκεί προσφυγές. 

Με τον νέο Κώδικα λέει: προσφυγές μπορεί να ασκεί μόνο ο έχων έννομο συμφέρον και η ερμηνεία του εννόμου συμφέροντος, ερμηνεύοντας δηλαδή στο σύγγραμμα αυτό το έννομο συμφέρον, με βάση τη νομολογία του Συμβουλίου Επικρατείας, αναφέρω μέσα και λέω: το έννομο συμφέρον πρέπει να είναι προσωπικό, άμεσο, ενεστώς και προσωπικό. Προσωπικό είναι αυτό που από την πράξη την συγκεκριμένη υφίστασαι προσωπική βλάβη ως άτομο, ως πρόσωπο. 

Καταλήγω με μια γνωμοδότηση την οποία έδωσα στον κύριο Κακλαμάνη, ότι οι Δημοτικοί Σύμβουλοι εκ της ιδιότητά τους ως Δημοτικών Συμβούλων, δεν έχουν προσωπικό έννομο συμφέρον να ασκούν προσφυγές κατά πράξεων των Συλλογικών Οργάνων, παρά μόνο κάθε φορά που εξετάζεται, θα πρέπει να αποδεικνύουν ότι υφίστανται προσωπική βλάβη από την πράξη αυτή και παραδείγματος χάρη, τέτοια προσβολή προσωπική είναι όταν ένας Δημοτικός Σύμβουλος μένει δίπλα από ένα μπαρ που παίρνει άδεια λειτουργίας και την παίρνει παρανόμως, εκεί θίγεται προσωπικά η ιδιοκτησία του, η οικογένειά του, το άτομό του και εκεί μπορεί να ασκήσει προσφυγή. Απαντώ και λέω, ότι στα έργα: προμήθειες και υπηρεσίες που αναθέτουν οι Δήμοι, είτε με απευθείας, είτε με διαγωνισμό και λοιπά, εκεί δεν έχει προσωπικό, άμεσο, ενεστώς και προσωπικό συμφέρον ο Δημοτικός Σύμβουλος.

Στείλαμε την πράξη αυτή στο Υπουργείο Εσωτερικών, η ΚΕΔΚΕ, νομίζω την έχετε πάρει και εσείς, σας την έχει στείλει η ΚΕΔΚΕ και υπήρχε ένα παλαιότερο έγγραφο της Διευθύνσεως Τοπικής Αυτοδιοίκησης του Υπουργείου Εσωτερικών, που έλεγε ότι οι Δημοτικοί Σύμβουλοι, εκ της ιδιότητάς τους ως Δημοτικών Συμβούλων, έχουν άμεσο προσωπικό συμφέρον να ασκούν προσφυγές. Αυτό το έγγραφο όπως ξέρετε, όταν πάει στις Περιφέρειες, είναι δεσμευτικό. Προκαλέσαμε λοιπόν γνωμοδότηση του Νομικού Συμβουλίου του κράτους επί του συγκεκριμένου ζητήματος, η οποία εξεδόθη με εισηγητή τον κύριο Μαυρίκα από το 5ο Τμήμα, η 484/2008, θα σας την στείλουμε εντός των αμέσως προσεχών ημερών, γιατί έγινε αποδεκτή από τον Υπουργό. 

Σύμφωνα λοιπόν με αυτή τη γνωμοδότηση, η οποία είναι add hock, τα ίδια πράγματα τα οποία έχω πει και εγώ, είναι ότι οι Δημοτικοί Σύμβουλοι δεν έχουν προσωπικό συμφέρον για να ασκήσουν προσφυγές κατά πράξεων που έχουν σχέση με έργα, προμήθειες και υπηρεσίες και σε κάθε περίπτωση, για να ασκήσουν μια προσφυγή, θα πρέπει να αποδεικνύουν κάθε φορά το προσωπικό τους συμφέρον. Αυτό το πρόβλημα, είναι ένα πρόβλημα της Τοπικής Αυτοδιοίκησης, διότι αν θα ρωτήσετε ή εξ ιδίας πείρας ξέρετε ότι είτε στις Επιτροπές του άρθρου 152, είτε στους Γενικούς Γραμματείς των Περιφερειών, οι περισσότερες προσφυγές που ασκούνται, προέρχονται από Δημοτικούς Συμβούλους. 

Επίσης, ένα άλλο θέμα το οποίο ήθελα να θέσω υπόψη σας και είναι πολύ σοβαρό, με ρωτούν πολλοί Δήμαρχοι, έχουν υπάρξει και αποφάσεις της Ευρωπαϊκής Επιτροπής με τις οποίες κατάσχονται χρήματα των Δήμων σε τράπεζες που βρίσκει η Ευρωπαϊκή Επιτροπή με δικηγόρους της εδώ στην Αθήνα. Πολλές Δημοτικές Επιχειρήσεις έχουν πάρει ορισμένα χρήματα για να ασκήσουν ορισμένα προγράμματα ή ορισμένα έργα, από την Ευρωπαϊκή Κοινότητα. Τα έργα, έχει γίνει έλεγχος, δεν έχουν εκτελεστεί, έχουν εκτελεστεί πλημμελώς και έρχεται η Ευρωπαϊκή Κοινότητα και ζητάει πίσω όλα τα χρήματα. Παραδείγματος χάρη, σε έναν Δήμο 300.000 €. Η Δημοτική Επιχείρηση λύθηκε, καθαρίστηκε, δεν υπάρχει Επιχείρηση και η Ευρωπαϊκή Επιτροπή έβγαλε μια απόφαση να κατάσχει τα χρήματα του Δήμου.

Εδώ λοιπόν, θα πρέπει να σας πω ότι οι υποχρεώσεις των Δημοτικών Επιχειρήσεων προς τρίτους…

(αλλαγή κασέτας)

Π. ΖΥΓΟΥΡΗΣ: …γρήγορα και εμπρόθεσμα, να ασκείτε εσείς ένσταση ελλείψεως παθητικής νομιμοποιήσεως – όπως λέμε – όσοι ασκούν αυτές τις αγωγές.


Είπα λοιπόν και είπαμε, ότι όπου ο νομοθέτης θέλησε να ρυθμίσει ορισμένα πράγματα σε σχέση με τις Δημοτικές Επιχειρήσεις, ήρθε και είπε με πρόσφατο νόμο, ότι παραδείγματος χάρη, τα χρέη προς το ΙΚΑ και προς το Δημόσιο των Δημοτικών Επιχειρήσεων, μπορούν να τα πληρώσουν οι Δήμοι με απόληψη δανείου που θα κάνουν. Αυτή υπήρξε μια ρητή ρύθμιση, για να μην πάνε κατηγορούμενοι στα ποινικά δικαστήρια οι Πρόεδροι των Επιχειρήσεων για μη πληρωμή εισφορών στο ΙΚΑ και στο Δημόσιο.

ΣΥΝΕΔΡΟΣ: (εκτός μικροφώνου)

Π. ΖΥΓΟΥΡΗΣ: Ή με ίδιους πόρους. Πολύ σωστά. 



Υπήρξε όμως το εξής πρόβλημα: υπάρχουν Πρόεδροι Δημοτικών Επιχειρήσεων ή τέως Δήμαρχοι – μπορεί να μην είναι τώρα το πρόβλημα, νομίζω εδώ είναι και κάποιος Δήμαρχος φίλος που έχει αυτό το πρόβλημα – οι οποίοι, όντας Πρόεδροι Δημοτικών Επιχειρήσεων σε κάποια περίοδο, δεν πλήρωσαν τις αποδοχές των εργαζομένων, διότι η Επιχείρηση δεν είχε χρήματα. Οι εργαζόμενοι στράφηκαν με μηνυτήρια αναφορά στον εισαγγελέα και υπάρχει ένας νόμος – όπως ξέρετε – εργατικός του 2112 του Βενιζέλου, ο οποίος εφαρμόζεται στο Εργατικό Δίκαιο, είναι γεμάτα τα δικαστήρια από αυτές τις υποθέσεις, ότι όταν κάποιος εργοδότης δεν πληρώσει τις αποδοχές των εργαζομένων, υπέχει ποινική ευθύνη που απειλείται με ποινή φυλάκισης τουλάχιστον ενός έτους και χρηματική ποινή – στο δικαστήριο πληρώνεται – η οποία ισούται, λέει, με τουλάχιστον το 50% των οφειλομένων αποδοχών. Άρα, η χρηματική ποινή εδώ, αν χρωστάει η Δημοτική Επιχείρηση 200.000 €, είναι 100.000 €. Δηλαδή αυτός που θα πάει κατηγορούμενος, θα πάρει ένα χρόνο φυλακή και 100.000 € χρηματική ποινή.


Έχουμε τέτοια περίπτωση και άλλες περιπτώσεις και είπαμε να υπάρξει μια ρύθμιση νομοθετική, μόνο για αυτή την περίπτωση, να αναλάβει δηλαδή ο Δήμος, ενόψει και της λύσης και εκκαθάρισης των Επιχειρήσεων, να πληρώσει τις αποδοχές των οφειλομένων αποδοχών των εργαζομένων, για να απαλλάξουμε και τους αιρετούς από το άγος της απειλής της ποινής και κυρίως της χρηματικής ποινής. Εάν δε είναι και αιρετός, επειδή προξενείται και βλάβη, μπορεί να έχουμε και αργία της χρηματικής ποινής, η οποία είναι δυσβάστακτη. Δυστυχώς αυτή η νομοθετική ρύθμιση, την οποία την προτείναμε και ο κύριος Πρόεδρος και ο κύριος Κυρίζογλου και τα λοιπά, αυτή τη ρύθμιση δυστυχώς το Υπουργείο δεν την πέρασε και εδώ και σήμερα νομίζω, πρέπει σε αυτό το κομμάτι να επιμείνουμε.

ΠΡΟΕΔΡΕΙΟ: Κύριε Ζυγούρη, μου επιτρέπετε μια ερώτηση;

Π. ΖΥΓΟΥΡΗΣ: Ναι, ότι θέλετε. Παρεμβαίνετε. Μιλάμε.

ΠΡΟΕΔΡΕΙΟ: Επειδή είναι σημαντικό θέμα και όλοι οι μεγάλοι ΟΤΑ έχουν Δημοτικές Επιχειρήσεις, εάν αυτή η μεταφορά των οφειλών προς τρίτους, δηλαδή παροχές υπηρεσιών ή δεδουλευμένα, μεταφέρονται στην μετασχηματιζόμενη Δημοτική Επιχείρηση. Γίνεται κοινωφελής. 

Π. ΖΥΓΟΥΡΗΣ: Δεν μεταφέρονται. Αυτό που λέει ο Κώδικας, θα το δείτε, τα γράφω, λέει ότι αν έχουμε μετατροπή ή συγχώνευση δύο κοινωφελών Επιχειρήσεων που λειτουργούν υπό το καθεστώς του νέου Κώδικα, τότε μεταφέρονται. 


Όμως εδώ – προσέξτε τώρα – αυτές οι Επιχειρήσεις μέχρι σήμερα, με την παράταση που δίνεται μέχρι 31/12/2009, λειτουργούν υπό το καθεστώς του παλιού Κώδικα. Δεν λειτουργούν με το καθεστώς του νέου Κώδικα και επομένως εδώ δεν επιτρέπεται, εκτός αν υπάρξει άλλη νομοθετική ρύθμιση. Για αυτό είπα, όσοι με ρωτάνε – και ήμουν θιασώτης και υποστηρικτής της παράτασης, μολονότι μέσα στο Διοικητικό Συμβούλιο της ΚΕΔΚΕ αλλά και στην Επιτροπή υπήρξαν αντιρρήσεις για την παράταση της μετατροπής των Επιχειρήσεων – και είπα ότι πρέπει για έναν απλό λόγο να παραταθεί η διάρκεια των Επιχειρήσεων. Γιατί το 269 του Κώδικα, παράγραφος 12, προβλέπει την έκδοση μιας Υπουργικής Απόφασης με την οποία θα καθορίζεται ο τρόπος, η διαδικασία, πώς θα γίνει η μετατροπή της Επιχείρησης, της λύσης και εκκαθάρισης των Επιχειρήσεων, ούτως ώστε να ξέρουν οι αιρετοί με βάση ποια στοιχεία θα προχωρήσουν και στην μετατροπή και στην λύση και εκκαθάριση.


Αυτή η Υπουργική Απόφαση, μολονότι πέρασαν περίπου 18 μήνες από την εφαρμογή, από τον Ιούλιο του 2007, που θα έπρεπε να είναι από τις πρώτες εξουσιοδοτικές αποφάσεις του Κώδικα, θα έπρεπε να είχε εκδοθεί πολύ σύντομα, για να προετοιμαστούν οι αιρετοί, να έχουν προχωρήσει στην μετατροπή και λύση των Επιχειρήσεων. Όσοι το έκαναν, όσοι προσπάθησαν να προχωρήσουν σε μετατροπή Επιχειρήσεων, συνάντησαν πολλά προβλήματα με το Ελεγκτικό Συνέδριο. 

Προσέξτε τώρα. Το πρώτο πρόβλημα είχε σχέση με την μεταφορά προσωπικού. Η μεταφορά προσωπικού που έγινε και που έγινε και ΦΕΚ και πήγαν στους Δήμους, το Ελεγκτικό Συνέδριο σε πολλές περιπτώσεις ακύρωσε, δεν ενέκρινε την πληρωμή των πρώτων ενταλμάτων που πήγαν στον Δήμο, διότι άρχισαν να κάνουν έλεγχο παρεμπίπτοντα στην νομιμότητα της πρόσληψης των υπαλλήλων από τις Δημοτικές Επιχειρήσεις και αμφισβητούσαν αν οι συμβάσεις που είχαν 31/12/2005 στις Επιχειρήσεις, ήταν αορίστου χρόνου, μολονότι στην Επιχείρηση εργαζόταν ως αορίστου χρόνου. 

ΣΥΝΕΔΡΟΣ: Παρά τις αποφάσεις του ΑΣΕΠ.

Π. ΖΥΓΟΥΡΗΣ: Είναι άλλο θέμα. Εδώ δεν είχαμε αποφάσεις του ΑΣΕΠ, είναι άλλο. Θα το θέσω.


Εδώ λοιπόν, ήρθε η Επιχείρηση και είπε ότι αυτοί εργαζόταν στην Επιχείρησή μου με συμβάσεις αορίστου χρόνου. Στον παρεμπίπτοντα έλεγχο που έγινε, είπαν ότι δεν τους προσλάβατε νομίμως με βάση τις διατάξεις του 2527/2190, άρα κακώς τους είχατε βαφτίσει ως αορίστου χρόνου, άρα δεν μπορούσατε να τους μεταφέρετε στον Δήμο και εδώ δημιουργήθηκε τεράστιο πρόβλημα και είναι σε εκκρεμότητα.


Επίσης, άλλο πρόβλημα που δημιουργήθηκε στην μετατροπή, αυτά θα έπρεπε να τα ξεκαθαρίσει η Υπουργική Απόφαση, εξουσιοδοτική δηλαδή διάταξη, είναι ότι αν γίνει μια μετατροπή μιας αμιγούς Επιχείρησης σε κοινωφελή, προβλέπεται και η οικονομοτεχνική μελέτη και τα λοιπά και το κεφάλαιο που καταθέτει ο Δήμος. Εδώ λοιπόν, στο κεφάλαιο που καταθέτει, με τις πράξεις του Ελεγκτικού Συνεδρίου, έχουμε συνεχώς ακυρωτικές πράξεις για διαφόρους λόγους, να μην σας κουράζω. Επομένως, η γνώμη μου είναι ότι πριν να εκδοθεί η Υπουργική Απόφαση, να μην προχωρήσετε σε μετατροπή Επιχειρήσεων. 


Τώρα, αυτό που είπε ο κύριος Μαστοράκος, ο κύριος Πρόεδρος, επίσης ήθελα να θέσω στον κύριο Κούρτη, υπήρξε άλλο πρόβλημα με το Ελεγκτικό Συνέδριο, είναι ότι αυτοί οι εργαζόμενοι που τακτοποιήθηκαν ως αορίστου χρόνου με βάση το Προεδρικό Διάταγμα 164 του κυρίου Παυλόπουλου, προέβλεπε ορισμένες προϋποθέσεις. Υπήρχαν εργαζόμενοι που είχαν κάνει συμβάσεις με τις Επιχειρήσεις, αλλά οι φορείς απασχόλησης ήταν οι Δήμοι. Επομένως και τα Δημοτικά Συμβούλια, αλλά και το ΑΣΕΠ, τακτοποίησε αυτό το προσωπικό στους φορείς απασχόλησης, δηλαδή στους Δήμους. Γιατί μία εκ των προϋποθέσεων του Διατάγματος του 164, ήταν να πληρούν οι εργαζόμενοι αυτοί, πάγιες και διαρκείς ανάγκες. 


Το Όργανο το οποίο θα έκρινε αυτή την προϋπόθεση, ήταν εκείνο το Όργανο του φορέα που απασχολείτο ο εργαζόμενος και αφού απασχολείτο στους Δήμους, έπρεπε να το κρίνει το Δημοτικό Συμβούλιο και να τακτοποιηθεί αυτός στον Δήμο, διότι τι Δημοτικό Συμβούλιο θα έκρινε εάν πληρούνταν αυτή η προϋπόθεση της εκπληρώσεως παγίων και διαρκών αναγκών. Ήρθε λοιπόν το Ελεγκτικό Συνέδριο, αφού τακτοποιήθηκε να έρθει στον Δήμο και μόλις πήγε το ένταλμα στον Επίτροπο να πληρωθεί, το Τμήμα του Ελεγκτικού Συνεδρίου λέει: παρεμπίπτοντα έλεγχο στην απόφαση του ΑΣΕΠ. Κακώς το ΑΣΕΠ τον κατέταξε στον Δήμο, διότι η σύμβαση που είχε κάνει ήταν με την Δημοτική Επιχείρηση και θα έπρεπε να είχε καταταγεί στην Επιχείρηση. 

Εντωμεταξύ, πάω και λέω, με αίτηση ανακλήσεως: μα, αν η πρόθεση του νομοθέτη ήταν αυτή, τότε πώς θα πληρούνταν η προϋπόθεση της εκπληρώσεων των παγίων και διαρκών αναγκών; Πώς μπορούσε το Όργανο, το Διοικητικό Συμβούλιο της Επιχείρησης, να κρίνει επ’ αυτού, αφού ο εργαζόμενος αυτός δεν απασχολήθηκε ποτέ στην Επιχείρηση; Δηλαδή, τραγελαφικά πράγματα.

Τελειώνω με ένα σοβαρό θέμα, το οποίο έθεσε ακροθιγώς και ο κύριος Πρόεδρος, ο κύριος Μαστοράκος. Παρίσταμαι – και προχθές την Παρασκευή είχα 2 υποθέσεις – στο 7ο Τμήμα του Ελεγκτικού Συνεδρίου το οποίο δικάζει καταλογισμούς αιρετών. Όπως ξέρετε, με την διάταξη του 3274 του άρθρου 26, όπως ερμηνεύτηκε αυθεντικά με το άρθρο 29 παράγραφος 8 του Ν.3448/2006, έθετε ορισμένες προϋποθέσεις ο νόμος με τις οποίες νομιμοποιούνταν μέχρι 31/12/2003, δαπάνες οι οποίες είχαν γίνει παρατύπως με ορισμένες προϋποθέσεις. Μία εκ των προϋποθέσεων ήταν ότι έστω και αν ακόμη εμφιλοχώρησαν ουσιώδεις πλημμέλειες, θα πρέπει να τακτοποιηθεί η δαπάνη εφόσον έχει εκπληρωθεί, δηλαδή έχει εκτελεστεί και εφόσον δεν έχει άλλη προϋπόθεση. Να μην έχει ακυρωθεί από απόφαση άλλου Οργάνου και λοιπά. 

Το Ελεγκτικό Συνέδριο εδώ, δεν την δέχεται αυτή τη διάταξη, παρά μόνο δέχεται αν υπήρξαν εντελώς επουσιώδεις, τυπικές, διαδικαστικές πλημμέλειες, δηλαδή τίποτα. Εδώ λοιπόν, τέθηκαν δύο ζητήματα. Με την ερμηνευτική διάταξη του 3448 – όπως είπα και προχθές – και ακόμη και ουσιώδεις πλημμέλειες αν υπήρξαν, παραδείγματος χάρη αν είχαμε μια δαπάνη που είχαμε ένα έργο που εκτελέστηκε κατά κατάτμηση. Αν το έργο αποδειχθεί ότι με την παραλαβή αυτά τα έργα εκτελέστηκαν, έστω και αν υπήρξε παραβίαση ουσιώδης όσον αφορά την κατάτμηση, εφόσον το έργο έγινε, θα πρέπει να υπαχθεί στις διατάξεις με βάση την ερμηνευτική διάταξη του 3448, διότι αλλιώς λέω, ο Δήμος, εφόσον το έργο εκτελέστηκε, αν καταλογιστεί η δαπάνη και πληρωθεί για δεύτερη φορά στον Δήμο η ίδια δαπάνη, θα καταστεί πλουσιότερος ο Δήμος κατά το ποσό αυτής της δαπάνης. Αφού εκτελέστηκε η δαπάνη. Άρα, προέβαλα λοιπόν μια ένσταση αδικαιολογήτου πλουτισμού του Δήμου, εφόσον η δαπάνη αυτή έχει εκτελεστεί.

Το θέμα λοιπόν αυτό – για αυτό ήθελα να είναι εδώ, δεν ήρθε ο κύριος Κούρτης – έφτασε στην Ολομέλεια και εκκρεμεί επ’ αυτού η συζήτηση στην Ολομέλεια να κριθεί αυτό το θέμα, οπότε αν έχουμε μια απόφαση της Ολομέλειας που θα είναι προς την θετική κατεύθυνση, πιστεύω ότι εδώ θα υπάρξει λύση σχετική στο πρόβλημα του καταλογισμού. 

Αυτά ήθελα να σας πω και είμαι διατεθειμένος, αν έχετε κάποιες ερωτήσεις, ευχαρίστως να σας απαντήσω.

Ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Ζυγούρη.


Έχουμε περίπου 25 ομιλητές. Κατά συνέπεια, επειδή πρέπει γύρω στις 19.00 να διακόψουμε γιατί έχουμε συνεδρίαση Διοικητικού Συμβουλίου της ΚΕΔΚΕ για την διαμόρφωση του τελικού ψηφίσματος, θα παρακαλέσω – χωρίς να βάζουμε χρονικούς περιορισμούς – όλοι να σεβαστούν αυτή την αναγκαιότητα, γιατί θα πρέπει να διακόψουμε.


Ο κύριος Καμάρας Παύλος, πρόεδρος της Επιτροπής Θεσμών της ΤΕΔΚΝΑ, Δημοτικός Σύμβουλος Πεύκης και πρώην Δήμαρχος.

Π. ΚΑΜΑΡΑΣ: Καλησπέρα σας.



Δύο θέματα έχω να πω. Νομίζω ήταν αναλυτικοί οι συνάδελφοι.


Το ένα είναι το θέμα της Μεταρρύθμισης. Είναι κάτι που εισηγήθηκα και στο συνέδριό μας της ΤΕΔΚΝΑ πριν από ένα μήνα περίπου. Θα διαφοροποιηθώ λιγάκι με τον Πρόεδρό μας, τον Δήμαρχο Αθηναίων, τον κύριο Κακλαμάνη και εδώ της Επιτροπής μας, στην οποία μετέχω κιόλας, όσον αφορά το κατά πόσο ήμασταν έτοιμοι σαν Αυτοδιοίκηση, για την Διοικητική Μεταρρύθμιση. 


Βεβαίως, η προσπάθεια η οποία έχει γίνει από την Αυτοδιοίκηση και από την ΚΕΔΚΕ και από το ΙΤΑ, είναι πραγματικά αξιέπαινη. Το έχουμε επανειλημμένα τονίσει. Όμως, το αν είμαστε έτοιμοι, πρέπει να κριθεί σε σχέση με το τι; Κατά πόσο εμείς πιστεύουμε ότι η Αυτοδιοίκηση θα πρέπει να καταθέσει σαν Αυτοδιοίκηση τις δικές της προτάσεις ή αν θα πρέπει να περιμένει το κράτος το οποίο θεσμοθετεί, να κάνει αυτό τις προτάσεις, όπως έγινε με τον Καποδίστρια 1. Εδώ βεβαίως, υποκρύπτεται όπως λέγεται, ενδεχομένως η πρόθεση της κυβέρνησης να βάλει μπροστά την Αυτοδιοίκηση, για να μην έχει πολιτικό κόστος. Δεν θα το κρίνουμε αυτό, τις προθέσεις της κυβέρνησης. 

Το θέμα είναι ότι εμείς, σαν Αυτοδιοίκηση, με μια σειρά προετοιμασίας την οποία έχουμε κάνει, εάν σήμερα ξεκινούσαμε να εφαρμόσουμε τον Καποδίστρια 2, ήμασταν έτοιμοι; Εγώ λέω όχι, διότι δύο βασικές προϋποθέσεις τις οποίες έχουμε πει σε όλα μας τα συνέδρια, ήταν: πρώτον, η εξασφάλιση του κόστους του προγράμματος. Αν δεν εξασφαλιστούν οι πόροι και το συνολικό κόστος υποστήριξης του προγράμματος, θα έχουμε τα ίδια κακά ή μέτρια αποτελέσματα του Καποδίστρια 1.

Λέω λοιπόν, για να έχουμε εξασφαλίσει το κόστος προγράμματος που οφείλει να μας το εξασφαλίσει η κυβέρνηση, το έχουμε αποτιμήσει; Όχι. Πόσο κοστίζει το πρόγραμμα του Καποδίστρια 2 της μεγάλης Διοικητικής Μεταρρύθμισης; Είδα μία μελέτη από το ΙΤΑ και έχει κάνει μία εκτίμηση με έναν επιστήμονα ανά Δήμο. Είναι δυνατόν να μιλάμε για νέα Δημοτική διακυβέρνηση με ενίσχυση των νέων ΟΤΑ με έναν επιστήμονα και να αποτιμούμε το κόστος χωρίς να έχουμε κάνει Οργανισμούς Εσωτερικής Υπηρεσίας των νέων ΟΤΑ τους οποίους θα κάνουμε, για να δούμε τι ανάγκες έχουν σε εξοπλισμό, τι ανάγκες έχουν σε προσωπικό, τι ανάγκες έχουν σε έργα συντήρησης, αλλά και έργα όπως αυτά εκφράζονται από το όραμα ή από τα Επιχειρησιακά Σχέδια; Γιατί το ζητούμενο της νέας Μεταρρύθμισης, ποιο είναι μεταξύ άλλων; Βεβαίως να κάνουμε ισχυρούς αποτελεσματικούς Δήμους, αλλά όχι σαν τίτλο. Είναι να παρέχουν καλύτερες υπηρεσίες και να κάνουν ένα minimum έργων, στοιχειωδών έργων υποδομής, τα οποία δεν μπορούν να το κάνουν σήμερα με την μορφή που είναι. Αυτό είναι το ζητούμενο της Μεταρρύθμισης.

Όταν λοιπόν δεν έχουμε εκτιμήσει το κόστος αυτών των βασικών έργων ύδρευσης, αποχέτευσης, σε όλη την Ελλάδα, των νέων ΟΤΑ οι οποίοι θα δημιουργηθούν, όταν δεν έχουμε εκτιμήσει τι επιστημονικό στελεχιακό δυναμικό θέλουν οι νέοι ΟΤΑ όπως θα προταθούν και θα δημιουργηθούν, όταν δεν έχουμε εκτιμήσει τι εξοπλισμός και λοιπά χρειάζεται, τότε πώς μπορούμε να μιλήσουμε για συνολικό κόστος προγράμματος;

Δεύτερον, όσον αφορά την προετοιμασία. Μπορούμε να είμαστε ικανοποιημένοι όσον αφορά το κρίσιμο θέμα το Χωροταξικό και κακά τα ψέματα, όλα τα άλλα, οι μελέτες είναι σωστές, είναι επεξεργασμένες με σοβαρούς και υπεύθυνους επιστήμονες, αλλά αυτό που καίει και το είδαμε στην πρόταση που κατατέθηκε ή διέφυγε στον Τύπο από το ΙΤΑ, είναι το Χωροταξικό. Είναι ποιος συνενώνεται με ποιον και είδαμε λοιπόν, ότι αυτή η μελέτη η οποία έτσι όπως ήρθε, μη τεκμηριωμένη – και δεν ξέρω αν υπάρχει τεκμηρίωση – δεν μπορεί να σταθεί ούτε σαν βάση μιας σοβαρής συζήτησης, για να δούμε τι τροποποιήσεις ή ενδεχόμενες βελτιώσεις πρέπει να γίνουν.

Άρα λοιπόν – και μιλάω σαν Αυτοδιοίκηση, δεν ασχολούμαι με την κυβέρνηση η οποία ενδεχομένως να είναι και στο μηδέν, αλλά αυτή τη στιγμή δεν είναι αυτό το ζητούμενο –  είναι ότι η Αυτοδιοίκηση δεν είναι έτοιμη να πάει σε έναν δεύτερο Καποδίστρια, διότι θα έχουμε – επαναλαμβάνω – τα ίδια αποτελέσματα της μέτριας απόδοσης του Καποδίστρια, παρ’ όλες τις καλές προθέσεις, όπως αυτός στήθηκε, γιατί λείπουν αυτές οι δύο βασικές προϋποθέσεις.

Εκεί λοιπόν, το προτείναμε και στην ΤΕΔΚΝΑ, θα πρέπει να γίνει μια σοβαρή δουλειά, μιας και αυτή τη στιγμή όπως είπαμε, η μπάλα είναι στην εξέδρα και περιμένουμε πότε θα ξαναγυρίσει για να ενεργοποιηθεί ξανά η Διοικητική Μεταρρύθμιση, θα πρέπει να γίνει μια σοβαρή προεργασία. Ποια είναι αυτή; Μελέτες βιωσιμότητας για όλους τους ΟΤΑ, από την ΤΕΔΚΝΑ, από τους ίδιους τους Δήμους ή από τις ΤΕΔΚ. Μελέτες επάρκειας. Μπορούν οι υφιστάμενοι ΟΤΑ να πάρουν έργα, να τα διαχειριστούν τεχνικά, οικονομικά; Minimum πρόγραμμα, όπως είπα, βασικών έργων υποδομής, όπως αυτά εκφράζονται ανά περιοχή η οποία μένει να συνενωθούν Δήμοι ή αυτοτελώς των Δήμων. Να δούμε ποιο είναι το Επιχειρησιακό τους Σχέδιο; Ποια είναι η προοπτική ανάπτυξης των τόπων αυτών; 

Αν δεν γίνει αυτή η προεργασία, ότι κριτήρια και να βάλεις, το αποτέλεσμα που θα έχεις τελικά με την συνένωση, θα είναι χειρότερο από το προηγούμενο, διότι θα ανταποκρίνεται στο ζητούμενο που είναι να είναι ο Δήμος πιο αποτελεσματικός στις Υπηρεσίες του και επίσης, να έχει και μια αναπτυξιακή δυνατότητα να παράγει έργα υποδομής, απαραίτητα για την περιοχή του. 

Επομένως θέλει μια σοβαρή δουλειά, για να μπορέσεις έτσι να έχεις ένα αποτέλεσμα στο όποιο σχέδιο τελικά θα κατατεθεί, να γίνει μια σοβαρή βάση συζήτησης και βέβαια κάναμε και κάποιες άλλες προτάσεις. Είπαμε, ο προϋπολογισμός δεν μπορεί να συνεχίσει να είναι ένας γενικός προϋπολογισμός. Πρέπει να χωριστεί σε προϋπολογισμό λειτουργίας, βασικών υποχρεωτικών λειτουργιών, αφού προσδιοριστούν ποιες είναι οι βασικές υποχρεωτικές λειτουργίες για όλους τους ΟΤΑ, να είναι ένας προϋπολογισμός για έργα συντήρησης και μικρών έργων, ούτως ώστε ο νέος ΟΤΑ που θα έχει Διαμερίσματα, να δίνει την δυνατότητα και στα Διαμερίσματα να κάνουν συντήρηση και μικρά έργα και τρίτον, ένας προϋπολογισμός, όπως υπάρχει και στην Κύπρο – παρεμπιπτόντως το αναφέρω – αλλά και σε άλλες χώρες, των μεγάλων έργων τα οποία διεκδικείς, να εντάξεις σε προγράμματα. 

Έτσι θα ορθολογιστεί κάπως ο προϋπολογισμός και εφόσον εξασφαλίσεις τον προϋπολογισμό λειτουργίας και τον προϋπολογισμό συντήρησης και μικρών έργων, έχεις εξασφαλίσει την βιωσιμότητα του νέου ΟΤΑ ή αυτού που υφίσταται. Όταν εξασφαλίσεις, με ένταξη σε χρηματοδοτικά προγράμματα, είτε με ίδιους πόρους, την χρηματοδότηση των μεγάλων έργων τα οποία προσδοκάς και έχουν – επαναλαμβάνω – προκύψει από Επιχειρησιακά Σχέδια ή από το όραμα όπως εκφράζεται σε γενικές συνελεύσεις των κατοίκων και λοιπά, μπορείς να έχεις αναπτυξιακή πλέον πορεία για τον Δήμο.

Θέλω να πω και κάτι άλλο, φεύγοντας από την Διοικητική Μεταρρύθμιση, βεβαίως σεβόμενος και τον χρόνο, όσον αφορά στην καταστατική θέση των αιρετών. Ένα θέμα ταμπού, με το οποίο δεν ασχολείται κανένας ή μόλις πάμε να πούμε μία πρόταση και σας το λέει ένας πρώην Δήμαρχος ο οποίος δεν έχω και προσωπικό συμφέρον, έχω τελειώσει ευτυχώς από τύχη μια 12ετή θητεία, χωρίς εκκρεμότητες και είμαι ίσως από τους λίγους, ότι είχα και την ευτυχία να πάω 2 φορές στο δικαστήριο και είναι χαρακτηριστικό που θα το αναφέρω, μία γιατί βούλωσε μία αποχέτευση ενός δημότη ο οποίος μου έκανε μήνυση και πήγα για παράβαση καθήκοντος και πήγα στο δικαστήριο και του είπα του Προέδρου: μα, διανοείστε κύριε Πρόεδρε, ο κύριος Αβραμόπουλος – που ήταν τότε – ή η κυρία Μπακογιάννη, πόσες φορές θα έπρεπε να ήταν σήμερα για πόσες αποχετεύσεις βουλώνουν κάθε φορά στην Αθήνα; Και όμως, εγώ πήγα κατηγορούμενος. Κάθισα στο εδώλιο του κατηγορουμένου γιατί βούλωσε η αποχέτευση και εγώ δεν είχα λάβει τα μέτρα για να μην βουλώσει η αποχέτευση. Το λέω χαρακτηριστικά και βεβαίως άλλη μία και για τον αδέσποτο σκύλο ο οποίος δάγκωσε και με μήνυσε γιατί δεν είχα μαζέψει τον σκύλο. 

Θέλω να πω ότι η καταστατική θέση των αιρετών είναι μείζον θέμα, διότι η Αυτοδιοίκηση διαφοροποιείται από την άλλη Διοίκηση, στο σημαντικό πλεονέκτημα των αιρετών. Οι 13.000 – 15.000 αιρετοί, είτε Δήμαρχοι, είτε Αντιδήμαρχοι, είτε Δημοτικοί Σύμβουλοι, αυτοί είναι οι οποίοι δίνουν την μεγάλη δύναμη και βεβαίως, η αμεσότητα, η εγγύτητα που δίνει ο θεσμός, λόγω του αποτελέσματος που έχει. Θέλω να πω λοιπόν, ότι δεν πρέπει να φοβόμαστε και θέματα όπως αυτά που αναφέρθηκαν, του καταλογισμού. Δεν μπορεί να συνεχίζεται, δεν μπορεί να νομοθετεί το κράτος και να έρχεται ένα άλλο κράτος και να αναιρεί την βούληση του νομοθέτη. Οι καταλογισμοί για παράτυπες αποφάσεις –  παράτυπες, όχι παράνομες, οι οποίες προκύπτουν και δεν υπάρχουν πλέον, λόγω του προληπτικού ελέγχου, αλλά υπήρχαν τότε λόγω των αδυναμιών που υπήρχαν στις Υπηρεσίες – πρέπει να τελειώσουν και να μην διασύρονται οι αιρετοί με σημαντικό οικονομικό κόστος, σειρά ετών μετά από την λήξη της θητείας τους.

Άλλο θέμα. Νομική υποστήριξη των αιρετών και των εργαζομένων. Μα είναι δυνατόν, για πράξεις τις οποίες κατά την άσκηση και ένεκα των καθηκόντων, όπως σαφώς λέμε σε μια εισήγηση που κάνουμε, αιρετοί και εργαζόμενοι να μην μπορούν να έχουν νομική υποστήριξη από τους δικηγόρους του Δήμου ή από τους δικηγόρους που αναθέτουν και πληρώνουν από την τσέπη τους επί σειρά ετών και στο τέλος αθωώνονται διότι έκαναν το καθήκον τους και υπήρχε μια αντιπολιτευόμενη μερίδα πολιτών η οποία τους μηνύει, τους κάνει αγωγές; Δεν πρέπει να καλύπτει, εφόσον αποφασίζεται βεβαίως από ένα Όργανο ή Δημαρχιακή Επιτροπή ή Δημοτικό Συμβούλιο, ότι πράγματι έκαναν την δουλειά τους; Και αν θέλετε και τελικά καταδικαστούν, τότε να υποχρεούνται να καταβάλλουν όλα τα έξοδα. 

Υπάρχει μια σειρά λοιπόν θεμάτων, κάναμε και άλλες προτάσεις: οι Δημοτικοί Σύμβουλοι. Προτείναμε, αλλά ξεσηκώθηκε ένας θόρυβος. Οι αιρετοί, λέει, πρέπει να είναι αφιλοκερδώς. Μα η χάρτα της Αυτοδιοίκησης στην Ευρώπη, λέει ότι ο αιρετός δεν πρέπει να βγαίνει μετά την θητεία του σε χειρότερη οικονομική ή κοινωνική κατάσταση από ότι όταν θέλησε να δώσει αυτές τις υπηρεσίες από τον χρόνο του, από το υστέρημά του, στην Αυτοδιοίκηση. Αυτό είναι κανόνας σε όλη την Ευρώπη και κάναμε μία πρόταση, Δημοτικοί Σύμβουλοι που έχουν διατελέσει 20 συναπτά έτη – και δεν με αφορά, έτσι; Σας το λέω, εγώ ήμουν Δήμαρχος, έχω τεκμηριώσει και το δικαίωμα χορηγίας – να δικαιούνται μία χορηγία στα 65 χρόνια, το 1/5 του Δημάρχου, ότι θέλετε βάλτε, να του δώσουμε μια ηθική ανταμοιβή ελάχιστη, ότι όλη αυτή η πορεία του δεν είναι θέμα οικονομικό. Είναι κινήτρων, για να μπορέσει να αναβαθμιστεί ο θεσμός. Να προσελκύσει αξιόλογους ανθρώπους, για να μπορέσει έτσι να γίνεται καλύτερα αντί να αποτρέπει. 

Επομένως, ότι κίνητρο δίνουμε προς τους αιρετούς και την καταστατική θέση, είναι υπέρ της Αυτοδιοίκησης, υπέρ της καλύτερης άσκησης αυτού του σημαντικού λειτουργήματος. Μη φοβόμαστε – και προτρέπω την ΚΕΔΚΕ να παίρνει αποφάσεις –τι θα πει ο Τύπος. Έτσι και αλλιώς, ο Τύπος, οι διάφορες Αρχές οι οποίες ανεύθυνα βγάζουν διάφορες πράξεις χωρίς να κάνουν διάκριση κακοδιοίκησης ή ατασθαλιών και το είδαμε τώρα με τον προληπτικό έλεγχο που ανατράπηκαν όλα και ήδη στις εκθέσεις διαφαίνεται ότι οι περισσότερες των περιπτώσεων δεν ήταν ατασθαλίες, αλλά ήταν παρατυπίες ή οτιδήποτε άλλο, είναι φανερό λοιπόν πως ότι και να πουν, αν εμείς είμαστε σωστοί, υπεύθυνοι και κάνουμε καλά τη δουλειά μας, δεν έχουμε να φοβηθούμε τίποτα, παίρνοντας σημαντικά μέτρα υπέρ των αιρετών, που είναι ο κινητήριος μοχλός αυτής της ιδιαίτερης μορφής εξουσίας, θα το έλεγα, που δεν είναι, είναι καθαρά κατάθεση ψυχής και καρδιάς της Αυτοδιοίκησης που όλοι υπηρετούμε όλα αυτά τα χρόνια και την αγαπάμε ιδιαίτερα. 

Ευχαριστώ.

ΠΡΟΕΔΡΕΙΟ: Παρακαλώ τον κύριο Κοντορίζο, Δήμαρχο Πορταριάς, να έρθει στο βήμα.


Πρέπει να πω ότι και από τον κύριο Ζυγούρη και από τον κύριο Καμάρα, μια μικρή διόρθωση, μου το επιτρέπουν. Οι αποφάσεις δεν είναι παράτυπες. Οι αποφάσεις έχουν κριθεί νόμιμες από τις Περιφέρειες. Είναι αποφάσεις Δημοτικών Συμβουλίων που κρίθηκαν νόμιμες από τις Περιφέρειες. Άρα δεν είναι παράτυπες, είναι νόμιμες αποφάσεις. Την παρατυπία άλλοι την διαπιστώνουν, υπερακοντίζοντας τον έλεγχο νομιμότητας της Περιφέρειας, τον θεσμοθετημένο.

Λ. ΚΥΡΙΖΟΓΛΟΥ: Κάνοντας έλεγχο σκοπιμότητας.

ΠΡΟΕΔΡΕΙΟ: Γιατί ουσιαστικά καταλήγει, όπως λέει ο Αντιπρόεδρος, να είναι έλεγχος σκοπιμότητας. Άρα, είναι λάθος αυτό που ειπώθηκε, ότι είναι παράτυπες. Είναι νόμιμες αποφάσεις. Άλλωστε και ο νόμος αυτό έλεγε. Αποφάσεις που έχουν κριθεί νόμιμες από τα ελέγχοντα Όργανα, δηλαδή τις Περιφέρειες, είναι μη καταλογιστέα η δαπάνη, η οποία προκλήθηκε με βάση αυτές τις αποφάσεις. Αυτό λέει ο νόμος.


Δεν είναι παράτυπες επομένως. Παράτυπες τις ονομάζουμε εμείς, κατ’ ευφημισμόν, γιατί έτσι τις ονόμασε κάποιος άλλος, έτσι; Είναι ανάγκες συζήτησης. 


Ελάτε κύριε Κοντορίζο.

Β. ΚΟΝΤΟΡΙΖΟΣ: Κύριε Πρόεδρε, πήρα τον λόγο να αναφερθώ σε ένα ειδικό θέμα, το οποίο αφορά όμως 183 συναδέλφους Δημάρχους, Δημοτικούς Συμβούλους, οι οποίοι μετείχαν σε Δημαρχιακές Επιτροπές, ήταν Πρόεδροι κάποιων Επιχειρήσεων, Πρόεδροι Σχολικών Επιτροπών, Αναπτυξιακές Εταιρίες των Δήμων και τα λοιπά.


Το θέμα είναι η μη εμπρόθεσμη υποβολή δήλωσης περιουσιακής κατάστασης, το γνωστό «πόθεν έσχες». Υποβάλλαμε, αλλά δεν τις υποβάλλαμε εμπρόθεσμα τις δηλώσεις αυτές και τώρα είμαστε κατηγορούμενοι 183 μόνο από τον Νομό Μαγνησίας. Έτυχε τώρα ο Νομός Μαγνησίας να έχει αυτό το πλεονέκτημα, γιατί φαίνεται ότι κάποιος εισαγγελέας είχε υπέρμετρο ζήλο και μας έστειλε όλους κατηγορούμενους. Η δουλειά είναι ότι πολλοί ήταν αναπληρωματικοί Σύμβουλοι σε Δημαρχιακές Επιτροπές, δεν μετείχαν σε καμία συνεδρίαση της Επιτροπής και πάνε κατηγορούμενοι. Ή ο άλλος δεν ήταν Αντιδήμαρχος το 2003 και πάει κατηγορούμενος γιατί δεν υπέβαλλε, λέει, δήλωση του «πόθεν έσχες» για το 2003.


Τι γίνεται τώρα; Πρέπει, κατά την άποψή μου και κατά την άποψη και της ΤΕΔΚ του Νομού Μαγνησίας, να προταθεί μια τροπολογία στο νομοσχέδιο αυτό το οποίο είπατε και προηγουμένως ότι πρόκειται να γίνει και να σας διαβάσω πώς ακριβώς το τοποθετεί ο Νομικός Σύμβουλος της ΤΕΔΚ, ο οποίος λέει: προτείνουμε την αλλαγή – τροποποίηση του Νομικού Πλαισίου με αναδρομική ισχύ, έτσι ώστε για την πλήρωση της υποκειμενικής υπόστασης του εγκλήματος της παράλειψης υποβολής δήλωσης περιουσιακής κατάστασης, να απαιτείται μόνο δόλος και μάλιστα δόλος πρώτου βαθμού (επιδίωξη) και δευτέρου βαθμού (αναγκαίος δόλος). Δεν τα καταλαβαίνω, εγώ δεν είμαι νομικός, ελπίζω οι νομικοί να τα καταλαβαίνουν αυτά, τι πάει να πει.

ΠΡΟΕΔΡΕΙΟ: Να μας το δώσετε αυτό, για να μπορέσουμε να το συζητήσουμε.


Δεν ξέρω πόσους αφορά, είναι ένα σημαντικό θέμα γιατί η νομοθεσία είναι σκληρή και βεβαίως, θέλω να πω στον Δήμαρχο Πορταριάς, ότι τουλάχιστον σε θέματα που υπάρχει εμπράγματη μετάνοια, δηλαδή η κατάθεση της δήλωσης έστω και εκ των υστέρων, δημιουργεί όρους αθωωτικής απόφασης. Όμως, καλό είναι να περιληφθεί αυτή η διάταξη. Σας το λέω με ένα παράδειγμα: αν συλληφθείς χωρίς να έχει δίπλωμα, όταν δικάζεσαι και πας με το δίπλωμα, αθωώνεσαι. Βέβαια είναι πιο σοβαρό αυτό το θέμα, υπάρχει όμως η λογική η νομική της εμπραγμάτου μετανοίας, την οποία οπωσδήποτε θα την χρησιμοποιήσετε στο δικαστήριο, αν δεν επιτύχουμε αυτή την τροπολογία.


Παρακαλώ το μέλος της Επιτροπής μας, τον κύριο Μούρτζη Δημήτρη, να λάβει τον λόγο.

Δ. ΜΟΥΡΤΖΗΣ: Κύριε Πρόεδρε και εκλεκτά μέλη της Διοίκησης της Επιτροπής Θεσμών, δεν θα έπαιρνα τον λόγο και περίμενα να είναι εδώ ο κύριος Κούρτης, γιατί αφού συμφωνήσω ιδιαιτέρως με όσα καταθέσατε εσείς, κύριε Πρόεδρε, κύριε Αντιπρόεδρε και μέλη της Επιτροπής Θεσμών και ο φίλος μου ο κύριος Καμάρας, που συμμετέχω και επαυξάνω σε αυτά που είπε, ήθελα να κάνω μια κατάθεση προσωπική.


Πριν από λίγες ημέρες, εκδικάστηκε μια υπόθεση στο Ελεγκτικό Συνέδριο, όχι στην Ολομέλεια, στο κλιμάκιο και μάλιστα αυτή την ημέρα ήταν και ο Νομικός μας Σύμβουλος, ο κύριος Ζυγούρης, για μια άλλη υπόθεση ενός Δημάρχου εδώ της Θεσσαλονίκης, στα περίχωρα. Εκεί θα σας πω το εξής παράλογο που έγινε. Δήμαρχος Αίγινας εγώ, μεσοκαλόκαιρο, εκβιαστικά, η μοναδική εταιρία που μεταφέρει τα απορρίμματα από το νησί στην χωματερή των Λιοσίων, εκβιαστικά μου σταματάει την μεταφορά των τρακτόρων και μου λέει: αν δεν με πληρώσεις σε 2 ημέρες, εγώ δεν πρόκειται να μεταφέρω ούτε ένα κιλό απορρίμματα. 


Βεβαίως εκεί, στερούμενος εγώ προσωπικά νομικών γνώσεων και πατριωτικά λειτουργών, μπρος στην υγιεινή των κατοίκων, έδωσα εντολή στις Οικονομικές Υπηρεσίες να πληρώσουν χρήματα παρελθόντων ετών που δεν ήμουν εγώ Δήμαρχος, ήταν άλλος Δήμαρχος. Αυτό λοιπόν, κύριε Πρόεδρε και κυρίες και κύριοι συνάδελφοι, ήταν ικανό να γίνει ένας σοβαρός καταλογισμός, να μου δεσμευθεί η προσωπική μου περιουσία και ήθελα να ρωτήσω τον κύριο Κούρτη, μιας και ανθρώπινα μίλησε μέσα στο συνέδριο το πρωί, τον άκουσα με πολλή προσοχή, ότι είναι ένα μέλος και αυτός της κοινωνίας της Τοπικής Αυτοδιοίκησης, αυτού του κατατρεγμένου θα πω θεσμού και των προσφερόντων οικειοθελώς τις υπηρεσίες τους σε αυτή, να μου πει: είναι ουσιαστικό – γιατί εμείς κρίνουμε μόνο, λέει, την νομιμότητα, δεν μας ενδιαφέρει η σκοπιμότητα – το άρθρο 24 του Δημοτικού και Κοινοτικού Κώδικα, που λέει ότι ο Δήμαρχος, όταν είναι εξουσιοδοτημένος από τον κόσμο, από τον θεσμό, όταν κρίνει ότι δημιουργείται ένα μεγάλο πρόβλημα στην τοπική κοινωνία, δεν αφήνει τον κόσμο να πεθάνει και ενεργεί, πιστεύω, όπως ενήργησα και εγώ.


Αυτό ήθελα να το καταγγείλω στον κύριο Κούρτη, κύριε Πρόεδρε της Επιτροπής και ήθελα παρακαλώ να καταγραφεί για όταν προσέλθει.


Ευχαριστώ πάρα πολύ.

ΠΡΟΕΔΡΕΙΟ: Ευχαριστούμε και εμείς για την συντομία. 


Ο κύριος Χασικίδης Χρήστος, Δήμαρχος Τενέας από τον Νομό Κορίνθου.

Χ. ΧΑΣΙΚΙΔΗΣ: Αγαπητό Προεδρείο, κυρίες και κύριοι, θα ήθελα και εγώ να δώσω τα συγχαρητήριά μου για το ετήσιο συνέδριό μας. 


Δεν θα σας κουράσω. Θα μιλήσω μόνο για το άρθρο 139, την παράγραφο 8 που μιλάει για την ειδική άδεια και ρυθμίσεις κατά την άσκηση καθηκόντων αιρετών Οργάνων που έχουν την υπαλληλική ιδιότητα. Εδώ, ενώ προβλέπεται για όλους τους δημοσίους υπαλλήλους και υπαλλήλους των φορέων του Δημοσίου, όπως αυτός είναι οριοθετημένος κατά τον χρόνο ανακήρυξης των υποψηφίων, να μπορούν να ασκούν το επάγγελμά τους στον τόπο που είναι εκλεγμένοι, για τους γιατρούς του ΕΣΥ δεν υπάρχει αυτή η πρόβλεψη. 


Για να συμβεί αυτό, χρειάζεται μια ρύθμιση, μια Κοινή Υπουργική Απόφαση από το Υπουργείο Εσωτερικών, Δημόσιας Διοίκησης και Αποκέντρωσης. Πέρυσι στο συνέδριο είχε κατατεθεί αυτό το αίτημα, υπήρχε μία καλή θέληση να προωθηθεί. Μέχρι τώρα δεν έχει γίνει τίποτα και θα ήθελα να το καταθέσουμε ξανά, να το πούμε, γιατί εδώ υπάρχει ένα κενό νομοθετικό, που θα πρέπει – όπως είπα και προηγουμένως – με μια Κοινή Υπουργική Απόφαση να επεκταθεί.


Ευχαριστώ.

ΠΡΟΕΔΡΕΙΟ: Ευχαριστούμε.


Ο κύριος Παπουράς Αλέξανδρος, ο Δήμαρχος Αρχαγγέλου Ρόδου.

Α. ΠΑΠΟΥΡΑΣ: Κύριε Πρόεδρε, κύριοι Σύνεδροι, αγαπητοί συνάδελφοι. Άκουσα τον Αντιπρόεδρο της Επιτροπής Θεσμών, κύριο Κυρίζογλου, αλλά και τον Πρόεδρο, ο ένας μίλησε για το νομοσχέδιο για τη Δημοτική Αστυνομία, ο κύριος Κυρίζογλου και για λοιπές διατάξεις και για τις όποιες τροπολογίες που μπορούν να έρθουν από αύριο. Ο δε Πρόεδρος μίλησε ότι δεν ήρθε ποτέ αυτή η διοικητική μεταρρύθμιση. 


Δύο θέματα θα καταθέσω στο Σώμα εδώ, που θα σας απασχολήσω δηλαδή, λίγο διαφορετικά μεν, αλλά αξίζουν νομίζω την προσοχή σας, να δείξετε ιδιαίτερη έμφαση. 


Όπου φτώχεια και κακομοιριά. Η διοικητική μεταρρύθμιση για εμάς, εγώ καταρχάς θα ήθελα να σας πω ότι είμαι Δήμαρχος – ΑΜΕΑ, ανήκω σε αυτήν την κοινωνική ομάδα και τη ζωή θεωρώ ότι την παλεύουμε πολύ πιο δυνατά από αυτούς που έχουν το αγαθό της υγείας απείραχτο θα έλεγα.


Εμείς λοιπόν, στο δικό μας Δήμο, μας βόλευε πολύ η διοικητική μεταρρύθμιση κύριε Πρόεδρε, γιατί λόγω δημοκρατικότητας, η χούντα, επειδή η Ρόδος έχει Κτηματολόγιο και η Κως, υπάρχει μια περιοχή στο Δήμο Αρχαγγέλου που λέγεται Κολύμπια Γαιών Δήμου Αρχαγγέλου. Όμως για να μας τιμωρήσει η χούντα, έδωσε τη διοίκηση στον όμορο Δήμο. 


Τι συμβαίνει μετά από αυτό; Ακούστε το καλά. Γαιών Δήμου Αρχαγγέλου, εκεί που είμαι Δήμαρχος, αλλά διοικείται από τον όμορο Δήμο, επειδή αυτός ο Δήμος παλινδρομεί πολιτικά. Ο Δήμος Αφάντου, στο νησί της Ρόδου. 


Εν πάση περιπτώσει, αυτή η περιοχή αποφέρει έσοδα ετησίως 3 εκατομμύρια ευρώ, γιατί είναι πάρα πολύ όμορφη, τουριστικά ανεπτυγμένη. Με τη διοικητική μεταρρύθμιση λοιπόν κύριε Πρόεδρε, ευκολονόητο ήταν θα γινόταν σίγουρα η συνένωση του όμορου Δήμου με το δικό μας Δήμο, έτσι ώστε να σταματήσει και αυτή η αντιπαλότητα που κρατά 10ετίες. 


Παρακαλώ το Προεδρείο, αν  μπορεί να γίνει αναγκαστική συνένωση. Εμείς δεν ζητάμε, αν και δική μας γη, να έρθει μόνο σε εμάς. Αφού πάμε για Καποδίστρια 2, είτε τώρα, είτε το 2014, ας γίνει από τώρα με απόφαση της πολιτικής ηγεσίας του Υπουργείου Εσωτερικών αναγκαστική συνένωση του όμορου Δήμου, Δήμου Αφάντου – Δήμου Αρχαγγέλου.


Φανταστείτε λοιπόν, από την ώρα που δεν υπάρχουν έσοδα, πάω στο δεύτερο θέμα που θα σας απασχολήσω, που αφορά τα αντισταθμιστικά. Δεν υπάρχει λοιπόν εύφορο οικονομικό κλίμα ως προς τον Δήμο, αν και είναι στο Δήμο της Ρόδου, με συνέπεια οι υποδομές, δηλαδή να κάνουμε για πρώτη φορά ιστορικά Παιδικό Σταθμό φέτος, αφού δεν υπάρχουν έσοδα, όμως έχουμε την τύχη να είναι εύφορη η περιοχή μας από πλευράς υδροδότησης, που σημαίνει υδροδοτούμε όλα τα άνυδρα νησιά της Δωδεκανήσου εδώ και 20 χρόνια. 


Ταυτόχρονα, υδροδοτούνται και κάποια άλλα νησιά του αρχιπελάγους, των Κυκλάδων, που είναι άνυδρα και φυσικά στηρίζουμε τους δημότες ακρίτες του αρχιπελάγους σχετικά με το πιο πολύτιμο αγαθό που υπάρχει σήμερα στον κόσμο και που το συγκεκριμενοποίησε ο Γενικός Γραμματέας του ΟΗΕ, ότι 2005 – 2015 είναι η δεκαετία των νερών.


Το κράτος λοιπόν εδώ και αυτό να το συμπεριλάβετε στο νομοσχέδιο, πληρώνει το νερό στην ΕΥΔΑΠ και το μεταφέρει στα άνυδρα νησιά των Κυκλάδων και τη μεταφορά δωρεάν. Στο δε δικό μας Δήμο, το κράτος δεν το πληρώνει το νερό στη ΔΕΥΑ του δικού μου Δήμου, το μεταφέρει όμως δωρεάν. 


Υπάρχει ένα οξύμωρο σχήμα εδώ. Στην μεν ΕΥΔΑΠ πληρώνεται με 1€ το κυβικό, στο δε δικό μου Δήμο δεν πληρώνεται. 


Θεωρώ λοιπόν ότι αφού θα ακολουθήσουν και οι τροπολογίες, παρακαλώ πάρα πολύ ο Δήμος Αρχαγγέλου να μπει στο πρόγραμμα των αντισταθμιστικών του Υπουργείου Εσωτερικών, έτσι ώστε, δεν ζητάμε και πολλά λεφτά, κάτι να παίρνουμε να φτιάξουμε. Κάποιο Νηπιαγωγείο και φυσικά την υποδομή που υδροδοτούμε όλα τα άνυδρα νησιά. 


Αυτό είναι το αίτημα του Δήμου μας, καταγράψτε το κύριε Πρόεδρε. Να γίνει αναγκαστική συνένωση, πρώτον, Δήμου Αφάντου, Δήμου Αρχαγγέλου…

ΠΡΟΕΔΡΕΙΟ: (εκτός μικροφώνου)

Α. ΠΑΠΟΥΡΑΣ: Δεν προβλέπεται. Δυστυχώς, πτωχεύσαμε σε αυτό. 


Ας προβλεφθεί λοιπόν το δεύτερο σχετικά με τα αντισταθμιστικά, μιας και στη διπλανή αίθουσα, αυτό το θέμα που σας είπα συνάδελφοι για τα αντισταθμιστικά, απασχολεί τα Δωδεκάνησα 20 χρόνια. Στη διπλανή αίθουσα λοιπόν, ενώ πριν πέντε μέρες είχαμε συνέδριο στην ΤΕΔΚ Δωδεκανήσου και υπερψηφίστηκε αυτή η πρόταση, το έθεσα προηγουμένως δίπλα για να το μεταφέρουν εδώ και μου είπαν «Τώρα μπήκε ξαφνικά κύριε Δήμαρχε», ο Πρόεδρος που έχουμε την τιμή να είναι και κοντά μας, της νησιωτικής πολιτικής του αρχιπελάγους και μέλους του Διοικητικού Συμβουλίου της ΚΕΔΚΕ, ο κύριος Γιαννόπουλος, ότι θα το συζητήσουμε δηλαδή στο απώτερο μέλλον. Ποιο; Το πάγιο αίτημα 20ετίας;


Παρακαλώ, έκκληση κάνουμε να μπει ως τροπολογία στο νομοσχέδιο του Υπουργείου Εσωτερικών. Δημοτική Αστυνομία και λοιπές διατάξεις. 



Να είστε καλά.

ΠΡΟΕΔΡΕΙΟ: Ευχαριστούμε. 


Πρέπει να ξέρετε όμως, ότι ούτε ο κύριος Γιαννόπουλος νομοθετεί. Απλά καλά βάλατε, να το τοποθετήσουμε. 


Ο κύριος Γεωργόπουλος έχει τον λόγο, Δήμαρχος Ηρακλείου.

Σ. ΓΕΩΡΓΟΠΟΥΛΟΣ: Σας ευχαριστώ πολύ.


Θα ήθελα να θίξω 2 θέματα. Το ένα αφορά την ασυλία κατά αναλογία των αιρετών της Τοπικής Αυτοδιοίκησης και το δεύτερο θέμα είναι σχετικό με τον έλεγχο του Επιτρόπου.


Ασυλία κατά αναλογία. Πρόκειται, κυρίες και κύριοι συνάδελφοι, για ένα προνόμιο που αποδίδεται σε αξιωματούχους προς θωράκιση του θεσμού που εκφράζουν, αλλά και απόδοση του ρόλου τους σε πλήρη ελευθερία σκέψης και λόγου. Πιστεύω ότι οι αιρετοί άρχοντες της Αυτοδιοίκησης, είναι ανάγκη να διέλθουν την οδό αυτής της ελευθερίας, η οποία απαιτεί νομοθετική ρύθμιση. Έτσι όμως, θωρακίζεται η Δημοκρατία, διότι προϋποθέτει εφαρμογή της αρχής της αναλογικότητας προς διασφάλιση του θεσμού.


Χρειαζόμαστε ισχυρή Τοπική Αυτοδιοίκηση, ανταγωνιστική και  προχωρημένη, ώστε να ανταπεξέλθει στο έργο της, άλλως απαξιώνεται ο θεσμός. Βεβαίως, το κράτος θεωρεί ότι η ασυλία ως προνόμιο, εμφανίζεται ως η τεχνική διαχείριση του δικαίου και λιγότερο ως η διακυβέρνηση ανθρώπων. Το τελευταίο, για εμάς τους αυτοδιοικητικούς συνιστά τον τελικό σκοπό μας, δηλαδή η διακυβέρνηση ανθρώπων, στην άσκηση καλής και χρηστής διοίκησης, χωρίς να καταναλίσκουμε την ύπαρξή μας σε διασυρμούς και άδικες επιθέσεις.


Η ασυλία είναι μια αναγκαία υπόθεση, που οφείλει να χρησιμοποιήσει σαν θεμέλιο υποταγής στον νόμο αλλά και στην αναγκαία συνθήκη προάσπισης της προσωπικότητας των αιρετών, όταν αυτή βάλλεται από αρχές και νοοτροπίες. Νοοτροπίες όμως που επηρεάζουν την ελεύθερη σκέψη, προσβάλλουν τις ιδέες μας και τις κατευθύνσεις μας για προαγωγή των δημοτικών πραγμάτων, χωρίς κοινωνικές ή ποινικές κυρώσεις, για τον οραματισμό και το δίκαιο που διεκδικούμε υπό καθεστώς πραγματικής ελευθερίας σκέψης, λόγου έκφρασης. Υπό αυτή την έννοια, η ασυλία δεν προβάλλεται ως προνόμιο, αλλά ως φυσικό καθεστώς σημαντικής νομικής αξίας που επενεργεί πέραν της Βουλής και στον χώρο της Αυτοδιοίκησης, για να μιλάμε για ίσους όρους σε ανάλογους χώρους, με μόνη προσδοκία ότι επάγεται το αυτονόητο, που πιο πάνω επισημάνθηκε. 


Είναι η πρώτη φορά που τίθεται ένα τέτοιο θέμα σε επίπεδο ΚΕΔΚΕ και θα πρέπει να γνωρίζετε ότι από την ίδια ποιότητα ανθρώπων, από το ίδιο Εκλογικό Σώμα, εκλέγονται και οι του Κοινοβουλίου και εμείς. Καλώς έχουν τα προνόμια που έχουν. Κακώς όμως εμείς κατ’ αναλογία, που ασκούμε και διοίκηση έναντι των Βουλευτών, δεν έχουμε την δυνατότητα τουλάχιστον να μπορούμε να έχουμε ελεύθερη σκέψη και να έχουμε κάποιες απαλλαγές τουλάχιστον σε πολύ χαμηλά επίπεδα. Κάποια στιγμή πρέπει να τολμήσουμε να τα διεκδικήσουμε, διότι η μιζέρια και η συμπύκνωση που έχουμε πολλές φορές και η για πολλές ώρες παρουσία μας στους προθαλάμους τους υπουργικούς, μας έχει οδηγήσει να είμαστε διακονιάρηδες και να μην διεκδικούμε τα αυτονόητα. 

Σχετικά με τον έλεγχο του Επιτρόπου και τελειώνω με αυτό. Για εμάς που υπηρετούμε την Αυτοδιοίκηση, είναι σαφές ότι επιθυμούμε την βελτίωση των όρων λειτουργίας της, την περαιτέρω θεσμική της θωράκιση και κυρίως την εξέλιξη του ρόλου και του έργου της. Πολλές φορές όμως, έχει παρατηρηθεί ότι ο θεσμικός της ρόλος απαξιώνεται, υποτασσόμενη σε πρακτικές που η εμπειρία απέδειξε ότι στάθηκαν τροχοπέδη στο «θέλω» και την ιδιαίτερη φυσιογνωμία της. 

Από μια απλή τυπική ανάλυση του θεσμού του Επιτρόπου, εξάγεται το συμπέρασμα της οικονομικής πολιτικής του κράτους που χαράζεται μέσω θεσμών άκαιρων και παρωχημένων. Εμείς επιθυμούμε έλεγχο των οικονομικών με διαφάνεια, όμως ο δημόσιος βίος πρέπει να είναι αξιόπιστος. Θέλουμε να έχουμε έλεγχο, όχι όμως αγκυλώσεις, διότι υπάρχουν αρκετές των περιπτώσεων όπου ο έλεγχος του Επιτρόπου αφορά σκοπιμότητα και νομιμότητα μαζί και εξελίσσεται σαν τροχοπέδη στο έργο μας.

Έχω την άποψη ότι το Ελεγκτικό Συνέδριο, για κάποια ειδικά θέματα μπορεί να εξασφαλίσει άμεσα τα δημοσιονομικά συμφέροντα εντός ανατρεπτικής προθεσμίας μικρού και πάντως εύλογου χρόνου, με προτεραιότητα που θα θέταμε οι ίδιοι και μόνο εμείς. 

Τέλος, να επισημανθεί ότι η φύση και η έκταση του ελέγχου σε πολλά από τα δικά μας θέματα, πρέπει κατά μείζονα λόγο να καταστεί εφικτή από το Δημοτικό Συμβούλιο κατά θεσμοθετημένες και ειδικές προς τούτο Επιτροπές και την Δημαρχιακή Επιτροπή.

Θεωρώ λοιπόν – και τελειώνω με αυτό – ότι θα ήταν πολύ θετική και ιδιαίτερα εποικοδομητική η μεταρρυθμιστική πολιτική των ΟΤΑ, να επαναπροσδιορίσει δηλαδή η Τοπική Αυτοδιοίκηση τα πράγματα, ισχυροποιώντας τα διοικητικά μας συστήματα. Είναι γεγονός και το ξέρουμε όλοι και το έχουμε ζήσει όλοι, ότι σε ορισμένες περιπτώσεις είναι δυσδιάκριτα τα όρια της νομιμότητας και της σκοπιμότητας. Σε αυτές τις περιπτώσεις θα πρέπει να υπερισχύει το συμφέρον του Δήμου και αυτό πρέπει να το υποστηρίξουμε και να το στηρίξουμε.

Σας ευχαριστώ.

ΠΡΟΕΔΡΕΙΟ: Κύριε Γεωργόπουλε, καθίστε λίγο στο βήμα.


Η πρόταση που έκανε ο κύριος Γεωργόπουλος, είναι μια πρόταση που έχει πέσει, αλλά χωρίς να την τολμήσουμε ποτέ. Είναι μία πολύ σημαντική πρόταση το θέμα της ειδικής ασυλίας. Φτάσαμε στην ειδική δωσιδικία των αιρετών. Θυμόσαστε ότι παλιά, σε κάθε αγωγή, μήνυση, πηγαίναμε σε ένα Πρωτοδικείο, ο άπειρος Πρωτοδίκης δίκαζε τους Δημάρχους, τώρα τουλάχιστον υπάρχει η εφετειακή προσέλευσή μας στο δικαστήριο και αντιμετωπιζόμαστε από ένα δικαστήριο υψηλότερου βαθμού.


Λέει ο κύριος Γεωργόπουλος ότι πρέπει να υπάρχει μια ειδική ασυλία – και το τολμάει – γιατί είναι πολύ σημαντικό να πούμε ότι μια τέτοια πρόταση εγείρει σημαντικές αντιδράσεις, με βασικό ερώτημα: ποιο θα είναι το Όργανο αυτό που θα εκχωρεί την δυνατότητα στον δικαστή να μας δικάσει. Η Βουλή έχει την αρμοδιότητα να παραπέμψει στο δικαστήριο τον Βουλευτή στον οποίο έχει ασκηθεί μια μήνυση από οποιονδήποτε πολίτη με τον οποίο αντιδικεί. 

Εδώ λοιπόν, πρέπει να προσδιορίσουμε και ποιο θα είναι εκείνο το Όργανο το οποίο θα επιτρέπει αυτή την εισαγωγή σε δίκη των αιρετών της Αυτοδιοίκησης και επειδή είμαστε πάρα πολλοί, αυτή η πρόταση πραγματικά πρέπει να γίνει με τέτοια νομικά επιχειρήματα και ερείσματα, που να μην δημιουργήσει τις αντιδράσεις ξέρετε ποιων: αυτών που λένε ότι οι Δήμαρχοι το κάνουν αυτό γιατί θέλουν να πετύχουν ασυλία, γιατί έχουν αυτή τη λογική.

Σ. ΓΕΩΡΓΟΠΟΥΛΟΣ: Χωρίς να έχει καμία σχέση με αυτό βέβαια η πρόταση. Καμία απολύτως σχέση και αυτό είναι βέβαιο, το γνωρίζετε, δεν το συζητάμε.

ΠΡΟΕΔΡΕΙΟ: Αυτό είναι το ερώτημα που κάνω, ότι πρέπει να προσδιορίσουμε όλους αυτούς τους νομικούς όρους τους απαραίτητους, για να θωρακίσουμε μία τέτοια θεσμική πρόταση η οποία πραγματικά μπορεί να προκαλέσει προσχηματικές υποβολιμαίες ή υστερόβουλες αντιδράσεις, από αυτούς οι οποίοι καταλαβαίνετε τι εννοώ με αυτή την πρότασή μου. Είναι πολύ σωστή αυτή η πρόταση του κυρίου Γεωργόπουλου.

Σ. ΓΕΩΡΓΟΠΟΥΛΟΣ: Ευχαριστώ πάρα πολύ τον κύριο Μαστοράκο, τον οποίο θα πρέπει να σας πω, διαδέχθηκα και ο οποίος έχει αντιμετωπίσει, όπως αντιμετωπίζω και εγώ, πάρα πολλά προβλήματα από κάποιους φιλοκατήγορους, δικομανείς, οι οποίοι με το παραμικρό καταφεύγουν στα δικαστήρια. Δεν είναι δυνατόν λοιπόν να διαπομπεύεται ο Δήμαρχος και να οδηγείται και στο αυτόφωρο πολλές φορές, όπως συνέβη με τον κύριο Χατζιδάκη και άλλους Δημάρχους. Είναι αδιανόητα πράγματα αυτά.

Π. ΖΥΓΟΥΡΗΣ: Εκείνο το οποίο όμως πρέπει να πούμε, να το ξέρετε, υπάρχει και μια άλλη παράμετρος που πρέπει να την γνωρίζουμε. Ότι με τις νέες διατάξεις τώρα – από παλιότερα βέβαια εφαρμόζεται – για του Δημάρχους, για αδικήματα τα οποία διαπράττουν κατά την ενάσκηση των καθηκόντων τους, δεν ισχύει η διαδικασία του αυτοφώρου. Δηλαδή δεν μπορεί να τον  πάνε στο αυτόφωρο. Υπάρχει και σε αυτό μία προστασία, πάει σε τακτική δικάσιμο.


Όσοι λοιπόν δεν το ξέρουν και δεν το ξέρουν και πολλά Αστυνομικά Όργανα, τον συλλαμβάνουν, τον πάνε στο Τμήμα για να πάει στο αυτόφωρο. Πρέπει να το ξέρετε ότι δεν παραπέμπονται με την διαδικασία του αυτοφώρου οι Δήμαρχοι για οποιαδήποτε αδικήματα όμως, προσέξτε, τα οποία διαπράττουν κατά την ενάσκηση των καθηκόντων τους.

ΠΡΟΕΔΡΕΙΟ: Ο κύριος Καλογερόπουλος από την Αχαΐα, Δήμαρχος Συμπολιτείας. 

Δ. ΚΑΛΟΓΕΡΟΠΟΥΛΟΣ: Κύριε Πρόεδρε, αγαπητοί συνάδελφοι, ένιωθα από την αρχή – και το είχα συζητήσει με τον Πρόεδρο – ότι υπάρχει στο συνέδριο τούτο – και έχω συμμετάσχει σε πάρα πολλά – κατά την εκτίμησή μου, μια παγωμάρα λόγων των μη εξελίξεων και μια θα έλεγα, τουλάχιστον κατά την προσωπική μου γνώμη, απογοήτευση. 


Ήρθε όμως ο τελευταίος ομιλητής, τον οποίο δεν γνωρίζω, αλλά νομίζω προσέθεσε κάτι τρίτο, σημαντικότερο και μου έδωσε την αφορμή, θα έλεγα και το θάρρος, αυτό που ένιωθα και δεν είχα πρόθεση να το πω, να το πω. Είπε ο τελευταίος ομιλητής ότι οι Δήμαρχοι – και φαντάζομαι εννοούσε γενικότερα και οι άνθρωποι της Τοπικής Αυτοδιοίκησης – έχουν αποκτήσει, θέλω να το προσέξουμε αυτό, δεν είχα το θάρρος να το πω, αλλά θα το πω, μιας και τον ευχαριστώ κιόλας που το ανέφερε, την νοοτροπία των επαιτών στους προθαλάμους των Υπουργείων, αν σωστά αποδίδω αυτά που είπατε. Δυστυχώς αυτό, είναι αλήθεια και μας έχει δημιουργήσει αυτή τη νοοτροπία η αγάπη μας, η ευαισθησία, ο νταλκάς για την Τοπική Αυτοδιοίκηση και τον συνάνθρωπο, που είμαστε διαρκώς σε μια αέναη υποχώρηση, επιτρέψτε μου να πω, απέναντι και στην προσωπική μας αξιοπρέπεια.


Ακούγοντας τον αξιότιμο κύριο Ζυγούρη προηγουμένως, που μας έλεγε για διάφορα θεσμικά, αναρωτιόμουν: εγώ ξέρω πολύ λίγα νομικά. Άραγε πόσοι από εσάς, αγαπητοί συνάδελφοι, καταλαβαίνατε τι έλεγε; Φαντάζομαι ελάχιστοι. Ελαχιστότατοι και κύριε Πρόεδρε, θα έλεγα ότι είναι κατάντια με όλη αυτή την προσπάθεια που κάνει ο κύριος Ζυγούρης και όλοι οι υπηρεσιακοί, για τον αιρετό, να παίζει σε ένα γήπεδο που δεν το γνωρίζει και μάλιστα ως τερματοφύλακας απέναντι το πέναλτι. 


Πρόταση και για τα προηγούμενα και για τούτα. Η υπηρεσιακή και αξιόπιστη επάρκεια του κυρίου Ζυγούρη και των άλλων συνεργατών στην ΚΕΔΚΕ, να απευθύνεται σε αυτούς που έχουμε εμείς ως συνεργάτες, δηλαδή τους υπηρεσιακούς παράγοντες και οι οποίοι θα παίζουν στην γραμμή ΜΑΖΙΝΟ της Τοπικής Αυτοδιοίκησης και των προσώπων που την εκφράζουν. Αυτό θα μας βοηθήσει να μην έχουμε αυτή την κατάντια, να είμαστε κατηγορούμενοι χωρίς να ξέρουμε, όπως είπε κάποιος Δήμαρχος πριν: δεν ξέρω τι μου έγραψε ο δικηγόρος. Αυτό είναι, κύριε Πρόεδρε, πάρτε το. Αυτό είναι απευκταίο παράδειγμα για τον οποιονδήποτε πολίτη και την αξιοπρέπειά του, πολλώ δε μάλλον για τον εκπρόσωπο μιας ολόκληρης τοπικής κοινωνίας 3.000, 5.000, 10.000 ανθρώπων. 

Δεν έχουμε προοδεύσει, κύριε Πρόεδρε. Δεν έχουμε προοδεύσει, γιατί εγώ δέχθηκα να υποχωρήσω απέναντι στο ΙΚΑ, συζητάμε για τις αρμοδιότητες τώρα εδώ, για να μου κάνει ΙΚΑ, να του δώσω κτίριο. Στο ΟΤΕ, για να φτιάξω δρόμο που ανήκει σε εμένα, στην διαχείριση, στην ιδιοκτησία, στη νομή, στην κατοχή, να τον παρακαλέσω να μου εγκρίνει να φτιάξω το αυλάκι και τον δρόμο. Στην ΔΕΗ, η οποία εισπράττει, να πληρώσω εγώ την κολώνα. Πάμε συνεχώς υποχωρούντες και φαντάζομαι ότι αυτές οι υποχωρήσεις και η αδυναμία μας οδήγησαν στην σκέψη να γίνουμε δυνατοί. Πώς θα γινόμαστε δυνατοί; Μέσα από το θεσμικό πλαίσιο και την νοοτροπία την δική μας, νομίζω ότι όχι. 

Θα γινόμασταν δυνατοί, αγαπητοί συνάδελφοι, εάν γινόταν ο Καποδίστριας 2, γιατί θα είχαμε μεγαλύτερη θωράκιση, καλύτερη οργάνωση, θα έλεγα θα ήμαστε και καλύτεροι μαχητές υπέρ των προβλημάτων της Τοπικής Αυτοδιοίκησης. Μπήκαμε λοιπόν σε μία λογική που επιτρέψτε μου να σας πω ότι ανθρώπινο ήτο, κρινόταν και με βάση το προσωπικό ιδιοτελές κριτήριο της προσωπικής μας διαδρομής. Αν γινόταν ο Καποδίστριας δηλαδή, τι θα κάναμε εμείς και φτάσαμε στο σημείο να λέμε ότι ο Καποδίστριας είναι μεν καλός για όλους τους άλλους, πλην ημών. Είναι κάτι σαν τα σκουπίδια. Ωραίος ο σκουπιδότοπος ή ο βιολογικός, αλλά όχι για εμένα. 

Μας αφορά λοιπόν, αγαπητοί συνάδελφοι, ο Καποδίστριας. Δυστυχώς παίχτηκε ένα τεράστιο πινγκ πονγκ μεταξύ των δύο μεγαλύτερων κομμάτων, σε ένα εκ των οποίων ανήκω και το πινγκ πονγκ αυτό, έφερε σε αναστολή, για να μην πω σε οπισθοδρόμηση, την πορεία της Τοπικής Αυτοδιοίκησης δυστυχώς. Κοινώς, επιτρέψτε μου να το πω, χαϊδευόμαστε. Πάμε από συνέδριο σε συνέδριο, από συζητήσεις σε συζητήσεις. Οι παρατάξεις οι οποίες κατά μείζονα ή ελάσσονα λόγο ελέγχονται από τα κόμματα, υπακούουν στις προπαρατάξεις προ των συνεδρίων και πάει λέγοντας η δουλειά.

Η γνώμη μου είναι, κύριε Πρόεδρε, ότι πρέπει να γίνει κατανοητό ότι ο Καποδίστριας έπρεπε να προχωρήσει, γιατί θα εξαφανιζόταν αυτή η κατάντια η οποία σας περιέγραψα στην ατμόσφαιρα και που σήμερα ζούμε και βιώνουμε και που αναπνέουμε και συμμεριζόμαστε όλοι και τα οικονομικά – όπως πολύ σωστά είπατε – θα ήταν πάντα σε αδυναμία ικανοποίησης. Πάντα, δεν υπάρχουν πολλά χρήματα και ποτέ δεν θα υπάρξουν, αλλά σίγουρα ο θεσμός θα έπρεπε να προχωρήσει.

Η πρότασή μου είναι, κύριε Πρόεδρε, να προχωρήσουμε δυναμικά και ας αφήσουμε τις δικαιολογίες της οικονομικής συγκυρίας, πίσω από τις οποίες κρυβόμαστε δυστυχώς και εμείς προσωπικά. Γιατί; Γιατί εγώ δεν ξέρω πολλά οικονομικά. Θα έλεγα ότι ξέρω ελάχιστα πράγματα, όμως ακούω. Όλα τα κράτη του κόσμου, για να αντιμετωπίσουν – λέει – την κρίση την οικονομική που υπάρχει, τι κάνουν; Ένα πράγμα όλα, κοινό, θα το έχετε παρατηρήσει όλοι. Αυξάνουν τις δημόσιες δαπάνες για να υπάρξει ανάπτυξη. 

Αυτή η κρίση λοιπόν, η οποία έρχεται προς επίκληση άρνησης να προχωρήσουμε την πρόοδο του θεσμού, έπρεπε να είναι θετικό στοιχείο και να ασκήσουμε μια επιθετική πολιτική και να πούμε ότι η κρίση αυτή δεν είναι αρνητικός παράγοντας να προχωρήσουμε. Η κρίση αυτή μας επιβάλλει να προχωρήσουμε στον Καποδίστρια και στην ισχυροποίηση των δημόσιων δαπανών, όπως κάνει εξάλλου όλη η Ευρώπη και θα έλεγα όλος ο κόσμος. Άρα, ας κοιτάξουμε την αλήθεια, ας δούμε τον εαυτό μας στον καθρέφτη πρώτα και μετά ας αφήσουμε τις ευθύνες στους άλλους, ο οποίοι άλλοι τις έχουν, γιατί δυστυχώς, υπάρχει και μια αλήθεια και κλείνω Πρόεδρε. Η αλήθεια είναι ότι η Τοπική Αυτοδιοίκηση σήμερα, είναι όμηρος χωρίς να φταίει, των πολιτικών εξελίξεων και κυρίως της κυβερνητικής σταθερότητας. 

Αλήθεια, πιστεύει κανείς εδώ σήμερα, ότι δεν θα γινόταν ο Καποδίστριας, εάν υπήρχε σιγουριά στην κυβερνητική σήμερα πολιτική; Θα προχωρούσε. Άρα μιλάμε για πρόφαση και όχι για ουσία. Όμως οι άνθρωποι της Τοπικής Αυτοδιοίκησης πρέπει, κύριε Πρόεδρε, να πάρουν την τύχη τους στα χέρια τους και για τα προηγούμενα τα θεσμικά και για τον Καποδίστρια και να τον προχωρήσουν, με μία πρόταση: η πρόταση της χωροταξικής κατανομής που έγινε, κατά τη γνώμη μου ήταν το εύπεπτο λάθος. Η πρόταση πρέπει να περιέχει ένα και μοναδικό στοιχείο: οι καινούργιοι Δήμοι δεν θα καθορίζονται γεωγραφικά, αλλά οι καινούργιοι Δήμοι θα συμπεριλαμβάνουν στον γεωγραφικό τους σχεδιασμό υποχρεωτικά, τρεις παράγοντες. Ο ένας είναι τα σκουπίδια, ο άλλος είναι ο βιολογικός και ο τρίτος είναι ο Γενικός Πολεοδομικός Σχεδιασμός. Με αυτούς τους τρεις παράγοντες θα έρθει μόνο του το γεωγραφικό κριτήριο, το οποίο δεν είναι και το σπουδαιότερο.

Σας ευχαριστώ.

ΠΡΟΕΔΡΕΙΟ: Ευχαριστούμε και εμείς, κύριε Καλογερόπουλε.


Έχουν διατυπωθεί τρία ερωτήματα. Πριν από τον επόμενο ομιλητή, να τα διαβάσω, για να τα ακούσετε, γιατί δεν θέλουν τοποθέτηση.



Ερώτημα πρώτο: στην προτεινόμενη διάταξη για χρησιμοποίηση του 50% της τελευταίας δόσης ΣΑΤΑ, αυτή η τροποποίηση θα έχει αναδρομική ισχύ;


Δεύτερο: η απόφαση του Ελεγκτικού Συνεδρίου σχετικά με τους καταλογισμούς, θα έχει χρόνο περαίωσης το 2003 ή θα αφορά και δαπάνες που έχουν γίνει μέχρι σήμερα, ή τουλάχιστον μέχρι την θέσπιση του προληπτικού ελέγχου;


Τρίτο ερώτημα: στην μετατροπή των Δημοτικών Επιχειρήσεων σε κοινωφελείς, υπάρχουν Δημοτικές Επιχειρήσεις που το προσωπικό έχει να πληρωθεί 8 μήνες. Από ποιον θα πληρωθεί; Από τον Δήμο; Από τη νέα κοινωφελή Επιχείρηση και με ποια νομοθετική ρύθμιση;

ΣΥΝΕΔΡΟΣ: Λοιπόν, υπάρχει μια Επιχείρηση η οποία μετατρέπεται σε κοινωφελή. Οι εργαζόμενοί της, με απόφαση του Δημοτικού Συμβουλίου, έρχονται στον Δήμο. Έχουν όμως να πληρωθούν 8 μήνες. Υπάρχει λοιπόν το εξής ερώτημα: από πού θα πληρωθούν; Από την παλιά Επιχείρηση; Από τη νέα Επιχείρηση που είναι κοινωφελής ή από τον Δήμο και εάν αυτό μπορεί να γίνει – γιατί ακούστηκε – με συμβολαιογραφική πράξη όπου θα συμφωνούν τα δύο μέρη, οι εργαζόμενοι και η Επιχείρηση, ότι αυτή είναι η οφειλή της Επιχείρησης προς τους εργαζόμενους και εφόσον αυτή η κοινωφελής Επιχείρηση η νέα έχει κοινό ΑΦΜ με την παλιά, μπορεί να πληρωθεί από τη νέα Επιχείρηση.

Π. ΖΥΓΟΥΡΗΣ: Καταρχήν, ήθελα να κάνω μια παρατήρηση από προηγουμένως, μην το ξεχάσω. Σε σχέση με την θωράκιση των αιρετών. Μέχρι πρότινος, οι εισαγγελείς Εφετών που παραπέμπεστε τώρα για κυρίως αδικήματα παραβάσεως καθήκοντος, δεν ήξεραν ότι όταν ο Δήμαρχος, ο οποίος παραπέμπεται, έχει εκχωρήσει την αρμοδιότητα σε Αντιδήμαρχο, δεν παραπέμπεται. Θα έπρεπε να την ασκεί μόνο ο Αντιδήμαρχος. Δηλαδή, διπλή άσκηση αρμοδιότητας απαγορεύεται.


Εφόσον λοιπόν έχει εκχωρηθεί η συγκεκριμένη αρμοδιότητα, παραδείγματος χάρη της εκδόσεως αδειών καταστημάτων υγειονομικού ενδιαφέροντος, έχει εκχωρηθεί στον Αντιδήμαρχο και έχει δημοσιευθεί η απόφαση περί εκχωρήσεως της αρμοδιότητας και επίσης έχει δημοσιευθεί νομίμως, γίνεται αυτοτελής ισχυρισμός και ο Δήμαρχος απαλλάσσεται άμεσα και πρέπει να ασκείται μετά δίωξη κατά του αρμοδίου Αντιδημάρχου. Οι εισαγγελείς Εφετών δεν το ήξεραν. Αν δηλαδή δεν είχαμε τον Κώδικα τώρα, που τα αναφέρουμε με παραδείγματα λεπτομερώς, δεν το ήξεραν. Αυτό να το έχετε υπόψη σας.


Τώρα, όσον αφορά τα ερωτήματα. Ξεκινάω από το τρίτο ερώτημα. Για αυτό σας είπα ότι δεν πρέπει να βιαστούμε για μετατροπές αμιγών Επιχειρήσεων σε κοινωφελείς. Καταρχήν, με τον νέο Κώδικα, επιτρέπεται μετατροπή – συγχώνευση Επιχειρήσεων κοινωφελών σε μία Επιχείρηση και εκεί πράγματι μπορεί να μεταφερθεί και να γίνει η Επιχείρηση η νέα κοινωφελής, καθολικός διάδοχος των δικαιωμάτων και υποχρεώσεων της παλιάς κοινωφελούς. Όμως, αυτό ισχύει με τον νέο Κώδικα. Επαναλαμβάνω, ο Δήμος δεν μπορεί να επιχορηγήσει τις αμιγείς Επιχειρήσεις. Επομένως, αν έχουμε μετατροπή αμιγούς Επιχείρησης σε κοινωφελή, δεν αναδέχεται – αναδοχή χρέους λέγεται νομικά – τα χρέη ο Δήμος, της Επιχείρησης. 

Άρα, οι εργαζόμενοι οι οποίοι θα μεταφερθούν και θα τακτοποιηθούν στον Δήμο, θα λαμβάνουν πλέον τις αποδοχές τους από τον Δήμο, όσον αφορά από της ημέρας κατατάξεώς τους και μεταφοράς τους μετά την δημοσίευση του ΦΕΚ. Ότι χρέη υπάρχουν της Επιχείρησης στους εργαζόμενους, εάν γίνει οποιαδήποτε πράξη καταβολής από τον Δήμο, αυτή – με βάση το ισχύον καθεστώς – θα καταλογιστεί στους Δημάρχους και στους ταμίες. Θα έπρεπε λοιπόν να τους πληρώσει, αν έχει ενεργητικό η προηγούμενη Επιχείρηση. Αν δεν υπάρχει ενεργητικό, δεν τους πληρώνει. Θα πρέπει να υπάρξει πλέον, για αυτό σας είπα προηγουμένως, νέα νομοθετική ρύθμιση που να προβλέπει την πληρωμή των αποδοχών των εργαζομένων. Δεν υπάρχει. Δεν προβλέπεται, δεν μπορεί να πληρώσει η νέα κοινωφελής Επιχείρηση, ούτε ο Δήμος.

ΣΥΝΕΔΡΟΣ: (εκτός μικροφώνου)

Π. ΖΥΓΟΥΡΗΣ: Ωραία, συμβολαιογραφικές πράξεις, όποιος σας λέει τέτοια πράγματα, προσέξτε, θα μπλέξετε και μετά πάμε σε καταλογισμούς και τρέχουμε και έρχονται οι Δήμαρχοι και έχουν πάθει πολλοί καρδιακά επεισόδια. Τώρα να μην σας λέω ονόματα. 


Καταλογισμοί. Υπάρχει ένα θέμα, το οποίο το έθεσε ο κύριος Μαστοράκος. Η διάταξη του 3274, προβλέπει νομιμοποίηση των δαπανών μέχρι 31/12/2003. Όμως, ο προληπτικός έλεγχος εφαρμόστηκε από 1/1/2005. Υπάρχει ένα κενό το 2004. Εγώ λοιπόν είχα καταλογισμό Δημάρχων που αφορούσαν το έτος 2004. Στην έφεση που υποστήριξα ενώπιον του 7ου Τμήματος του Ελεγκτικού Συνεδρίου, είπα ότι η διάταξη αυτή είναι αντισυνταγματική, διότι από την ώρα που ο νομοθέτης έρχεται και νομιμοποιεί δαπάνες και μάλιστα νομιμοποιεί δαπάνες προ του προληπτικού ελέγχου, για λόγους ίσης μεταχείρισης, εφόσον το άρθρο 4 προβλέπει ότι όλοι οι πολίτες είναι ίσοι απέναντι στον νόμο, θα έπρεπε να διαλάβει και το 2004. 

Άρα, όσες δαπάνες έχουν γίνει προ της εφαρμογής του προληπτικού ελέγχου, ότι ισχύει για την ρύθμιση μέχρι 31/12/2003, θα έπρεπε το δικαστήριο, στα πλαίσια της βασικής αυτής συνταγματικής αρχής της ίσης μεταχείρισης, να περιλάβει και αυτές τις δαπάνες. Επ’ αυτού, περιμένω απόφαση. Εάν υπάρξει απόφαση η οποία είναι απορριπτική επ’ αυτού, θα πρέπει να υπάρξει μια πρόσθετη νομοθετική ρύθμιση, που να διαλάβει εις τη νομιμοποίηση των δαπανών και το έτος 2004.


Ευχαριστώ.

ΠΡΟΕΔΡΕΙΟ: Ευχαριστούμε τον κύριο Ζυγούρη. 


Να πω λοιπόν ότι στο σχέδιο απόφασης του συνεδρίου, περιέχεται η διάταξη την οποία την προτείναμε στο Υπουργείο, αλλά δεν περιεβλήθη στο νομοσχέδιο, για την καταβολή των δεδουλευμένων στις Δημοτικές Επιχειρήσεις από τους Δήμους. Δεν έχει γίνει δεκτή. Εμείς το προτείναμε με ομόφωνη απόφαση του Διοικητικού Συμβουλίου της ΚΕΔΚΕ.


Ο Δήμαρχος Επιδαύρου.

Ν. ΓΕΩΡΓΑΣ: Λέγομαι Γεώργας Νίκος, Δήμαρχος Επιδαύρου.


Θα ασχοληθούμε με ένα θέμα καθαρά εκλογικό. Τελειώνουμε το δεύτερο έτος της θητείας μας και δυστυχώς ακόμα ασχολούμαστε με θέματα που έχουν σχέση με τις εκλογές. 


Κύριε Πρόεδρε, αγαπητοί συνάδελφοι, ο Δήμος Επιδαύρου, από την επόμενη των εκλογών της 15/10/2006, υπόκειται σε μια πρωτόγνωρη για τα σημερινά πολιτικά χρονικά, δοκιμασία. Η αιτία αυτής της ταλαιπωρίας, εστιάζεται στην παράγραφο 3 του άρθρου 34 του Δημοτικού μας Κώδικα, σύμφωνα με τον οποίο ο αριθμός των υποψηφίων Δημοτικών Συμβούλων, Συμβούλων Δημοτικών Διαμερισμάτων και Τοπικών Συμβούλων από κάθε φύλο, πρέπει να ανέρχεται σε ποσοστό ίσο τουλάχιστον με το 1/3 του αριθμού των υποψηφίων Συμβούλων. 


Στον δικό μου συνδυασμό, σύμφωνα με το ανωτέρω άρθρο, είχα 9 υποψήφιες γυναίκες, μία εκ των οποίων, μία ημέρα πριν την ανακήρυξη των συνδυασμών, για τους δικούς της λόγους, ήθελε να γίνει Δημοτικός Σύμβουλος ενώ την είχα Τοπικό Σύμβουλο, για να καταλάβετε, ζήτησε από τον Γραμματέα του Πολιτικού Πρωτοδικείου να παραιτηθεί. Δυστυχώς έγινε δεκτή η παραίτησή της, παρά την σαφή διατύπωση του νόμου στο άρθρο 35 παράγραφος 4, όπου αναφέρεται ότι μετά την επίδοση του συνδυασμού στο δικαστήριο, καμιά μεταβολή της δήλωσης δεν επιτρέπεται, εκτός από την κατάσταση προσώπων που πέθαναν, σύμφωνα με το άρθρο 38.


Κύριοι συνάδελφοι, παρά το γεγονός ότι ανακηρύχθηκε ο συνδυασμός με μια γυναίκα λιγότερη, πήρα τις εκλογές με ποσοστό 45%, που φυσικά δεν άρεσε στον αντίπαλό μας, ο οποίος προσέφυγε στο Συμβούλιο της Επικρατείας, όπου εκεί είχαμε την συμπαράσταση του δικηγόρου, του κυρίου Ζυγούρη, με αποτέλεσμα να οδηγηθούμε σε δεύτερες εκλογές. Φέτος, τον Ιούλιο του 2008, είχαμε δεύτερες εκλογές, τις οποίες κέρδισα πάλι με διπλάσιο αριθμό ψήφων από ότι την πρώτη φορά.


Παρ’ όλα αυτά, ο αντίπαλος προσέφυγε για δεύτερη φορά στο Συμβούλιο της Επικρατείας, όπου εκδικάστηκε η υπόθεση τον περασμένο μήνα στις 9/10. Αυτή τη φορά, στρέφεται κατά του διοικητικού δικαστηρίου, που προκήρυξε εκλογές και με την δική μου συμμετοχή. Όπως καταλαβαίνετε, έχουμε να κάνουμε με ένα άτομο που δεν ξέρει να χάνει, με ένα πολιτικά αδύναμο άτομο, που δυστυχώς πρέπει να το αντιμετωπίζω καθημερινά. Ίσως έχω να κάνω με έναν πολιτικά παράφρονα και να μην το έχω συνειδητοποιήσει ακόμα. Για να καταλάβετε, αυτή τη στιγμή έρχεται και ζητάει αποφάσεις από τον Ιούλιο που έγιναν οι εκλογές και προσπαθεί να τις ακυρώσει. 

Για μια ακόμα φορά, βρίσκομαι με το Συμβούλιό μου σε ομηρία, χωρίς να μπορώ να κάνω προσλήψεις προσωπικού που έχουν εγκριθεί από τον ΑΣΕΠ, χωρίς να μπορώ να συμμετέχω στο πρόγραμμα άθλησης νέας γενιάς επειδή δεν μπορώ να προσλάβω γυμναστές, χωρίς να μπορώ να λειτουργήσω το μόλις ολοκληρωμένο αποχετευτικό δίκτυο του Δήμου Επιδαύρου, επειδή δεν μπορώ να προσλάβω μηχανολόγο και το απαραίτητο προσωπικό που χρειαζόμαστε.

Το αίτημα του Συμβουλίου μου προς την ΚΕΔΚΕ, είναι να μας συμπαρασταθεί και να ζητήσει με απόφαση αυτού του συνεδρίου, από τον Υπουργό κύριο Παυλόπουλο, να το τροποποιήσει το συγκεκριμένο άρθρο 34 παράγραφος 3, καταργώντας ή τουλάχιστον να μην είναι υποχρεωτική αλλά δυνητική, την ποσόστωση του 1/3, κρίνοντάς το αντισυνταγματικό στη βάση των ίσων δικαιωμάτων του εκλέγεσθαι μεταξύ των δύο φύλων, ανδρών και γυναικών. Ισότητα έχουμε. 

Με αυτόν τον τρόπο, πρώτον θα αποκατασταθεί το κοινό αίσθημα δικαίωσης και ισότητας ανάμεσα σε άνδρες και γυναίκες. Δεύτερον, θα διευκολύνεται η ειλικρινής κατάρτιση των συνδυασμών, αποφεύγοντας δόλιες συμμετοχές που μπορούν να οδηγήσουν σε παραιτήσεις υποψηφίων και αλλοίωση της λαϊκής βούλησης και τρίτο και σημαντικότερο για εμάς, να βρίσκει το Συμβούλιό μας σε ομηρία, με αποτέλεσμα να μένει ο Δήμος ακυβέρνητος. 

Με δεδομένο ότι και η ΤΕΔΚ Αργολίδας πήρε απόφαση εκφράζοντας την στήριξή της, με αυτή την απόφαση σας πληροφορώ, σήμερα είχα τηλέφωνο από το Υπουργείο Δικαιοσύνης για να επιταχυνθεί η διαδικασία. Επαναλαμβάνω ότι ζητώ από την ΚΕΔΚΕ και από τον Υπουργό, κύριο Παυλόπουλο, να δοθεί ένα τέλος στην ασάφεια αυτού του νόμου, δίδοντας ίσες ευκαιρίες στην εκλογή ανδρών και γυναικών.

Ευχαριστώ.

ΠΡΟΕΔΡΕΙΟ: Το καταγράψαμε το αίτημα.


Ο κύριος Πνευματικός, Δήμαρχος Κορινθίων.

Α. ΠΝΕΥΜΑΤΙΚΟΣ: Αγαπητό Προεδρείο, κυρίες και κύριοι συνάδελφοι, πραγματικά έρχομαι στο βήμα σε ένα κλίμα εδώ στην αίθουσα το οποίο δεν είναι και το καλύτερο, το περιέγραψαν και ομιλητές πριν από εμένα.


Πραγματικά, αυτό το συνέδριο δεν ήταν το συνέδριο που περιμέναμε όλοι. Περιμέναμε ένα συνέδριο που θα έκανε πραγματικές θεσμικές αλλαγές στην χώρα, που θα ανέτρεπε αν θέλετε μια πορεία της χώρας και θα την έβαζε σε έναν δρόμο ευρωπαϊκό και σύγχρονο. Αντί αυτού, ουσιαστικά, παρότι υπάρχουν ενστάσεις περί του αντιθέτου, ουσιαστικά σήμερα επικυρώσαμε το προσωρινό τελείωμα του Καποδίστρια 2. Καποδίστρια, που αν προχωρούσε, πιστεύω θα ήταν για την χώρα, ιδιαίτερα σε αυτή τη δύσκολη συγκυρία, ότι το καλύτερο μπορούσε να γίνει. Δεν θέλω να κουράσω, θα υιοθετήσω 100% την τοποθέτηση του κυρίου Προέδρου, του κυρίου Μαστοράκου, όπως και τοποθετήσεις που έγιναν σε αυτή την κατεύθυνση στην ολομέλεια του συνεδρίου. 

Επειδή ο χρόνος είναι λίγος και ο Πρόεδρος λέει ότι πρέπει να τοποθετηθούμε μόνο σε αυτό που γράψαμε στο σημείωμα το πρόχειρο, θα αναφέρω μερικά που αφορούν την σχέση του Δήμου μας με τον Επίτροπο του Ελεγκτικού Συνεδρίου. Βεβαίως λυπάμαι, γιατί παρ’ όλο την αναφορά του κυρίου Προέδρου, του κυρίου Κούρτη, ότι είναι δίπλα μας, οι πόρτες ανοικτές, τα τηλέφωνα ανοικτά, σε αυτή τη συνεδρίαση που είχε κληθεί και επίσημα δεν παρευρίσκεται, για να ακούσει και κάποια πράγματα που θα τον βοηθήσουν πιστεύω, για να υπάρξουν κάποιες παρεμβάσεις στους κατά τόπους Επιτρόπους, για αυτά τα οποία συμβαίνουν. 

Θα πω μερικά μόνο παραδείγματα. Θέλουμε λοιπόν να εκτελέσουμε ένα έργο. Τι κάνουμε; Το εντάσσουμε στο Τεχνικό Πρόγραμμα, εγκρίνεται το Τεχνικό Πρόγραμμα με τον προϋπολογισμό, συντάσσουμε όρους διακήρυξης, εγκρίνονται και αυτοί, κάνουμε την δημοπρασία. Οι Επιτροπές, μέσα από τον νόμο περί δημοσίων έργων, κάποια στιγμή αναδεικνύουν κάποιον εργολάβο και έρχεται η Δημαρχιακή Επιτροπή, επικυρώνει, πάει ξανά κάτω ο φάκελος, εγκρίνεται και λέει: Δήμαρχε, θα κάνεις σύμβαση με αυτόν. Το κάνουμε λοιπόν, πάμε στην πρώτη πληρωμή, δεν πληρώνει ο Επίτροπος. Εγώ ρωτάω, τι μπορούμε να κάνουμε εμείς ως Δήμαρχοι; 

Ακούστε κάτι, θα σας πω την τελευταία περίπτωση. Η δημοπρασία είχε και πραγματικό αντικείμενο, δηλαδή ήταν πραγματική δημοπρασία, γιατί ξέρετε πολύ καλά, πολλές φορές τα βρίσκουν κιόλας οι εργολάβοι, τις πιο πολλές φορές. Η συγκεκριμένη δημοπρασία 700 – 800 χιλιάδες, ήταν πραγματικά ανταγωνιστική. Όταν ανοίχθηκαν τα χαρτιά, δύο εταιρίες είχαν πρόβλημα το οποίο και το αναγνώρισα και για αυτό δεν υπέβαλλαν και καμία ένσταση. 

Όταν λοιπόν ζητήθηκε ο φάκελος του διαγωνισμού, ο Επίτροπος είπε ότι κακώς έναν από τους δύο τον ακυρώσαμε και έπρεπε να του δώσουμε την δουλειά. Ξέρετε κάτι και να καταγραφεί στα πρακτικά; Αυτόν που προτείνει να δώσω την δουλειά, είναι οικογενειακός και προσωπικός μου φίλος. Θα ήμουν ανόητος να μην του έδινα τη δουλειά; Του προσκομίσαμε και απόφαση του Εφετείου Αθηνών περσινή, του 2007, η οποία λέει σαφέστατα ότι δεν έχει καμία δουλειά για το θέμα των διαγωνισμών και της διαδικασίας που ακολουθείται. Πρόσφατη απόφαση του 2007. 

Αυτό είναι το πιο πρόσφατο. Έχουμε όμως και πάλι με τα έργα. Η διαδικασία η ίδια, εκτελούμε λοιπόν ένα έργο, είναι η δεύτερη φάση, είναι η κατασκευή σε μια κεντρική πλατεία της Κορίνθου, από πόρους του Δήμου ήταν αυτή, η οποία είναι κατασκευή κάποιες πέργκολες. Ήταν βαριά κατασκευή, πρωτότυπη, πάνω από 160-170 τόνους κατασκευή σε σίδερο, η οποία βεβαίως εκτελέστηκε εκεί. Ήρθαν κομμάτια και είχαμε συγκολλήσεις, περίπου επί 3 μήνες δούλευαν συνεργεία και συγκολλούσαν επιμέρους κομμάτια τα οποία πράγματι είχαν έρθει αφού είχε γίνει αντίστοιχη εργασία σε κάποιο μηχανουργείο. Η πλατεία αυτή, για να αντέξει αυτές τις κατασκευές, από κάτω, στην προηγούμενη φάση του έργου, υπάρχουν – για όσους είναι μηχανικοί εδώ – δοκοί σύνδεσης οι οποίοι έχουν υπολογιστεί, έχουν βγει στατικά δηλαδή, έχουν γίνει πράξεις αντοχής αυτών των δοκαριών και τα λοιπά.

Έρχεται ο Επίτροπος και λέει: αυτό δεν είναι έργο, είναι εργασία, είναι προμήθεια. Λες και μπορούμε με ένα ελικόπτερο, δεν ξέρω, να φέρουμε από κάποιο εργοστάσιο που παράγει εν σειρά αυτό που κατασκευάσαμε να μας το πει πού είναι αυτό, γιατί εγώ παρόμοια κατασκευή σε όλη τη χώρα δεν έχω δει και πιστεύω δεν θα υπάρχει και πουθενά αλλού δηλαδή, γιατί ο σχεδιασμός ήταν μέσα από γραφείο μελετών που μελέτησε τον συγκεκριμένο χώρο. Αυτό, λέει, είναι προμήθεια. 

Βέβαια, ο εργολάβος λέει: πληρώστε με όποτε θέλετε, αλλά εγώ θα πάρω 11,25%. Ποιος πληρώνει το 11,25%, το οποίο έστω και στα δικαστήρια, θα δικαιωθεί αυτός. Ποιος το πληρώνει; Το πληρώνουν οι δημότες. Η ίδια πλατεία, να ξέρετε, καθυστέρησε περίπου 1,5 – 2 χρόνια, περίπου στα 2,5 εκατομμύρια ευρώ ήταν, επειδή κάθε φορά όταν πηγαίναμε λογαριασμό – πληρώθηκαν όλοι οι λογαριασμοί, δεν πήγε κανένας στην Ολομέλεια επάνω, στο Τμήμα – αλλά κάθε φορά που μας καθυστερούσαν τις εγκρίσεις, ο εργολάβος λέει: εγώ σταματάω. Σταματούσε 2-3 μήνες. Εμείς πληρώσαμε 3μηνα. Πληρώσαμε περίπου πάνω από 50.000 €. Ποιος πληρώνει αυτό το κόστος; 

Δηλαδή, εντάξει, εμείς οι παράνομοι Δήμαρχοι, η παράνομη Αυτοδιοίκηση αυτής της χώρας που κάθε χρόνο το Ελεγκτικό Συνέδριο μας έχει ψηλά στην διαφθορά, κάνουμε αυτά και αυτά. Αυτό το κόστος της δικής τους αυθαιρεσίας – και είμαι συγκεκριμένος – ποιος το πληρώνει; Κανείς και δεν υπάρχει και η διαδικασία, από ότι ρώτησα νομικούς, που να μπορούμε εμείς σαν Δήμοι, προστατεύοντας τα συμφέροντα των δημοτών, να επιχειρήσουμε έστω και δικαστικά να δικαιωθούμε.

Διορισμοί. Φέτος ξεκινάμε μια διαδικασία, 19 Ιανουαρίου το Δημοτικό Συμβούλιο λέει: χρειαζόμαστε και τόσου συμβασιούχους. Η Διυπουργική Επιτροπή μας στέλνει με αλληλογραφία συμβάσεις ορισμένου χρόνου 8μηνες, οι οποίες προσδιορίζονταν κυρίως για την θερινή περίοδο. Δυστυχώς οι διαδικασίες έφεραν την έγκριση 8 Αυγούστου στον Δήμο. Έγινε αμέσως την ίδια ημέρα στον ΑΣΕΠ η διακήρυξη, εγκρίθηκε, επέστρεψε, δημοσιεύθηκε – όπως προβλέπουν οι διαδικασίες – 20 του μηνός προσελήφθησαν οι συγκεκριμένοι εργαζόμενοι. Πρώτη πληρωμή πριν από μερικές ημέρες, δεν πληρώνουμε, λέει, ήταν για τις θερινές ανάγκες. 

Ακούστε κάτι. Εμείς δεν δώσαμε άδειες στους εργαζόμενους του πράσινου, τα κλαδέματα πήγαν όλα πίσω. Κατά την άποψή τους λοιπόν, επειδή έλεγε η απόφαση κυρίως για τους θερινούς μήνες, δεν πρέπει να πληρωθεί. Να δούμε όμως και τη δική μας τη θέση από τη δική τους σκοπιά; Πέρυσι, η παρόμοια διαδικασία, χωρίς ούτε καν φύλλο ελέγχου, έχει ημερομηνία πρόσληψης 8 Νοεμβρίου. Φέτος έπαιξαν ρόλο, φαίνεται και οι δικές μου τοποθετήσεις οι δημόσιες, για την συμπεριφορά του σε πολλά θέματα.

Να πω και άλλα, αλλά έπρεπε να ήταν εδώ ο κύριος Κούρτης να θαυμάσει τον κύριο Σιούτη, τον Επίτροπο του Ελεγκτικού Συνεδρίου, που έχουμε στην Κόρινθο. Υπήρχε όταν ανέλαβα, γιατί είμαι νέος Δήμαρχος, μια διαδικασία με δημοσίευση, για την πρόσληψη με σύμβαση έργου, με διαδικασία, όχι κατ’ επιλογή, μιας γιατρού εργασίας. Είχε επιλεγεί μια κυρία ιατρός, με ειδικότητα για εργασιακά θέματα, από την Αθήνα μάλιστα, ούτε καν Κορίνθια δεν ήταν. Εγώ έκανα σύμβαση. Αυτό έλεγε. Δεν πληρώνεται. Αναφέρει στις αποφάσεις και το Ελεγκτικό Συνέδριο, ότι πρέπει να προσλάβουμε μόνιμη υπάλληλο. Εγώ με 500 € τον μήνα, ικανοποιούσα και τις πραγματικές ανάγκες – γιατί υπάρχει πραγματική ανάγκη και βοηθάει ο ιατρός ασφαλείας – ικανοποιούσα όμως και αυτό που πρέπει να το έχουμε ως κριτήριο, να έχουμε μια όσο το δυνατόν πιο οικονομική διοίκηση στον Δήμο. Ρωτώ εγώ: με 500 € θα βρεθεί γιατρός που θα είναι πλήρους και αποκλειστικής απασχόλησης γιατί θα είναι μόνιμος; Δηλαδή δεν θα μπορεί να δουλέψει πουθενά, ούτε έξω, ούτε σε άλλο Δήμο. Θα βρεθεί; Έτσι προστατεύει το Ελεγκτικό Συνέδριο τα συμφέροντα των Δήμων; Τρία χιλιάρικα και πάνω, για να βρούμε. 

Κάτι άλλο. Υπάρχει μια διαδικασία από 3 επιχειρήσεις μεγάλες που έκλεισαν στον νομό, μετά από αγώνα μεγάλο, ιδιαίτερα του Εργατικού Κέντρου, με την παρουσία του τότε Υφυπουργού, του κυρίου Γιακουμάτου, να προσληφθούν 40 υπάλληλοι εργάτες στη Νομαρχία, 40 στον Δήμο. Από αυτούς που προσελήφθησαν στον Δήμο, σε 6 αρνήθηκε την πληρωμή τους, γιατί είχαν κάνει το έγκλημα όταν απολύθηκαν, για ένα μικρό διάστημα 15-20 ημέρες, δούλεψαν σε κάποια επιχείρηση και μετά έγιναν ξανά άνεργοι. 

Στη Νομαρχιακή Αυτοδιοίκηση αυτό δεν ήταν έγκλημα, προσελήφθησαν κανονικά, δούλεψαν. Σε εμάς, το ένταλμα δεν θεωρήθηκε. Ξέρετε κάτι; Από εκεί ξεκίνησε το μπλοκάρισμα της ασφαλιστικής ενημερότητας, γιατί εγώ είχα κάνει αναγγελία αυτών των εργαζομένων στο ΙΚΑ και τώρα πήραν μια ασφαλιστική ενημερότητα με υπογραφή του Διοικητή του ΙΚΑ και τον ευχαριστούμε και πολύ. 

Αυτή είναι η κατάσταση. Έχω και άλλες περιπτώσεις τώρα. Δεν θα σας πω, να μην σας κουράσω. Πάρα πολλές περιπτώσεις. Δηλαδή ουσιαστικά κάνουμε ψυχοθεραπεία εδώ μέσα. Από τη στιγμή που λείπει ο κύριος Κούρτης. Εγώ είχα σκοπό να τις αναφέρω όλες.

ΠΡΟΕΔΡΕΙΟ: Κύριε συνάδελφε, καλό θα είναι να δείτε και τον κύριο Κούρτη εσείς προσωπικά, προσέξτε, για να μιλήσει λίγο στον τοπικό Πάρεδρο εκεί.

Α. ΠΝΕΥΜΑΤΙΚΟΣ: Του μίλησε ο Αντιπρόεδρος που είναι και συντοπίτης μας, ο κύριος Καραβοκύρης, αλλά αυτός έχει την πορεία του. Όμως, πολλά από αυτά, να ξέρετε, είναι και αποφάσεις και πράξεις της Ολομέλειας του Ελεγκτικού Συνεδρίου. Εντάξει;


Εκείνο λοιπόν που εγώ αισθάνομαι σαν νέος Δήμαρχος, είναι ότι ουσιαστικά Αυτοδιοίκηση δεν υπάρχει και αυτό που καθημερινά βιώνουμε είναι ότι μέρα με την ημέρα υπάρχει ακόμα και λιγότερη Αυτοδιοίκηση, λιγότερη διοίκηση δική μας στους Δήμους που έχουμε με την ψήφο του λαού επιλεγεί να ασκούμε τα καθήκοντα του Δημάρχου. 

Θα πρέπει λοιπόν να υπάρξει μια θεσμική παρέμβαση συνολική, κύριε Πρόεδρε, η οποία να ανταποκρίνεται στις πραγματικές ανάγκες των Δήμων και των δημοτών, θα πρέπει αυτά που αναφέρονται από συναδέλφους να κωδικοποιηθούν, να γίνουν νομοθετικές παρεμβάσεις, γιατί εγώ πραγματικά δεν αισθάνομαι παράνομος, όταν αποφάσεις που υλοποιώ, αποφάσεις που έχουν εγκριθεί από την Περιφέρεια και είναι νόμιμες, μετά να έρχεται το Ελεγκτικό Συνέδριο, ακόμα και η Ολομέλειά του και να λέει ότι παρανόμως κάναμε την άλφα ή την βήτα δαπάνη.

Δεν σας κρύβω – και το άφησα για το τέλος – ότι υπάρχει και ένας καταλογισμός εις βάρος μου και εις βάρος των μελών του Δημοτικού Συμβουλίου, όταν ήμουν στην μειοψηφία από τότε. Το 2002 λοιπόν, κάναμε τα εξής εγκλήματα: πρώτον, ομόφωνα αποφασίσαμε κάποιους ενδεείς να τους στηρίξουμε. Το ενέκρινε η Περιφέρεια, εκταμιεύτηκαν τα ποσά. Ομόφωνα αποφασίσαμε – και κάποια άλλα επιμέρους θα σας πω τώρα, δεν είναι σημαντικά όμως – υπάρχουν, λόγου χάρη, οι υπερωρίες του προσωπικού που υπερέβησαν τα όρια που βάζει ο νόμος. Πώς μπορεί να γνωρίζει ένας Δημοτικός Σύμβουλος απλός, ότι αυτά τα έχουμε υπερβεί, όταν ψηφίζει τα απολογιστικά του Δήμου; Μπορεί να το γνωρίζει κάποιος; Κάποια άλλα επιμέρους εντάλματα, χωρίς καμία αξία, κάποιους Συλλόγους Πολιτιστικούς που επιχορηγήσαμε με ομόφωνες αποφάσεις, τους ενέκρινε η Περιφέρεια, τέτοια πράγματα.

ΠΡΟΕΔΡΕΙΟ: Δήμαρχε, ολοκληρώστε παρακαλώ.

Α. ΠΝΕΥΜΑΤΙΚΟΣ: Έχω 3.075 λοιπόν πράξεις καταλογισμού και για το διάστημα που βγήκε η νομοθετική ρύθμιση, κύριε Πρόεδρε, που λέει ότι αυτά παραγράφονται.


Υπάρχουν ζητήματα λοιπόν, που αν δεν τα αντιμετωπίσουμε σήμερα, θα οδηγήσουν τους Δήμους σε μεγάλα αδιέξοδα. Εγώ είδα σε κάποιες εγκρίσεις απολογισμών Νομικών Προσώπων, μια διστακτικότητα ακόμα και μελών της πλειοψηφίας, να ψηφίσουν – με βάση αυτό που συνέβη πρόσφατα – τα απολογιστικά. Τους φόβισαν και κάποιοι της μειοψηφίας και υπήρξε πρόβλημα να πειστούν και στο παρά πέντε είχα και διαρροές μπορώ να πω, με το επιχείρημα ότι: μην βρεθώ και εγώ έτσι. Ξέρω τι λέει; Έχω αμφιβολία. Δεν ψηφίζονται. 

Σε λίγο καιρό, αν υιοθετηθούν τέτοιες απόψεις από το Ελεγκτικό Συνέδριο, να ξέρετε ότι και εγώ θα λέω στην πλειοψηφία να μην ψηφίζει και ας έρχεται το Ελεγκτικό Συνέδριο – και πρέπει αυτό να κάνουμε όλοι σαν μέσο αντίστασης, να μην ψηφίζουμε τα απολογιστικά των Δήμων – και ας έρχονται αυτή να τα ελέγχουν όσο χρόνο θέλουν και επειδή είμαι και πολύ αγανακτισμένος, δεν σας κρύβω ότι έκανα και μία πρόταση στην ΤΕΔΚ η οποία τι λέει; 

Εγώ προσωπικά – και ήθελα να το ακούσει ο κύριος Κούρτης – θέλω να υπάρξει μόνιμος Επίτροπος του Ελεγκτικού Συνεδρίου στον Δήμο Κορινθίων. Το καταθέτω και εδώ, θα το στείλω και γραπτά. Μόνιμους, αλλά θα είναι εκεί, δεν θα υπάρχει βεβαίως ο έλεγχος της Περιφέρειας, γιατί οι ίδιοι λένε: ποιος έλεγχος; Αυτοί δεν ξέρουν τι τους γίνεται, Να έχουμε έναν ελεγκτικό μηχανισμό, το Ελεγκτικό Συνέδριο, μέσα στον Δήμο, για όλες τις δαπάνες, από 1 € και πάνω. Καμία εξαίρεση. Όμως αυτό που βιώνω 2 χρόνια, να σταματήσει. Δεν θα μας τρελάνουν αυτοί.

Ευχαριστώ πολύ.

ΠΡΟΕΔΡΕΙΟ: Παρακαλώ τον επόμενο, για να μην τον διακόψω, να είναι μέσα στο 3λεπτο, γιατί ήδη πλησιάζουμε στον χρόνο που πρέπει να διακόψουμε. Έχουμε ακόμη 45 λεπτά.


Φαίνεται από τις τοποθετήσεις των περισσοτέρων, ότι αναδύεται μια πρόταση πολύ σημαντική. Δεν μπορούμε να προχωρήσουμε βέβαια σε ένα έκτακτο συνέδριο με θέμα το Ελεγκτικό Συνέδριο, αλλά θεωρώ ότι είναι αναγκαίο να προχωρήσουμε σε μια ημερίδα με θέμα: Ελεγκτικό Συνέδριο και ΟΤΑ και θα το εισηγηθούμε με τον κύριο Αντιπρόεδρο στο Διοικητικό Συμβούλιο της ΚΕΔΚΕ, ούτως ώστε να οριστεί μια ημερομηνία θεματικής ημερίδας, «Προληπτικός έλεγχος, Ελεγκτικό Συνέδριο και κατασταλτικός έλεγχος – Ελεγκτικό Συνέδριο ΟΤΑ» και νομίζω ότι πρέπει αυτό να περιβληθεί και με μια έγκριση από εσάς. 


Ζητάω δηλαδή αυτή τη στιγμή, την έγκριση του Σώματος και θα ήθελα αυτό πραγματικά να γίνει δια ανατάσεως χειρός και ομόφωνα για να το εισηγηθούμε. Εμείς λοιπόν, με τον κύριο Κυρίζογλου, θα εισηγηθούμε στο Διοικητικό Συμβούλιο της ΚΕΔΚΕ την οργάνωση θεματικού συνεδρίου μέχρι το τέλος Ιανουαρίου – δεν μπορούμε νωρίτερα – με αντικείμενο: «σχέσεις ΟΤΑ – Ελεγκτικό Συνέδριο».


Ευχαριστώ πολύ.

Δ. ΚΑΛΟΓΕΡΟΠΟΥΛΟΣ: (εκτός μικροφώνου)

ΠΡΟΕΔΡΕΙΟ: Κοιτάξτε, θα προηγηθεί μια συζήτηση του Διοικητικού Συμβουλίου με το Ελεγκτικό Συνέδριο. Θα προηγηθεί αυτό, κύριε Καλογερόπουλε.

Δ. ΚΑΛΟΓΕΡΟΠΟΥΛΟΣ: Κύριε Πρόεδρε, να καλέσουμε και όλους τους Αντιπροέδρους. 

ΠΡΟΕΔΡΕΙΟ: Ωραία.


Έχω ένα θέμα. Ο κύριος Γαβριλάκης.

Ι. ΓΑΒΡΙΛΑΚΗΣ: Καλησπέρα σας, λέγομαι Γιάννης Γαβριλάκης, είμαι Πρόεδρος Τοπικού Συμβουλίου Τοπικού Διαμερίσματος Στήλου, Δήμου Αρμένων Χανίων.


Έχω φέρει ένα θέμα και αφορά τα πρακτικά της συνεδρίασης των Τοπικών Συμβουλίων. Στα πρακτικά των συνεδριάσεων, προβλέπει η νομοθεσία στο άρθρο 132 ο Κώδικας, ότι δηλαδή θα πρέπει να τηρούνται με ευθύνη υπαλλήλου του Δήμου, ο οποίος ορίζεται από τον Δήμαρχο. Τα πρακτικά αυτά γράφονται σε ειδικό βιβλίο αριθμημένο, μονογραφημένο από Δημόσιο Υπάλληλο, που ορίζει ο Γενικός Γραμματέας της Περιφέρειας. Ο υπάλληλος αυτός κρατά παράλληλα και πρόχειρα συνοπτικά πρακτικά που μονογράφονται από όσους συμμετέχουν στην συνεδρίαση.


Εδώ λοιπόν έχουμε ένα σοβαρό πρόβλημα τα Τοπικά Συμβούλια και πιστεύω ότι είναι σε ένα σημαντικό αριθμό Τοπικών Συμβουλίων. Σε όλη την Ελλάδα συμβαίνει αυτό. Δηλαδή ο Δήμος…

(αλλαγή κασέτας)

Ι. ΓΑΒΡΙΛΑΚΗΣ: …οι αποφάσεις των Τοπικών Συμβουλίων είναι ξεκρέμαστες, στον αέρα. Γιατί όταν έχουμε περιπτώσεις όπως είναι καταπατήσεις διαφόρων χώρων ή κληροδοτήματα ή τέτοια πράγματα, που οδηγούμαστε στα δικαστήρια και που έχουμε φτάσει στα δικαστήρια, με καταπατήσεις, τότε ο συνήγορος του αντίδικου μπορεί άνετα να πει, αφού τα πρακτικά που έχετε και γράφετε κάποια πράγματα μέσα δεν είναι σύννομα, σημαίνει ότι η απόφαση του Τοπικού Συμβουλίου δεν είναι έγκυρη. 

Αυτό είναι ένα σοβαρό ζήτημα, το έθεσα προ μηνός και στην Επιτροπή Θεσμών, το γνωρίζουν. Θα πρέπει λοιπόν να υπάρξει μια τροποποίηση της νομοθεσίας, είτε εγκύκλιος είτε ΚΥΑ, η οποία να διορθώνει τα πράγματα. Έχω κάνει εγώ μια πρόταση την οποία σας την έχω καταθέσει. Έχω προσθέσει 4 εδάφια στο άρθρο 132 που μπορεί όλα αυτά να προβλέπονται και ο Πρόεδρος του Τοπικού Συμβουλίου που γράφει τα πρακτικά να είναι νόμιμος, νομότυπα και να μην υπάρχει πρόβλημα. Πρόσφατα στα Χανιά, θα είδατε στα δελτία ειδήσεων, έκοψαν τα δέντρα ενός Προέδρου Τοπικού Συμβουλίου, 32 ελαιόδεντρα τα έκοψαν κορμοτομή και του έγραψαν και πάνω με το βενζινοπρίονο προειδοποίηση, γιατί ο άνθρωπος αυτός – συνάδελφος δηλαδή – κοιτούσε να προστατεύσει την περιουσία του Τοπικού Διαμερίσματος του Δήμου, κοινόχρηστη περιουσία και βέβαια καταπατητές με αυτόν τον τρόπο προσπάθησαν… Ο άνθρωπος τώρα θα οδηγείται στα δικαστήρια και οι αποφάσεις που έχουμε πάρει στα Τοπικά Συμβούλια, δεν έχουν ισχύ. 

Αυτό θα θέλαμε να το δείτε και επίσης είναι ένα θέμα ακόμα και αυτό, ότι δηλαδή θα πρέπει να προβλεφτεί και ωριαία αποζημίωση για τους πρακτικογράφους. Αυτά δηλαδή τα χρήματα που θα έπαιρνε ο πρακτικογράφος όταν έγραφε, γιατί είναι τουλάχιστον 3 με 4 ώρες.

Αυτά ήθελα να πω, ευχαριστώ.

ΠΡΟΕΔΡΕΙΟ: Ο κύριος Παπαδόπουλος, Δήμαρχος Θέρμης.

Θ. ΠΑΠΑΔΟΠΟΥΛΟΣ: Κύριε Πρόεδρε, κύριε Αντιπρόεδρε, αγαπητοί συνάδελφοι, θα αναφερθώ σε ένα θέμα που έχει να κάνει με την κατανομή των εσόδων μεταξύ τακτικών και εκτάκτων, που επηρεάζει τις πάγιες εισφορές μας κυρίως για το ΤΑΔΚΥ, το Ταμείο δηλαδή των μονίμων υπαλλήλων που απασχολούμε στον Δήμο.


Υπάρχει ένα 3% το οποίο πληρώνεται με βάση τα τακτικά μας έσοδα για την ασφάλιση των μόνιμων εργαζομένων στον Δήμο. Είναι και αυτό παντελώς άδικο – το αναφέρω εδώ, κύριε Πρόεδρε – ο Δήμος της Θέρμης παρά το ότι είναι ο 14ος σε αριθμό μονίμων απασχολουμένων στον Νομό Θεσσαλονίκης, είναι το 3ος Δήμος σε εισφορές, με βάση αυτό το καθεστώς, επειδή έχει υψηλά τακτικά έσοδα. 

Όμως, έρχεται να προστεθεί κάτι ακόμα πιο σημαντικό και παράλογο. Καταρχήν δεν ξέρω ποιοι ινστρούχτορες έχουν αποδεχτεί την ενσωμάτωση ή την εγγραφή – με βάση το Γενικό Λογιστικό Σχέδιο – στα τακτικά έσοδα των εισφορών, από επεκτάσεις, όπου είναι ένα και εξειδικευμένο και έκτακτο έσοδο των Δήμων και όμως αναγράφεται στα τακτικά και με βάση αυτή την αναγραφή, θα πληρώσουμε επιπλέον γιατί οι εισφορές πληρώνονται άπαξ, είναι για μια χρονιά όπως ξέρετε και οι δόσεις μπορεί να εισπράττονται και τις άλλες χρονιές. 

Για τον Δήμο Θέρμης λοιπόν, έχει εισπραχθεί την προηγούμενη χρονιά, ένα ποσό της τάξης των 30 εκατομμυρίων ευρώ για τα έργα υποδομής στην μεγάλη επέκταση των 4.000 στρεμμάτων που έχει κάνει και με βάση αυτό το καθεστώς θα πρέπει να πληρώσουμε στο ΤΑΔΚΥ περίπου 1 εκατομμύριο από αυτά τα χρήματα που είναι με βάση τη νομοθεσία, τον νόμο των επεκτάσεων, αποκλειστικά πρέπει να διατεθούν για τα έργα υποδομής και υπάρχουν συνάδελφοι εδώ μέσα στην αίθουσα, τους οποίους έχουν εγκαλέσει και είναι υπό δικαστική διερεύνηση, γιατί ακριβώς έχουν μεταφέρει κάποια χρήματα από εισφορές, για τις λειτουργικές ανάγκες των Δήμων τους.

Καταλαβαίνετε λοιπόν, υπάρχουν δύο νόμοι. Ο ένας αφορά τις ασφαλιστικές εισφορές των μονίμων υπαλλήλων που λέει το 3% πάει εκεί, άρα πάνε και αυτά που είναι δηλωμένα ως τακτικά έσοδα και υπάρχει ένας άλλος νόμος ο οποίος αφορά τις επεκτάσεις σχεδίων και λέει ότι τα χρήματα των εισφορών πάνε αποκλειστικά και μόνο και δεν έχουμε δικαίωμα να τα πάμε πουθενά αλλού. Δύο αντικρουόμενοι νόμοι, αλλά όμως ο Δήμος Θέρμης την καινούργια χρονιά, με βάση το καθεστώς που ισχύει, θα πληρώσει περίπου 1 εκατομμύριο ευρώ από αυτά τα χρήματα που είναι για τα έργα υποδομής.

Αυτό πρέπει να αλλάξει, κάτι πρέπει να κάνουμε, κύριε Πρόεδρε, εμείς θα προσφύγουμε δικαστικά, αναγκαζόμαστε, αλλά δεν νομίζω ότι θα το αποφύγουμε εάν δεν υπάρχει ρύθμιση, έτσι ώστε αυτά τα έσοδα του Δήμου, των Δήμων γενικά που δεν είναι τακτικά, είναι και έκτακτα και εξειδικευμένα, να φύγουν από εκεί έτσι ώστε να γλιτώσουμε το εκατομμύριο.

Το δεύτερο ζήτημα που έχει να κάνει – επειδή δεν είναι μόνο ζήτημα του Δήμου μας και το έχουμε αναθέσει στη συνάδελφο αυτοδιοικητική και δικηγόρο, την κυρία Παυλίδου, θα το πει η κυρία Παυλίδου.

ΠΡΟΕΔΡΕΙΟ: Ελάτε κυρία Παυλίδου. Από τον Δήμο Καλαμαριάς.

ΠΑΥΛΙΔΟΥ: Το θέμα αφορά την αντιμετώπιση του προβλήματος της υπαγωγής ή όχι στην ασφάλιση του ΙΚΑ, των απασχολουμένων με συμβάσεις έργου στους Δήμους και τα Νομικά τους Πρόσωπα. 


Ξέρετε ότι για αυτό το θέμα έστειλε και επιστολή ο Πρόεδρος της ΚΕΔΚΕ, ο κύριος Κακλαμάνης, στην υπ’ αριθμ. 2591/10-6-2008 επιστολή του προς τον Διοικητή του ΙΚΑ. Το πρόβλημα αφορά την διχογνωμία η οποία αναφύεται ανάμεσα στο Ελεγκτικό Συνέδριο – πάλι για το Ελεγκτικό Συνέδριο μιλάμε – το οποίο δεν θέλει τους συμβασιούχους να τους έχουμε στο ΙΚΑ. Λέει ότι θα πρέπει να είναι ασφαλισμένοι στον ΟΑΕΕ.

ΣΥΝΕΔΡΟΣ: (εκτός μικροφώνου)

ΠΑΥΛΙΔΟΥ: Ναι, έργου. Τώρα λέγεται ΟΑΕΕ. Το ΤΕΒΕ πλέον λέγεται ΟΑΕΕ και μιλώ τώρα όπως ακριβώς συγχωνεύτηκε και μετονομάστηκε ως ΟΑΕΕ.


Όπως επισημαίνεται λοιπόν στο έγγραφο του Προέδρου της ΚΕΔΚΕ προς τον Διοικητή του ΙΚΑ, αμφισβητούνται από τις Υπηρεσίες του ΙΚΑ συμβάσεις έργου που υπογράφονται μεταξύ των Δήμων και συμβασιούχων, μολονότι οι συμβάσεις αυτές έχουν συναφθεί νομότυπα και υπάρχουν εκτός των άλλων προϋποθέσεων και οι γνωμοδοτήσεις των Νομικών Συμβούλων, ότι πρόκειται περί γνησίων συμβάσεων έργου, μη υποκρυπτόμενων συμβάσεων εξαρτημένης εργασίας.


Μάλιστα, το ΙΚΑ εκδίδει σχετικά ΠΕΕ, ΠΕΠΕΕ και ΠΕΠΑΕ, ακόμα και στις περιπτώσεις που τα απασχολούμενα με συμβάσεις έργου πρόσωπα είναι ασφαλισμένα στον ΟΑΕΕ – πρώην ΤΕΒΕ – με αποτέλεσμα να δημιουργείται μεγάλο πρόβλημα στην εύρυθμη λειτουργία των ΟΤΑ και των Νομικών τους Προσώπων. Το πρόβλημα επιτείνεται και από την διαφορετική αντιμετώπιση των απασχολουμένων με συμβάσεις έργου στο Δημόσιο, για τους οποίους – προσέξτε – στο Δημόσιο τίθεται ως προϋπόθεση υπαγωγής τους στην ασφάλιση του ΙΚΑ, να εργάζονται με συνθήκες που απαντώνται στις συμβάσεις εργασίας του άρθρου 1 παράγραφος 3 του Ν.1759/88. 

Η διαφορετική όμως αντιμετώπιση του Δημοσίου, μπορεί να λεχθεί ως αντισυνταγματική, ως παραβιάζουσα την αρχή της ισότητας σε βάρος των Νομικών Προσώπων Δημοσίου Δικαίου, των ΟΤΑ και των Νομικών τους Προσώπων, χωρίς να δικαιολογείται από λόγους δημοσίου ή κοινωνικού συμφέροντος, αλλά και με την παραδοχή ότι εφόσον προβληθεί σχετικός ισχυρισμός ενώπιον των δικαστηρίων, ο ισχυρισμός αυτός θα γίνει δεκτός, το πρόβλημα και πάλι δεν επιλύεται, αλλά αντιθέτως περιπλέκεται, διότι υπεισέρχεται στο στοιχείο της ουσιαστικής κρίσης ως προς το αν η εργασία που παρέχεται, παρέχεται υπό συνθήκες που απαντώνται στις συμβάσεις εξαρτημένης εργασίας ή όχι.

Προτεινόμενη λύση. Το δυσερμήνευτο των παραπάνω σχετικών διατάξεων που οδηγεί αναπόφευκτα σε αντίθετες ερμηνευτικές εκδοχές και προσεγγίσεις, ακόμη δε και σε αντίθετες αποφάσεις σε συνδυασμό με το πραγματικό γεγονός της ασφάλισης, σε πλείστες περιπτώσεις των απασχολουμένων στα Νομικά Πρόσωπα Δημοσίου Δικαίου, τους ΟΤΑ και τα Νομικά Πρόσωπα τα οποία ας πούμε είναι στο ΤΕΒΕ ή τώρα, όπως έχει ονομαστεί ήδη ΟΑΕΕ, οδηγεί στο συμπέρασμα ότι η προσήκουσα αντιμετώπιση του προβλήματος επιβάλλει ειδική νομοθετική ρύθμιση.

Προτείνεται λοιπόν η εξής νομοθετική ρύθμιση: το πρώτο εδάφιο της παραγράφου 1 του άρθρου 4 του Ν.1305/82 ΦΕΚ 146, που προστέθηκε στο τέλος της παραγράφου 3 του άρθρου 2 του αναγκαστικού Ν.1846/51, όπως αντικαταστάθηκε με την παράγραφο 3 του άρθρου 1 του Ν.1759/88 ΦΕΚ Α50, αντικαθίσταται ως εξής: επίσης υπάγονται στην ασφάλιση του παρόντος νόμου και πρόσωπα που απασχολούνται ή παρέχουν εργασία ή υπηρεσία με αμοιβή είτε σε φυσικά πρόσωπα, είτε στο Δημόσιο, είτε σε Νομικά Πρόσωπα Δημοσίου Δικαίου ή Ιδιωτικού Δικαίου, με οποιαδήποτε άλλη σχέση, εφόσον για την απασχόληση, εργασία τους ή υπηρεσία τους αυτή, δεν υπάγονται από ρητή διάταξη νόμου, υποχρεωτικά ή προαιρετικά στην ασφάλιση άλλου Ταμείου κύριας ασφάλισης.

Έχω και δεύτερη περίπτωση. Νομίζω ότι καλό είναι να καταθέσω όλο το θεσμικό πλαίσιο και την σκέψη μου, προκειμένου να ασχοληθούν με ενδελέχεια οι συνάδελφοί μου στην ΚΕΔΚΕ.

Να είστε καλά.

ΠΡΟΕΔΡΕΙΟ: Ο Δήμαρχος Ιαλυσού Ρόδου. Γίνεται προσπάθεια απόκτησης τμήματος του Δήμου του από άλλο Δήμο, χωρίς την συναίνεση του Δημοτικού τους Συμβουλίου και ζητάει μια τροποποίηση στον Κώδικα, γιατί επιτρέπεται μόνο να αποφασίσει ειρηνοδίκης, χωρίς την γνώμη του οικείου Δημοτικού Συμβουλίου, για τα όρια. Γράψτε το αυτό. Όντως είναι φοβερό πράγμα. Παλιά ήταν έτσι, έπρεπε να συναινέσουν και οι δύο Δήμοι. Το λέω, Δήμαρχε, για να μην έχουμε πολλή κουβέντα.


Ο κύριος Καζάκος, από τον Δήμο Ζωγράφου.

Ι. ΚΑΖΑΚΟΣ: Εγώ θα πω 2-3 πράγματα. Τον κύριο Κούρτη θέλαμε όλοι. Ο κύριος Κούρτης δεν μας ήρθε δυστυχώς, θα πω όμως το εξής: για να πω για τον κύριο Κούρτη, υπάρχει η απόφαση του 6ου κλιμακίου του Τακτικού Συνεδρίου, που λέει ότι η αγορά ακινήτων δεν αποτελεί επένδυση. Επομένως, το δάνειο που μπορείς να πάρεις, δεν μπορείς να το υπαγάγεις στις εγγυήσεις που μπορεί να δοθούν από τους ΚΑΠ. Άρα, δεν μπορούμε να αγοράσουμε τίποτα.

ΣΥΝΕΔΡΟΣ: (εκτός μικροφώνου)

Ι. ΚΑΖΑΚΟΣ: Όχι δεν μπορούμε να πάρουμε μόνο δάνειο, δεν μπορούμε να αγοράσουμε. Αφού δεν είναι επένδυση και ρώτησα εγώ έτσι ταπεινά, τι είναι; Μια αγορά ακινήτου που κάνει ο οποιοσδήποτε Έλληνας, τι είναι; Πέστε μας σε ποια κατηγορία υπάγεται, γιατί είναι επένδυση, πώς δεν είναι επένδυση; Ακόμα και χώμα να πάρεις σκέτο, είναι επένδυση. Αυτά τα πράγματα κάποια φορά πρέπει να ξεκαθαρίσουν.

ΠΡΟΕΔΡΕΙΟ: Για αυτό, κύριε Καζάκο, είπαμε ότι πρέπει να οργανωθεί θεματική ημερίδα «σχέσεις ΟΤΑ – Ελεγκτικό Συνέδριο» είναι κρίσιμο θέμα.

Ι. ΚΑΖΑΚΟΣ: Συμφωνούμε.


Άλλη νοοτροπία, έχουμε να πούμε δεκάδες παραδείγματα, άκουσα και από τον κύριο Πνευματικό χαρακτηριστικά παραδείγματα, τώρα όπως ήρθαν οι επάρκειες, οι μελέτες για ΕΣΠΑ και λοιπά, που οι μηχανικοί του Δήμου ξέρουν να ετοιμάσουν μελέτες, να καλύψουν όλες αυτές τις λεπτομέρειες τις τεχνικές, που είναι περισσότερο τεχνικές και όχι επιστημονικές. Αναθέτουμε σε μια εταιρία να ετοιμάσει μια επάρκεια. Έρχεται και σου λέει ο κύριος τάδε: κύριε γιατί; Αφού έχεις τρεις μηχανικούς στον Δήμο.

ΣΥΝΕΔΡΟΣ: (εκτός μικροφώνου)

Ι. ΚΑΖΑΚΟΣ: Δεν θέλει να πληρώσει το ένταλμα. Δεν μου λες κύριε, εσύ διοικείς τον Δήμο ή εγώ; Εγώ έκρινα, ότι τρεις μηχανικοί που έχω είτε είναι απασχολημένοι, είτε είναι ανόητοι, είτε δεν έχουν τις γνώσεις που πρέπει και ανέθεσα αυτό το πράγμα. Θα μου πεις εσύ τι πρέπει να κάνω στον Δήμο και σε ποιον θα αναθέσω;


Βέβαια πήγα μία φορά, αρπαχτήκαμε και κατόπιν ήρθε εκείνη και το διόρθωσε και το υπέγραψε, αλλά δεν μπορεί να γίνεται αυτή η δουλειά. Δηλαδή τι θα γίνουμε; Δεν το επιτρέπει η αξιοπρέπειά μας. Δεν πάει το πράγμα άλλο. Θέλουν να κάνουν διοίκηση. Έχω πολλά παραδείγματα, μην σας απασχολήσω για αυτό το πράγμα τώρα.


Ένα τελευταίο, που είναι πάρα πολύ συμπαθητικό, επειδή εμένα δεν με αφορά, έχω από πάρα πολλούς συναδέλφους ακούσει ένα παράπονο. Υπάρχουν πράγματι πολλοί συνάδελφοι οι οποίοι έχουν αναλώσει τη ζωή τους στην Τοπική Αυτοδιοίκηση, είναι 20-25 χρόνια Δημοτικοί Σύμβουλοι και 8-10 χρόνια Αντιδήμαρχοι. Ίσως δε να ήταν και Δήμαρχοι, για να ήταν και στην θέση μας αν τύχαινε κάποιοι από εμάς να μην τα καταφέρνουν τόσο καλά, οπότε θα έπαιρναν την θέση τους και θα ήταν και Δήμαρχοι. Δηλαδή άνθρωποι αξιόλογοι, που έχουν φάει τον χρόνο τους. Θα ήταν τιμής ένεκεν, το βλέπω περισσότερο, να τους αναγνωρίζαμε όταν φτάνουν στα 65 τους χρόνια, να έχουν ένα ποσοστό, 1/5 ας πούμε, μια συμβολική τιμητική…

ΠΡΟΕΔΡΕΙΟ: Το είπε και ο κύριος Καμάρας.

Ι. ΚΑΖΑΚΟΣ: Όχι, ο κύριος Καμάρας άλλο είπε, όχι αυτό. 


Να έχουν μια τιμητική αποζημίωση ας το πούμε. Πες ότι είναι ένας 8-10 χρόνια Αντιδήμαρχος, 20 χρόνια το λιγότερο Δημοτικός Σύμβουλος, ώστε να τιμηθεί και αυτός ο άνθρωπος. Να τιμηθεί η διαδρομή του μέσα στην Τοπική Αυτοδιοίκηση, διότι αυτοί να ξέρετε, είναι και οι στυλοβάτες των Δήμων μας. Αυτοί δουλεύουν από το πρωί ως το βράδυ.


Σας ευχαριστώ πολύ.

ΠΡΟΕΔΡΕΙΟ: Ο κύριος Καραμπάς, Δήμαρχος Καρπενησίου.

Β. ΚΑΡΑΜΠΑΣ: Κύριε Πρόεδρε, κύριε Αντιπρόεδρε, αγαπητοί συνεργάτες νομικοί της ΚΕΔΚΕ, αγαπητοί συνάδελφοι, εγώ θα είμαι μέσα στο 3λεπτο.


Επειδή συμμετέχω στην Επιτροπή Θεσμών της ΚΕΔΚΕ, δεν θα καθυστερήσω και δεν θα σας κουράσω. Επιγραμματικά θέλω να αναφέρω – γιατί κάποια τα έχουμε συζητήσει – τρία θέματα από τα οποία μέχρι αυτή τη στιγμή, έχει ακουστεί μόνο το ένα και ξεκινώ από αυτό.


Για τις σχέσεις ΟΤΑ και Παρέδρων του Ελεγκτικού Συνεδρίου. Με κάλυψε απόλυτα η πρόταση του κυρίου Προέδρου, ότι πρέπει να γίνει μια ημερίδα, ένα θεματικό συνέδριο για αυτές τις σχέσεις και να ξεκαθαριστούν ρόλοι. Θέλω να προσθέσω όμως ένα πράγμα. Υπάρχουν παραλείψεις από τους Παρέδρους, όσον αφορά στους χρόνους που πρέπει να μας απαντούν στα εντάλματα, να κάνουμε τεκμηρίωση εμείς μετά και εφόσον είναι αρνητικοί, να πάνε σε Τμήματα ή στην Ολομέλεια – ανάλογα τη φύση του εντάλματος – στο Ελεγκτικό Συνέδριο. Αυτό το σημείο, το τονίζω ότι εκεί μπορούμε να παρέμβουμε για τις παραλείψεις του λειτουργού της Δημόσιας Διοίκησης. Έχουμε δικαιώματα εκεί.


Άρα επομένως, επειδή κάποιος συνάδελφος είπε ότι δεν μπορούμε να κάνουμε τίποτα, μπορούμε να σταθούμε σε αυτές τις παραλείψεις ως προς τους χρόνους και είναι πολύ σημαντικό, κατά την άποψή μου, γιατί πολλοί από εμάς θα είχαμε βγει από το αδιέξοδο αυτό αν στο Ελεγκτικό Συνέδριο είχαν εγκριθεί τα μισά, το 70%, το 80% των ενταλμάτων. Δεν έχουν επικυρωθεί από τον τοπικό Πάρεδρο.


Πρέπει και κάτι άλλο να πούμε εδώ. Να ξεκαθαρίσουμε ένα πράγμα. Μην φοβούμαστε πλέον αυτά που μας καταγγέλλουν για αδιαφάνεια τους Δημάρχους, ότι το 65% από εμάς κλέβουμε, είμαστε απατεώνες και ζούμε με αυτό το φοβικό σύνδρομο. Να ξεκαθαρίσουμε ότι πρέπει να το αναδείξουμε ως ένα κυρίαρχο θέμα και να το κωδικοποιήσουμε αυτό στο όποιο ψήφισμα ή ψηφίσματα θα βγουν από αυτό το συνέδριο.


Θέμα δεύτερο. Απορρίφθηκε η πρόταση, η Δήμαρχοι που υπηρετούν στην ΔΕΗ, 4-5 είναι σε όλη την Ελλάδα, να μην έχουν την άδεια που δικαιούνται οι άλλοι Δήμαρχοι. Για όνομα του Θεού, και έχουν 2 μήνες. Να το επαναφέρουμε, γιατί ένας τέτοιος Δήμαρχος υπηρετεί και στην Ευρυτανία, που είναι Πρόεδρος της ΤΕΔΚ. Είναι από αυτούς που ανεβαίνουν στις κολώνες επάνω και ξέρετε πώς δουλεύει εκεί. Πάνω είναι ο υπάλληλος και κάτω είναι ο βοηθός με ένα σχοινί, του ανεβάζει τα εργαλεία επάνω. Τραβάει το σχοινί και τα ανεβάζει, πένσες, κατσαβίδια και τα λοιπά. Σε αυτόν τον Δήμαρχο τι να ανεβάσει; Χαρτιά να υπογράψει; Για όνομα του Θεού. Να το επαναφέρουμε, αυτή είναι η πρόταση.


Τρίτη και τελευταία. Για το σοβαρότερο θέμα, που κατά την άποψή μου δεν ακούστηκε. Σε κάποιες άλλες συζητήσεις κάτι έγινε, δήχθηκε. Πολλοί δημότες μας και ειδικά σε άγονες περιοχές, αλλά με άλλα προτερήματα, όπως είναι η Ευρυτανία, όπως είναι ο Δήμος Καρπενησίου, υπήρχαν εκτάσεις που καταλήφθηκαν από δημότες άλλων Δήμων ή και του ιδίου Δήμου, φτωχούς, γύρω από εργοστάσια τα οποία έκλεισαν και λοιπά. Αυτές οι εκτάσεις, οικόπεδα σήμερα, μπήκαν με τις διαδικασίες, όπως προβλέπονται και προβλέπει ο νόμος, στο σχέδιο πόλης. 

Έγινε μεταγραφή αυτών των οικοπέδων στον Δήμο Καρπενησίου παράδειγμα και σε πολλούς άλλους Δήμους, το γνωρίζω και βρέθηκαν οι Δήμοι με περιουσία με τα σπίτια τους που είχαν μέσα και να τους ανήκει η κυριότητα του οικοπέδου. Τα υπερκείμενα της υποκείμενης. Δικά μας επομένως τα οικόπεδα, δικά μας και τα σπίτια. Φτωχοί, ταλαιπωρημένοι, ανήμποροι συμπολίτες γύρω από περιοχές που θα τις έλεγα αγροτικές, με κτηνοτροφικές μονάδες, γύρω από εργοστάσια τα οποία δεν υπάρχουν στην Ευρυτανία, έκλεισαν και αυτά τα 2-3 που ήταν και να μην μπορεί ο Δήμος Καρπενησίου στην προκειμένη περίπτωση, να τα αποδώσει. Προσέξτε, δεν μιλώ να τα αποδώσει δωρεάν, με την διαδικασία άστεγων και άπορων δημοτών. 

Κάνω μία πρόταση και ζητώ να συμπεριληφθεί εδώ σήμερα, στα συμπεράσματα της θεματικής αυτής εσπερίδας μας και να παραδοθούν αύριο στο συνέδριο. Επαναφορά αναδρομική ισχύ του 1080/80 είναι. Είχε αναδρομική ισχύ από το 2003 μέχρι το 2005. Να γίνει νέα παράταση, δηλαδή αναδρομική ισχύ, αυτή είναι η πρόταση. Εγώ προτείνω να είναι στην αντικειμενική αξία, θα το δουν οι έγκριτοι νομικοί μας εκεί, μπορεί να είναι μεγαλύτερη, μπορεί να είναι μικρότερη, όχι πάντως δωρεάν, δεν ισχυρίζομαι κάτι τέτοιο, δεν θα κάνουμε κοινωνική πολιτική με την δημοτική περιουσία, ούτε αυτός είναι ο στόχος, παρακαλώ να συμπεριληφθεί στις προτάσεις, να κωδικοποιηθούν όλα αυτά και να τα παραδώσουμε αύριο στο ψήφισμα και στην Γενική μας αυτή Συνέλευση.

Ευχαριστώ πάρα πολύ.

ΠΡΟΕΔΡΕΙΟ: Ευχαριστούμε Δήμαρχε.


Ο κύριος Δημόπουλος, Δημοτικός Σύμβουλος από την Καλλιθέα. Να ακούσουμε και μια διαφορετική φωνή λιγάκι.

ΔΗΜΟΠΟΥΛΟΣ: Κυρίες και κύριοι σύνεδροι, κύριε Πρόεδρε, νομίζω πως είναι καιρός να ακούσουμε μια διαφορετική φωνή, γιατί το θέμα μονοπωλήθηκε απόψε, με τα σοβαρά βέβαια προβλήματα, που όμως πολύ σωστά είπατε θα μπορούν να παραπεμφθούν σε μια ημερίδα. 


Είναι γεγονός ότι διανύουμε μια δύσκολη οικονομική περίοδο. Μια περίοδο που χαρακτηρίζεται από βαθιά κρίση τόσο στις Ηνωμένες Πολιτείες και στην Ευρώπη, μια κρίση που δεν έχει εκδηλωθεί ακόμα στη χώρα μας, που έχει όμως ωστόσο την αντανάκλασή της και σε αυτή.

ΣΥΝΕΔΡΟΣ: (εκτός μικροφώνου)

ΔΗΜΟΠΟΥΛΟΣ: Καθίστε, κύριε συνάδελφε, γιατί και η Τοπική Αυτοδιοίκηση σε λίγο θα στροβιλιστεί, ακούστε, στην δίνη αυτής της επερχόμενης κρίσης.


Πολλοί ανάγουν τον αντικειμενικό χαρακτήρα της κρίσης του συστήματος στην πολιτική του διαχείριση. Ακούσαμε και χτες εκπροσώπους κομμάτων. Για παράδειγμα οι σοσιαλδημοκράτες, να θεωρούν υπεύθυνους της κρίσης εκείνους που ασκούν την νεοφιλελεύθερη πολιτική και τους νεοφιλελεύθερους να θεωρούν υπεύθυνους τους σοσιαλδημοκράτες. Δηλαδή μια αντιπαράθεση μεταξύ του ακραίου φιλελευθερισμού και του ακραίου κρατισμού, ως δήθεν φυσικής διαφοράς ανάμεσα στην φιλελεύθερη και την σοσιαλιστική διαχείριση.


Όμως, πρέπει να τονίσουμε ότι το ξέσπασμα της οικονομικής κρίσης, οι οικονομικές κρίσεις γενικά, είναι φαινόμενο σύμφυτο με το καπιταλιστικό σύστημα. Είναι εκδήλωση της άναρχης καπιταλιστικής ανάπτυξης. Αυτό λένε οι οικονομολόγοι επιστήμονες. Η αιτία και το αναπόφευκτο των κρίσεων, βρίσκεται μέσα στην βασική οικονομική αντίθεση του καπιταλισμού. Οι κρίσεις οφείλονται στο γεγονός ότι από το ένα μέρος έχουμε κοινωνικοποίηση της παραγωγής, κοινωνικό δηλαδή χαρακτήρα της παραγωγής και της εργασίας και από το άλλο ατομική δηλαδή καπιταλιστική ιδιοποίηση των αποτελεσμάτων, δηλαδή του παραγόμενου πλούτου.


Η κυβέρνηση αλλά και τα κόμματα της αντιπολίτευσης και τα άλλα κόμματα, συμφωνούν απόλυτα και εναρμονίζονται με το κοινό σχέδιο δράσης των ηγετών της ευρωζώνης για την σωτηρία του τραπεζικού συστήματος, φορτώνοντας τα τεράστια βάρη στους εργαζόμενους, τους μικρομεσαίους και δωρίζοντας φυσικά τα 28 δισεκατομμύρια και ακούσαμε χτες για την Τοπική Αυτοδιοίκηση τον Πρόεδρο της ΚΕΔΚΕ, τον κύριο Κακλαμάνη, να λέει ότι και η Τοπική Αυτοδιοίκηση στην χώρα μας θα συμβάλλει στην αντιμετώπιση της οικονομικής κρίσης με επιχειρησιακά προγράμματα, όπως είπε, τα οποία από πού θα χρηματοδοτηθούν; 

Δύο πόρους είπε: από τα θεσμοθετημένα έσοδα της Τοπικής Αυτοδιοίκησης και τον δανεισμό. Αλήθεια, αναρωτιέται κανένας από πού; Από την φτώχεια, την μιζέρια μας, την κακουχία μας; Ακούσαμε και χτες και σήμερα, ακούμε συνέχεια ποια είναι τα οικονομικά της Τοπικής Αυτοδιοίκησης. Θα χρηματοδοτήσει τώρα και την κρίση; Το δεύτερο, από τον δανεισμό. Μα θα πάμε να δανειστούμε τα λεφτά που μας οφείλουν και τα παίρνουμε με τόκους, για να συμβάλλουμε στην οικονομική κρίση; Εμείς, δηλαδή η ΔΗΜΟΤΙΚΗ ΑΓΩΝΙΣΤΙΚΗ ΣΥΣΠΕΙΡΩΣΗ, λέμε ότι ο λαός δεν πρέπει να εγκλωβιστεί σε αυταπάτες, δική του ανάγκη και δικό του συμφέρον δεν είναι η σωτηρία ενός συστήματος που σαπίζει, ούτε η ανάκαμψη των κερδών του κεφαλαίου, αλλά η κοινωνική ιδιοκτησία στα συγκεντρωμένα μέσα παραγωγής, ο κεντρικός σχεδιασμός της κοινωνικής παραγωγής και κατανομής, με γνώμονα πάντοτε την ικανοποίηση των κοινωνικών ανθρώπινων αναγκών σε ολοένα διευρυμένο και ανώτερο επίπεδο, ο εργατικός και κοινωνικός έλεγχος, που προϋποθέτει ασφαλώς ανατροπή στο επίπεδο της εξουσίας.

Κυρίες και κύριοι σύνεδροι, για την ευκολότερη προώθηση και υλοποίηση της αντιλαϊκής πολιτικής, προωθήθηκαν και θεσμοθετήθηκαν μέχρι σήμερα στην χώρα μας μια σειρά μέτρων που αφορούν την διάρθρωση και λειτουργία τμημάτων του κρατικού μηχανισμού και η Τοπική Αυτοδιοίκηση έχει εξελιχθεί σήμερα σε αποτελεσματικό μηχανισμό του κράτους, το τονίζω, γιατί πολλά ακούστηκαν προηγούμενα για την δήθεν έλλειψη αυτοτέλειας, αυτονομίας. Μηχανισμός του κράτους είναι η Αυτοδιοίκηση, που συνυλοποιεί την αντιλαϊκή πολιτική της Κεντρικής Διοίκησης με τις κατευθύνσεις της Κεντρικής Διοίκησης, σε βάρος των εργαζομένων. 

Πρόκειται δηλαδή για οργανικό τμήμα του κεντρικού κρατικού μηχανισμού. Δεν μπορεί να βγει έξω και πάνω από τα όρια του συστήματος. Εμείς δεν έχουμε καμιά ψευδαίσθηση, καμιά αυταπάτη για τον ρόλο και τον χαρακτήρα της. Η Τοπική Αυτοδιοίκηση στις σημερινές συνθήκες είναι με αυτόν τον χαρακτήρα. Τα υποστηριζόμενα περί δήθεν φιλολαϊκού θεσμού που μπορεί να λειτουργήσει με αυτονομία και αυτοτέλεια και σε αντίθεση με την Κεντρική Διοίκηση, βρίσκονται σε πλήρη διάσταση με την πραγματικότητα. Είναι συνειδητά, παραπλανητικά και αποπροσανατολιστικά.

Επομένως το ζήτημα – για να έρθουμε και στην περιβόητη Διοικητική Μεταρρύθμιση και στον Καποδίστρια, που τόση συζήτηση γίνεται, παρότι αναβάλλεται – δεν είναι πια μορφή θα δώσουμε, δηλαδή ποιο κοστούμι θα φορέσουμε στην Τοπική Αυτοδιοίκηση, είτε με τον Καποδίστρια 1 που έγινε στο παρελθόν, είτε με τον Καποδίστρια 2, που συζητάμε για το μέλλον, αλλά η ουσία είναι τι θέλουμε να εξυπηρετήσουμε με αυτή την διοικητική αλλαγή. Αυτές οι μεταρρυθμίσεις έχουν στόχο την αποτελεσματικότερη προώθηση της πολιτικής, με την δημιουργία καλύτερων πλαισίων δράσης του μεγάλου κεφαλαίου, την περαιτέρω εναρμόνιση της κρατικής διαχείρισης στους στόχους και την υλοποίηση του 4ου Κοινοτικού Προγράμματος.

Αυτού του είδους οι μεταρρυθμίσεις, δεν συνιστούν λιγότερο κράτος, γιατί το ακούσαμε και αυτό και χθες και σήμερα, όπως ισχυρίστηκαν αρκετοί. Το κράτος είναι το σύνολο των μηχανισμών διοίκησης, διεύθυνσης και καταστολής, για λογαριασμό της τάξης τα συμφέροντα της οποίας εξασφαλίζει. Αφορά τόσο τους κεντρικούς, όσο και τους τοπικούς και τους ενδιάμεσους μηχανισμούς, όποιοι και αν είναι αυτοί. 

Επομένως, η οποιαδήποτε αποκέντρωση, αποσυγκέντρωση είναι ο καλύτερος όρος, κάποιων λειτουργιών και μηχανισμών, όχι μόνο δεν περιορίζει το κράτος, αλλά αυξάνει τις ανάγκες του για κεντρικό επιτελικό, ελεγκτικό ρόλο. Η δημιουργία διοικητικών μηχανισμών με μεγαλύτερη έκταση και πληθυσμό, προωθεί την αυξανόμενη επιχειρησιακή ικανότητα, ενισχύει τη δράση των μεγάλων μονοπωλιακών ομίλων με έργα υποδομής, τα οποία θα αναλαμβάνουν με τις ληστρικές μεθόδους των συμβάσεων παραχώρησης, των ΣΔΙΤ, την ιδιωτικοποίηση. Περιορίζει τις δαπάνες από τον κρατικό προϋπολογισμό αφού προωθεί την λειτουργική οικονομική αυτοδυναμία, αλλά και την ανασυγκρότηση υπηρεσιών και προσωπικού με αλλαγές στο εργασιακό καθεστώς σε βάρος της σταθερής και μόνιμης εργασίας, με επέκταση στις ευέλικτες εργασιακές σχέσεις.

Η όποια αναστολή προώθησης της Διοικητικής Μεταρρύθμισης σήμερα, δεν αναστέλλει τη λήψη μέτρων για την εξυπηρέτηση των παραπάνω κατευθύνσεων. Αντίθετα τα επιταχύνει. Αυτό αποδεικνύεται από τα παρακάτω: ο έλεγχος και ο καθορισμός του περιεχομένου των κατευθύνσεων των Επιχειρησιακών Προγραμμάτων από ειδική κυβερνητική Επιτροπή, που πρόσφατα με νόμο θεσμοθετήθηκε. Η μεταφορά των αρμοδιοτήτων που η υλοποίησή τους γίνεται με νέα φοροεπιδρομή στους εργαζόμενους. Η εξάπλωση και γενίκευση των ευέλικτων εργασιακών σχέσεων και στην Τοπική Αυτοδιοίκηση. Η εξάπλωση των ΣΔΙΤ, η συνύφανση με το κεφάλαιο, αλλά και οι προτάσεις για την συμβολή της Τοπικής Αυτοδιοίκησης για την έξοδο από την κρίση και πρόσφατο, το ακούσαμε σήμερα παράδειγμα, το νομοσχέδιο που πρόκειται να κατατεθεί για την Δημοτική Αστυνομία. Εκεί το πλαίσιο και το περιεχόμενο δράσης της Δημοτικής Αστυνομίας, θα καθορίζεται από την Κεντρική Διοίκηση.

Καμιά διοικητική δομή οποιασδήποτε μορφής δεν συμφέρει τους εργαζόμενους στα πλατιά λαϊκά στρώματα. Καμιά ανάπτυξη για τον λαό δεν μπορεί να εξασφαλιστεί με την μια ή την άλλη επιλογή, γιατί αυτή προορίζεται για την ανάπτυξη της καπιταλιστικής κερδοφορίας. Αυτός είναι ο λόγος που απορρίπτουμε και τον νέο Καποδίστρια. Αποκαλύπτουμε το γεγονός ότι οι διοικητικές αναδιαρθρώσεις που έγιναν στο παρελθόν όπως με τον Καποδίστρια 1, δεν έφεραν θετικά αποτελέσματα για ανάπτυξη προς όφελος του λαού. Δεν αναίρεσαν τις οικονομικές περιφερειακές ανισομετρίες και πολύ περισσότερο, την συγκέντρωση του πλούτου σε λίγα χέρια σε βάρος της λαϊκής πλειοψηφίας. 

Ευχαριστώ. 

ΠΡΟΕΔΡΕΙΟ: Ευχαριστούμε τον κύριο Δημόπουλο.


Υπάρχει πάντοτε ένας υπέρμετρος σεβασμός και στις διαφορετικές απόψεις. Άλλωστε αυτό σημαίνει δημοκρατία. 


Παρακαλώ τον κύριο Τσουκνιδά, Γραμματέα της ΤΕΔΚ Θεσσαλονίκης, να λάβει τον λόγο.

ΤΣΟΥΚΝΙΔΑΣ: Κύριε Πρόεδρε, θα είμαι πάρα πολύ σύντομος, γιατί είναι ένα θέμα που αφορά τους Δημάρχους. Το είχα θέσει και στο συνέδριο της Κυλλήνης, είναι η σύνταξη των Δημάρχων οι οποίοι είναι δημόσιοι υπάλληλοι. Είχαμε μια συνεργασία και με την Επιτροπή και με τον κύριο Ζυγούρη, μπήκε το θέμα από εσάς, αλλά όταν έφτασε στα γρανάζια του Υπουργείου, σταμάτησε.


Όμως, μήπως θα πρέπει – γιατί παίρνω αφορμή από τη δική σας τη φράση, κύριε Πρόεδρε – να τολμήσουμε; Πρέπει να τολμήσουμε. Γιατί; Εδώ υπάρχει μια ανισότητα. Δεν μπορεί οι συνάδελφοι Δήμαρχοι οι οποίοι είναι σε ΟΤΕ, σε ΔΕΗ, στον ευρύτερο Δημόσιο Τομέα, σε ΤΕΒΕ, σε ΟΓΑ, να παίρνουν αυτή τη χορηγία της σύνταξης και εμείς, οι δημόσιοι υπάλληλοι να μην την παίρνουμε. Υπάρχει η αρχή της ίσης μεταχείρισης που επικαλέστηκε ο κύριος Ζυγούρης απέναντι στον νόμο; Εάν υπάρχει, κύριε Πρόεδρε, πρέπει να τολμήσουμε δυναμικά. Είναι θέμα ηθικής τάξης. Ειπώθηκε πριν, αν πάμε στα δικαστήρια θα πάρουμε πίσω τις εισφορές. Δεν είναι να πάρουμε πίσω τις εισφορές που έχουμε δώσει. Το θέμα είναι ότι πρέπει να δικαιωθούμε. Ή θα πρέπει να καταργηθεί για όλους ή θα πρέπει να την πάρουμε και εμείς.


Ευχαριστώ, κύριε Πρόεδρε. 

ΠΡΟΕΔΡΕΙΟ: Ένα μικρό σχόλιο πάνω σε αυτό το θέμα. Με βάση την ηθική, την αρχή της ισότητας, αλλά και με βάση την μαθηματική λογική, έτσι είναι. Όπως πληρώνουν εισφορές για τον σκοπό αυτό όλοι οι Δήμαρχοι, έτσι πληρώνουν και οι Δήμαρχοι – δημόσιοι υπάλληλοι. Κατά συνέπεια, με βάση την αναλογιστική μελέτη των Ταμείων τους που αποδίδουν τον αναλογούντα πόρο, θα πρέπει να τον πάρουν και οι συνάδελφοι. 

Εγώ είμαι αυτής της θέσης. Αυτής της θέσης είμαστε. Άλλο εκείνο το οποίο είπα, ότι αντί να περιμένουν, αφού θα πάρουν την σύνταξη την κύρια από την Υπηρεσία τους στο 65ο έτος της ηλικίας, όσοι έπαψαν να είναι Δήμαρχοι ή δεν θέλουν να είναι Δήμαρχοι, τους υπέδειξα αυτόν τον τρόπο για να τους δώσουμε μια διέξοδο, προκειμένου πιο νωρίς, πριν συμπληρώσουν το 65ο έτος της ηλικίας τους, να προσφύγουν δικαστικώς και να πάρουν μέχρι τελευταία δεκάρα, όλες τις κρατήσεις που τους έγιναν, εφόσον δεν πάρουν την χορηγία ή αν δεν θέλουν να περιμένουν το 65ο έτος της ηλικίας, γιατί πολλοί συνάδελφοι δεν το ήξεραν και αυτό, ότι δικαιούνται να κάνουν δικαστήριο και να τα πάρουν πίσω.

ΣΥΝΕΔΡΟΣ: Κύριε Πρόεδρε, συγνώμη για την αντίδραση, αλλά αντιλαμβάνεστε ότι με επιμονή μείναμε κάποιοι εδώ, έτσι από αγάπη για τον θεσμό, να πούμε και εμείς την λιγότερο ή περισσότερο σημαντική άποψή μας. Ακούστηκαν πάρα πολλά…

ΠΡΟΕΔΡΕΙΟ: Μα σας αρνηθήκαμε τον λόγο, την αγάπη σας δεν την αρνούμαστε.

ΣΥΝΕΔΡΟΣ: Αντιλαμβάνεστε ότι το θέμα είναι τεράστιο, με πάρα πολλές πλευρές. Έχω σκεφθεί να μιλήσω γενικά, αλλά είμαι υποχρεωμένος, επειδή όλοι οι προλαλήσαντες αναφέρθηκαν στον θεσμό του Ελεγκτικού Συνεδρίου θίγοντας την δυστοκία που υπάρχει γενικότερα στην διεκπεραίωση όλων των υποθέσεων που αφορούν τα εντάλματα, οφείλω να καταθέσω κάτι διαφορετικό και να το προσέξετε συνάδελφοι.


Είχα μια εμπειρία ως Δήμαρχος, που αφορούσε ποσό της τάξης των 3 εκατομμυρίων, συμπληρωματικής σύμβασης σε συμβατικό αντικείμενο που προέκυψε με διαγωνισμό και κάτω από την πίεση του αναδόχου και την συνέργια της Διευθύνουσας Υπηρεσίας, δεχόμουν την πίεση 2 μήνες πριν τις εκλογές να υπογράψω συμπληρωματική σύμβαση αντικειμένου πέραν των 2 εκατομμυρίων που με διαγωνισμό και προεκτιμήσεις αμοιβών προσδιορίστηκε για μελέτη, να υπογράψω τέτοια σύμβαση, διότι ο ανάδοχος αυτός σε επίπεδο νομού Θεσσαλονίκης και Χαλκιδικής, συνήθισε με μια υπογραφή υπαλλήλων των Πολεοδομικών Υπηρεσιών των Νομών να καταφέρνει και το αντικείμενο από άλφα να το φτάνει και μέχρι 10 άλφα. 


Εγώ ξέροντας 5 γράμματα, αρνήθηκα. Φυσικά το τίμημα, σε μεγάλο βαθμό για τις λίγες ψήφους που έχασα τον Δήμο, ήταν να κερδίσει ο αντίπαλος τις εκλογές. Δεν θέλω να πω λεπτομέρειες. Σήμερα λοιπόν που υπάρχει άλλη Διοίκηση και τόλμησε να κάνει αυτό, εγώ όταν πήγα στον Περιφερειάρχη της Περιφέρειας Κεντρικής Μακεδονίας, μου έλεγαν αυτά που είπε και ο κύριος Ζυγούρης: δεν έχεις έννομο συμφέρον να συζητάμε αυτά τα πράγματα. Ήρθε και η ώρα όμως του Ταμείου και ευτυχώς για εμένα – και πραγματικά, αν ήταν ο Πρόεδρος του Ελεγκτικού εδώ, θα του έλεγα: ακούτε τόσα πολλά και έχουν δίκιο οι συνάδελφοι, αλλά ακούστε και κάτι άλλο από εμένα, για να σας δώσω τα συγχαρητήρια. 


Όταν λοιπόν έφτασε να πληρωθούν αυτοί οι βρώμικοι λογαριασμοί, ο Επίτροπος έκανε αίτηση αμφιβολιών, βγήκε το Ελεγκτικό με πολυσέλιδες αποφάσεις και προσδιόρισε ακριβώς την μεγάλη παρανομία, η οποία δεν είναι μόνο στην περίπτωση τη δική μου. Έτσι λοιπόν, πρέπει να καταλάβουμε ότι όταν θίγουμε αυτό το θέμα που πράγματι δημιουργεί δυσκολίες στους ασκούντες την διοίκηση των Οργανισμών μας, πρέπει να λέμε: προσοχή να μην παρεξηγηθούμε, δεν πρέπει να χτυπάμε τον θεσμό, ο θεσμός είναι χρήσιμος. 

Αυτή λοιπόν την περίπτωση που σας αναφέρω, κρατήστε την και δεν ξέρω τι συνέπειες θα έχει. Μιλάμε για συμβατικό αντικείμενο που έφυγε από τα 2 εκατομμύρια και πήγε στα 3. Δεν είχα σκοπό να το αναφέρω, επειδή όμως ακούστηκε τόσο πολύ, αναγκάστηκα να εκφράσω και εγώ την άλλη πλευρά.

Κύριε Πρόεδρε, σας συγχαίρω καταρχήν και εσάς και τον Αντιπρόεδρο και τους υπηρεσιακούς παράγοντες της ΚΕΔΚΕ, για την σημαντική δουλειά που έχετε κάνει για το θέμα που ασχολούμαστε σε αυτόν τον κύκλο. Απλά για εμένα όμως, ως έναν από τους συναδέλφους εδώ που είμαστε, θεωρώ ότι το ζητούμενο δεν είναι αυτό. Το ζητούμενο πόσες, ποιες και πώς θα ασκηθούν και με τι κόστος, οι αρμοδιότητες, δεν είναι αυτή τη στιγμή, γιατί πράγματι αυτό το πρόβλημα, αυτή η πρόκληση είναι διαχρονική για την Αυτοδιοίκηση. Ασχολούμαστε με αυτό και δεν είπαμε ποτέ ότι αρνούμαστε να ασκήσουμε, το θέλουμε διαχρονικά η Αυτοδιοίκηση, οι αιρετοί, ζητούν να ασκήσουν αρμοδιότητες, να τις πάρουν πάνω τους οι συνάδελφοι και να βοηθήσουν στην ανάπτυξη την οικονομική, την κοινωνική του τόπου τους.

Όμως, μέσα σε ένα πλαίσιο το οποίο έχει όλη αυτή τη μιζέρια που προσδιορίσαμε εδώ επί δυόμισι ώρες και η γκρίνια που προκύπτει από την φτώχεια και την ανέχεια και την αδυναμία αυτού του πλαισίου, όταν λοιπόν έχουμε ένα τέτοιο πλαίσιο, η αντιμετώπιση πρέπει να είναι αλλιώτικη και η απάντηση πρέπει να είναι με άλλο πρίσμα οπτικό. Τι; Η λεγόμενη Μεταρρύθμιση από πάνω μέχρι κάτω και εμείς να είμαστε ένα μέρος της Μεταρρύθμισης. 

Αυτό είναι το ζητούμενο φίλες και φίλοι, αγαπητοί συνάδελφοι. Η πολιτική που εκφράζει η Κεντρική Διοίκηση σε σχέση με τον ρόλο τον δικό μας, είναι το ζητούμενο και δυστυχώς, τα πράγματα πάντα ήταν θολά σε αυτό το πεδίο. Σήμερα εξακολουθούν να είναι θολά και χάσαμε μία ακόμα ευκαιρία. Τι σημαίνει αυτό; Τα παρατάμε; Για εμένα όχι, πιέζουμε στην κατεύθυνση να υπάρξει η Διοικητική Μεταρρύθμιση σε όλα τα επίπεδα της Διοίκησης. Μόνο τότε, με μεγάλη ευκολία, θα ξεκαθαρίσει η χάρτα αρμοδιοτήτων, τότε μόνο πραγματικά η Διοίκηση της χώρας αλλά και εμείς ως Αυτοδιοίκηση, θα γίνουμε φορέας ανάπτυξης του τόπου μας.

Ευχαριστώ.

ΠΡΟΕΔΡΕΙΟ: Έκλεισε ο κύκλος των ομιλητών. Ο κύριος Αλετράς και ο κύριος Γουρνάς, θέλουν να κάνουν δύο ερωτήσεις.

ΑΛΕΤΡΑΣ: Κύριε Πρόεδρε, η ερώτηση η δική μου είναι η εξής: στο 129 άρθρο του Κώδικα, παράγραφος Β΄, ενώ για όλες τις υποθέσεις ενός Τοπικού Διαμερίσματος το Διοικητικό Συμβούλιο ας πούμε του Τοπικού Διαμερίσματος εκφέρει απλή γνώμη για την εκποίηση ή μίσθωση ακινήτου ή δωρεάν παραχώρηση ακινήτου το οποίο βρίσκεται στα όρια του συγκεκριμένου Τοπικού Διαμερίσματος, χρειάζεται σύμφωνη γνώμη. Δηλαδή καταργείται το Δημοτικό Συμβούλιο και για τις υποθέσεις του Δήμου που αφορούν ένα Τοπικό Διαμέρισμα, απαιτείται σύμφωνη γνώμη του Διοικητικού Συμβουλίου του Τοπικού Διαμερίσματος. 

Αν είναι δυνατόν να λειτουργήσουμε έτσι, διότι σε εμένα ειδικά, έτυχε να κατασκευάζεται το κεντρικό αντλιοστάσιο ύδρευσης του Δήμου σε ένα συγκεκριμένο Δημοτικό Διαμέρισμα και να μην παίρνει απόφαση το Τοπικό Συμβούλιο για την ανταλλαγή Δημοτικού ακινήτου με ιδιώτη, για την κατασκευή του αντλιοστασίου. Τροχοπέδη δηλαδή στις ενέργειες και στα έργα του Δήμου. 

Ευχαριστώ πολύ.

ΠΡΟΕΔΡΕΙΟ: Έχει καταγραφεί το ερώτημά σας.

Ο κύριος Γουρνάς.

ΓΟΥΡΝΑΣ: Κύριε Πρόεδρε, έχω έναν καταλογισμό 3 εκατομμύρια ευρώ. Σπίτι δεν έχω, το γνωρίζετε εσείς πολύ καλύτερα από εμένα. Έχω κάνει έφεση, έχουμε πάρει τρεις αναβολές. Την τελευταία την πήραμε με το ζόρι, γιατί ζητούσαν για να συζητηθεί η υπόθεσή μου, να καταθέσω 19.000 €. Δεν τα είχα. Θα συζητηθεί στις 13 του Φεβρουαρίου η έφεση η δική μου. 

Φεύγοντας σήμερα από εδώ, αύριο θα πάω στο σπίτι μου στην Αθήνα, να μείνω ήσυχος; Αυτό που είπαμε, που συζητήσατε εδώ, θα έχει λυθεί ως τις 13 Φεβρουαρίου; Θα το γλιτώσω το σπίτι μου; Γιατί το μαγαζί μου το κατέσχεσαν, μου πήραν την δουλειά μου. Αυτή την απορία έχω.

ΠΡΟΕΔΡΕΙΟ: Αγαπητοί συνάδελφοι, είναι και ο Αντιπρόεδρος του Διοικητικού Συμβουλίου εδώ, ο κύριος Τζανακούλης, ο Δήμαρχος Λάρισας και ο επικεφαλής παράταξης επίσης, μέλος, ο κύριος Γκοτσόπουλος. Θέλω να ευχαριστήσω για την συμμετοχή τους πιστούς που παρέμειναν μέχρι το τέλος αυτής της διαδικασίας του ειδικού θεματικού κύκλου που αφορούσε τα Θεσμικά.


Επαναλαμβάνω την ανάδειξη του αιτήματος για τον προσδιορισμό θεματικής ημερίδας με αντικείμενο: «Προληπτικός κατασταλτικός έλεγχος, ΟΤΑ, Ελεγκτικό Συνέδριο», που απασχόλησε τους περισσότερους ομιλητές. Θα το εισηγηθούμε στο Διοικητικό Συμβούλιο της ΚΕΔΚΕ και ελπίζω όχι μόνο ότι θα γίνει αποδεκτό, αλλά θα καταστεί και απαραίτητο μετά από αυτά που ακούστηκαν σήμερα.


Κλείνει αυτός ο θεματικός κύκλος του συνεδρίου μας. Θα μας επιτρέψετε να πούμε πάλι ένα μεγάλο ευχαριστώ και να πάμε στο Διοικητικό Συμβούλιο που θα έχουμε σε 20 λεπτά. 

